text: 1လိုၼ်း ၼၼ်ႉ ဢမ်ႇ ႁိုင် ဢမ်ႇ ၼၢၼ်း ၸဝ်ႈ ယေႇသု၊လႄႇ ၵႂႃႇ ၶဝ်ႈ ဝဵင်း ၼိုင်ႈ ယဝ်ႉ ဝဵင်း ၼိုင်ႈ၊ဝၢၼ်ႈ ၼိုင်ႈ ယဝ်ႉ ဝၢၼ်ႈ ၼိုင်ႈ၊ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ လွင်ႈ မိူင်းၽြႃးပဵၼ်ၸဝ်ႈ ဢေႃႈ။ တမၢၼ်ႇၸဝ်ႈ သိပ်း သွင် ပႃး ၵေႃႈ ၵႂႃႇ ၸွမ်း မၼ်းၸဝ်ႈ ဢေႃႈ။- 2မႄႈယိင်း ၸိူဝ်း ဢၼ် မၼ်းၸဝ်ႈ ပၼ် ႁႂ်ႈလႆႈ ၶျၢမ်းသႃႇ သေ တၢင်း ဢၼ် ၽီ ၶဝ်ႈ ၽိူဝ်ႉ ၶဝ်ႈ၊ဢိၵ်ႇတင်း ယေႃးၵႃႇ တၢင်းၶႆႈတၢင်းပဵၼ် ၼၼ်ႉ ၵမ်ႈၽွင်ႈ ၵေႃႈ ၵႂႃႇ ၸွမ်း ဢေႃႈ။ ၶဝ် ၸိူဝ်း ၼၼ်ႉ ပဵၼ် မႃႇရိ၊ (ဢၼ် ႁွင်ႉဝႃႈ၊မႃႇၵတလႃႉ၊) ဢၼ် ၽီႁၢႆႉ ၸဵတ်း တူဝ် ဢွၵ်ႇ ယဝ်ႉ ၼၼ်ႉ ၵေႃႉ ၼိုင်ႈ၊- 3ယူဝ်းႁၢၼ်ႇၼႃႉ၊ၵေႃႉ ပဵၼ် မေး ၶုၸႃႉ၊ဢၼ် ပဵၼ် ၶုၼ်လုမ်း ၼႂ်း လုမ်း ၸဝ်ႈၽႃႉ ႁေႇရူတ်ႈ၊ၼၼ်ႉ ၵေႃႉ ၼိုင်ႈ တင်း သုသၼ်ႇၼႃႉ၊ဢိၵ်ႇတင်း မႄႈယိင်း တၢင်ႇၵေႃႉ ၼမ်ၼႃႇ ၸိူဝ်း ဢၼ် ဢဝ် ဢုၵ်ႉၸႃႇ ၶဝ် မႃႉၸႃႉ ၸွႆႈထႅမ် တီႈ ၸဝ်ႈ ယေႇသု၊တင်း တမၢၼ်ႇၸဝ်ႈ တင်းလၢႆ ၼၼ်ႉ ဢေႃႈ။ 4မိူဝ်ႈ ဢၼ် ၵူၼ်း ၼမ်ၼႃႇ လုၵ်ႉ သေ ဝဵင်း ၼိုင်ႈ ယဝ်ႉ ဝဵင်း ၼိုင်ႈ မႃး ၸူး ၸဝ်ႈ ယေႇသု၊လႄႈ ၸုတုမ် ၵၼ် ယူႇ ၼၼ်ႉ ၸိုင်၊မၼ်းၸဝ်ႈ ႁေႃးလၢတ်ႈ လူၺ်ႈ ၵႂၢမ်း ဢုပမႃႇ လႄႈ ဝႃႈ။ 5"ၵူၼ်း ၵေႃႉ ၼိုင်ႈ ဢွၵ်ႇ ၵႂႃႇ ဝၢၼ်ႇ ၸိူဝ်ႉ ဝၢၼ်ႇ ၽၼ်း ဢေႃႈ။ မိူဝ်ႈ ဢၼ် မၼ်း ဝၢၼ်ႇ ၼၼ်ႉ မဵတ်ႉ ၵမ်ႈၽွင်ႈ တူၵ်း ၵႃႈၼိူဝ် ၵၢင်တၢင်း လႄႈ လႆႈ ၶၢမ်ႇ တၢင်း ဢၼ် ပိူၼ်ႈ ယဵပ်ႇ ပိူၼ်ႈ ၶၢမ်ႈ သေယဝ်ႉ၊ၼူၵ်ႉ တင်းလၢႆ ၵဵပ်း ၵိၼ် ပႅတ်ႈ သေ ဢေႃႈ။- 6မဵတ်ႉ ၵမ်ႈၽွင်ႈ တူၵ်း ၵႃႈတီႈ လိၼ် ဢၼ် မီး ႁိၼ် ၼမ် လႄႈ မိူဝ်ႈ ဢၼ် တႅၵ်ႇ ငွၵ်ႈ ဢွၵ်ႇ မႃး ၸိုင်၊ပိူဝ်ႈ ဢၼ် လိၼ် ဢမ်ႇ ယမ်း ၼၼ်ႉ လႄႈ ၶိုၼ်း ႁဵဝ်ႇ ႁႅင်ႈ ၵႂႃႇ ဢေႃႈ။- 7မဵတ်ႉ ၵမ်ႈၽွင်ႈ တူၵ်း ၵႃႈၼႂ်း ယုမ်းၼၢမ် လႄႈ တူၼ်ႈၼၢမ် ယႂ်ႇ ၸွမ်း ၵၼ် မႃး သေယဝ်ႉ၊ႁတ်ႉ တူၼ်ႈ ၼၼ်ႉ ႁဵဝ်ႇ ႁႅင်ႈ ၵႂႃႇ ဢေႃႈ။- 8မဵတ်ႉ ၵမ်ႈၽွင်ႈ တူၵ်း ၵႃႈတီႈ လိၼ် လီ လႄႈ မၢၵ်ႇ မၼ်း မၢၵ်ႇ မႃး ပၢၵ်ႇ ပုၼ်ႈ ဢေႃႈ။ ပေႃး မီး ႁူ ဢၼ် ၸၢင်ႈ ငိၼ်း ၸိုင်၊ထွမ်ႇငိၼ်း ဢဝ် တႃႉ၊" ဝႃႈ ၼင်ႇ ၼႆ ဢေႃႈ။ 9တပႄးၸဝ်ႈ တင်းလၢႆ ၵေႃႈ ဢွၼ်ၵၼ် လဝ်ႈလၢတ်ႈ တီႈ ၸဝ်ႈ ယေႇသု၊လွင်ႈ ၵႂၢမ်း ဢုပမႃႇ ၼႆႉ ၶႂ်ႈဝႃႈ သင် ၼၼ်ႉ ဢေႃႈ။- 10မၼ်းၸဝ်ႈ ၵေႃႈ ၶႆႈၼႄ လႄႈ ဝႃႈ၊ "သူ မီး ဢၶႂၢင်ႉ ဢၼ် ႁု လွင်ႈ ဢၼ် လိုၵ်ႉ ဢၼ် လမ်ႇ မိူင်းၽြႃးပဵၼ်ၸဝ်ႈ ၼၼ်ႉ ဢေႃႈ။ ၵူၺ်းၵႃႈ၊ၶဝ် ၸိူဝ်း ဢၼ် ၵိုတ်း ဢၼ် ၵျၢၼ်ႇ တင်းလၢႆ ၸမ်ႉ၊တူၺ်း ယူႇ သေၵေႃႈ ဢမ်ႇ ၸၢင်ႈ ႁၼ်၊ထွမ်ႇ ယူႇ သေၵေႃႈ ဢမ်ႇ ၸၢင်ႈ ငိၼ်း၊ၸင်ႇ လႆႈ ဢဝ် တင်း ၵႂၢမ်း ဢုပမႃႇ ႁေႃးလၢတ်ႈ တီႈ ၶဝ် ဢေႃႈ။ 11"ဢၼၢၵ်ႈ ဢထိၵ်ႈပႄႇ ၵႂၢမ်း ဢုပမႃႇ ၼႆႉ ၸမ်ႉ၊မဵတ်ႉ ၽၼ်း ၼၼ်ႉ ၶႂ်ႈဝႃႈ၊ၵႂၢမ်း တြႃး ၽြႃးပဵၼ်ၸဝ်ႈ ဢေႃႈ။- 12မဵတ်ႉ ၽၼ်း ဢၼ် တူၵ်း ၸွမ်း ၵၢင်တၢင်း ၸမ်ႉ၊ၶႂ်ႈဝႃႈ ၶဝ် ၸိူဝ်း ဢၼ် လႆႈ ငိၼ်း ၵႂၢမ်း တြႃး ၽြႃးပဵၼ်ၸဝ်ႈ ၼၼ်ႉ ၼင်ႇ ႁိုဝ် ၶဝ် တေ ဢမ်ႇ ယုမ်ႇမၢတ်ႈ လႄႈ တေ ဢမ်ႇ လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ၸိုင်၊မႃႇၼၢတ်ႈ၊မႃး ထူၺ်ႈ ထွၼ် ဢဝ် ၵႂၢမ်း တြႃး ၽြႃးပဵၼ်ၸဝ်ႈ ဢွၵ်ႇ ပႅတ်ႈ ၵႃႈၼႂ်း ႁူဝ်ၸႂ် ၶဝ် ၼၼ်ႉ ဢေႃႈ။- 13မဵတ်ႉ ဢၼ် တူၵ်း ၵႃႈတီႈ လိၼ် ဢၼ် မီး ႁိၼ် ၼမ် ၼၼ်ႉ ၶႂ်ႈဝႃႈ၊ၶဝ် ၸိူဝ်း ဢၼ် လႆႈ ငိၼ်း ၵႂၢမ်း တြႃး ၽြႃးပဵၼ်ၸဝ်ႈ ၼၼ်ႉ ႁပ်ႉ တုင်း ဢဝ် ၸူမ်းၸူမ်းသိူဝ်းသိူဝ်း ၼၼ်ႉ ဢေႃႈ။ ၵူၺ်းၵႃႈ၊ႁၢၵ်ႈ တြႃး ဢမ်ႇ ယင်ႇ လိုၵ်ႉ ၵႃႈၼႂ်း ႁူဝ်ၸႂ် ၶဝ် လႄႈ ယုမ်ႇမၢတ်ႈ ၸူဝ်ႈၼိုင်ႈ ၵႅပ်ႈ ၼိုင်ႈ ၵူၺ်း သေယဝ်ႉ၊မိူဝ်ႈ ဢၼ် တၢင်း ၸၢမ်းတူၺ်း ယႃႉ ၵဝ်း ႁွတ်ႈထိုင် မႃး ၸိုင်၊ၶဝ် လူမ်ႉ ၵႂႃႇ ပင်း ၵႂႃႇ ဢေႃႈ။- 14မဵတ်ႉ ဢၼ် တူၵ်း ၵႃႈၼႂ်း ယုမ်းၼၢမ် ၼၼ်ႉ ၶႂ်ႈဝႃႈ၊ၶဝ် ၸိူဝ်း ဢၼ် လႆႈ ငိၼ်း ၵႂၢမ်း တြႃး ၽြႃးပဵၼ်ၸဝ်ႈ ၼၼ်ႉ ၸူဝ်ႈ ဢၼ် ၶဝ် ယင်း တိုၵ်ႉ ၵႂႃႇ ယူႇ ၼၼ်ႉ၊ပိူဝ်ႈ ဢၼ် တၢင်းမႆႈ ၶီၸႂ်၊တၢင်း ဢၼ် လေႃးၽႃႉ ပူၼ်ႉလိူဝ်၊ဢိၵ်ႇတင်း တၢင်း ဢၼ် ၸၢမ်ႇၸႃး ၸေးၸိမ်ႇ လေႃးၵႃႉ ၸိူဝ်း ၼၼ်ႉ ႁူမ်ႇ သုမ်ႇ ႁတ်ႉ ဝႆႉ လႄႈ မၢၵ်ႇ မၼ်း ဢမ်ႇ သုၵ်း လႆႈ ၼၼ်ႉ ဢေႃႈ။- 15မဵတ်ႉ ဢၼ် တူၵ်း ၵႃႈတီႈ လိၼ် လီ ၼၼ်ႉ ၶႂ်ႈဝႃႈ၊ၶဝ် ၸိူဝ်း ဢၼ် လႆႈ ငိၼ်း ၵႂၢမ်း တြႃး ၽြႃးပဵၼ်ၸဝ်ႈ ၼၼ်ႉ ပႃး တင်း ၸႂ်လီ ၸႂ်ဝၢၼ် သေလႄႈ သိမ်းပႅင်း ဝႆႉ ၵႃႈၼႂ်း မၢၵ်ႇလၼ်း ႁူဝ်ၸႂ် သေယဝ်ႉ၊ၸႂ်ၸပ်း ၸႂ်ၸွႆး ယူႇ တေႃႇထိုင်ႁွတ်ႈ မၢၵ်ႇ မၼ်း မၢၵ်ႇ မႃး ၼၼ်ႉ ဢေႃႈ။ 16"ၽူႈလႂ် သေဢမ်ႇဝႃႈ၊ပေႃး တႆႈ ၵွၵ်းၽႆး ၸိုင်၊ဢမ်ႇ ၸၢင်ႈ တွၼ်ႉ ဢဝ် ပဵတ်ႈ ႁူမ်ႇ ဝႆႉ ဢမ်ႇၼၼ် ဢမ်ႇ ၸၢင်ႈ တွၼ်ႉ ဢဝ် ဝႆႉ တႂ်ႈ ၵူႇ။ ၸၢင်ႈ ဢဝ် တၢင်ႇ ဝႆႉ ၵႃႈၼိူဝ် ၶူင်ႇ တီႈ တႆႈၽႆး ႁႂ်ႈ ၵူၼ်း ၸိူဝ်း ဢၼ် ၶဝ်ႈ မႃး လႆႈ ႁၼ် ဢၼ်လႅင်း ဢေႃႈ။ 17"လွင်ႈတၢင်း ဢၼ် လပ်ႉ ဝႆႉ သိူင်ႇ ဝႆႉ၊တေ ဢမ်ႇ ပေႃႇ ဢွၵ်ႇ ထၢင်ႇသႃး မႃး ၼၼ်ႉ ဢမ်ႇ မီး သေ ၸိူဝ်ႉ သေ မဵဝ်း၊လွင်ႈတၢင်း ဢၼ် သိူင်ႇ ဝႆႉ၊ဢမ် ဝႆႉ တေ ဢမ်ႇ ပိုတ်ႇ ၼႄ ထၢင်ႇသႃး မႃး ၼႂ်း ဢၼ်လႅင်း ၼၼ်ႉ ၵေႃႈ ဢမ်ႇ မီး သေ ၸိူဝ်ႉ သေ ပိူင်။ 18"ပိူဝ်ႈ ၼႆ လႄႈ သူ လႆႈ ထွမ်ႇ လႆႈ ငိၼ်း ၸိူဝ်ႉႁိုဝ် ၸိုင်၊ႁဵတ်း သတိ တႃႉ။ လွင်ႈ မၼ်း ၸမ်ႉ၊ၽူႈလႂ် သေဢမ်ႇဝႃႈ၊တီႈ ၵေႃႉ ဢၼ် ၸၢင်ႈ မီး ၼၼ်ႉ တေ ထၢပ်ႈ ပၼ် ထႅင်ႈ လႄႈ တီႈ ၵေႃႉ ဢၼ် ဢမ်ႇ ၸၢင်ႈ မီး ၼၼ်ႉ ၸမ်ႉ၊တၵ်း ၼုၵ်ႈ ဢဝ် သေ ၵႃႈၼႂ်း ၵႃႈ ဢၼ် မၼ်း ထၢင်ႇ ဝႃႈ၊မၼ်း မီး တင်းသဵင်ႈတင်းလူင် ၼၼ်ႉ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 19မိူဝ်ႈ ၼၼ်ႉ၊မႄႈၸဝ်ႈ ဢိၵ်ႇတင်း ၼွင်ႉၸၢႆး ၸဝ်ႈ တင်းလၢႆ မႃး ၵႃႈတီႈ မၼ်းၸဝ်ႈ လႄႈ ပိူဝ်ႈ ဢၼ် ၵူၼ်း ဢၼ် ၸု ဢၼ် တုမ် ၼမ်ၼႃႇ ၼၼ်ႉ၊ၶဝ် ဢမ်ႇ ၸၢင်ႈ ၶဝ်ႈ ၸူး တီႈ မၼ်းၸဝ်ႈ လႆႈ။- 20ၵူၼ်း ၵမ်ႈၽွင်ႈ ၸင်ႇ မွၵ်ႇလၢတ်ႈ လႄႈ ဝႃႈ၊ "မႄႈၸဝ်ႈ ႁဝ်း ဢိၵ်ႇတင်း ၼွင်ႉ ၸၢႆး ၸဝ်ႈႁဝ်း ၶဝ် ၶႂ်ႈ ထူပ်း ႁၼ် ၸဝ်ႈႁဝ်း လႄႈ ၸုၵ်း ယူႇ ၵႃႈ ၼွၵ်ႈ ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 21ၸဝ်ႈ ယေႇသု၊ၵေႃႈ လၢတ်ႈ တီႈ ၶဝ် တင်းသဵင်ႈတင်းလူင် လႄႈ ဝႃႈ၊ "ၶဝ် ၸိူဝ်း ဢၼ် ထွမ်ႇဢဝ် ၵႂၢမ်း တြႃး ၽြႃးပဵၼ်ၸဝ်ႈ သေလႄႈ ၵမ်ၵျၢင်ႉ ၸွမ်း ၼၼ်ႉ ပဵၼ် မႄႈ ၵဝ် ပဵၼ် ၼွင်ႉ ၵဝ် တင်းလၢႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 22ဝၼ်း ၼိုင်ႈ၊ၸဝ်ႈ ယေႇသု၊ၶဝ်ႈ ၵႂႃႇ ၵႃႈၼႂ်း ႁိူဝ်း လူၺ်ႈ ၵၼ် တင်း တပႄးၸဝ်ႈ တင်းလၢႆ သေလႄႈ လၢတ်ႈ ဝႃႈ၊ "ႁဝ်း ဢွၼ်ၵၼ် ၶၢမ်ႈ ၵႂႃႇ ၵႃႈတီႈ ၽင်ႇ ၼွင် ၽၢႆႇပုၼ်ႉ တႃႉ ႁဝ်း၊" ဝႃႈ ၼင်ႇ ၼႆ ယဝ်ႉ ၸင်ႇ ပွႆႇ ႁိူဝ်း ၵႂႃႇ ဢေႃႈ။- 23မိူဝ်ႈ ဢၼ် ၶဝ် ယင်း တိုၵ်ႉ ၽၢႆး ႁိူဝ်း ၵႂႃႇ ယူႇ ၼၼ်ႉ၊ၸဝ်ႈ ယေႇသု၊ၼွၼ်းလပ်း ယူႇ ဢေႃႈ။ မိူဝ်ႈ ယၢမ်း ၼၼ်ႉ မီး ၽူၼ် လူင် လူမ်းလူင် ထူဝ်း ပတ်ႉ မႃး ၵႃႈၼႂ်း ၼွင် ၼၼ်ႉ လႄႈ ၼမ်ႉ ထိပ်ႇ ၶဝ်ႈ မႃး ၵႃႈၼႂ်း ႁိူဝ်း ထၢၼ်ႈပေႃး ႁွတ်ႈ ၽေး ယႂ်ႇ ၼႃႇ ဢေႃႈ။- 24တပႄးၸဝ်ႈ ၸိူဝ်း ၼၼ်ႉ ၵႂႃႇ ပူၵ်း မၼ်းၸဝ်ႈ သေယဝ်ႉ၊လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း၊ၸဝ်ႈႁဝ်း။ ႁဝ်းၶႃႈ ၸမ် တၵ်း ႁွတ်ႈ ၽေး တၢင်းတၢႆ ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ မၼ်းၸဝ်ႈ ၸင်ႇ လုၵ်ႉ လႄႈ ပူင်ဢမိင်ႉ တီႈ လူမ်း တင်း လႅင်းၼမ်ႉ ဢၼ် လုၵ်ႉ ၶိုၼ်ႈ ယူႇ ၼၼ်ႉ ႁႂ်ႈ ထၢတ်ႇယဵၼ် ၼိမ် လီ မႃး ဢေႃႈ။- 25မိူဝ်ႈ ၼၼ်ႉ၊မၼ်းၸဝ်ႈ လၢတ်ႈ တီႈ တပႄးၸဝ်ႈ တင်းလၢႆ လႄႈ ဝႃႈ၊ "တၢင်းယုမ်ႇမၢတ်ႈ သူ မီး ၵႃႈ လႂ် ယဝ်ႉ၊" ဝႃႈ ၼင်ႇ ၼႆ ဢေႃႈ။ ၶဝ် ၸိူဝ်း ၼၼ်ႉ ဢွၼ်ၵၼ် ၵူဝ် ၼႃႇ ဢၢမ်း ၼႃႇ လႄႈ ၵေႃႉ ၼိုင်ႈ လႄႈ ၵေႃႉ ၼိုင်ႈ လၢတ်ႈ တီႈ ၵၼ် လႄႈ ဝႃႈ၊ "ၵေႃႉ ၼႆႉ ပဵၼ် ၽူႈလႂ် ၼေႃ။ မၼ်း ပူင်ဢမိင်ႉ တီႈ ၽူၼ် လူမ်း တင်း လႅင်းၼမ်ႉ လႄႈ၊ဢၼ် ၸိူဝ်း ၼႆႉ ၵေႃႈ ထွမ်ႇဢဝ် ဢမိင်ႉ မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 26ၶဝ် ၶၢမ်ႈ ၼမ်ႉ ႁွတ်ႈ ၵႂႃႇ ထိုင် တီႈ မိူင်း ၵေႇရႃႇသႃႇ၊ဢၼ် မီး ၽၢႆႇပုၼ်ႉ ၼွင် တေႃႇၼႃႈ မိူင်း ၵႃႇလိလႄး၊ပုၼ်ႉ ၼၼ်ႉ ဢေႃႈ။- 27မိူဝ်ႈ ဢၼ် မၼ်းၸဝ်ႈ ၶိုၼ်ႈ ၽင်ႇ ၵႂႃႇ ယူႇ ၸိုင်၊ၵူၼ်း ဝဵင်း ၵေႃႉ ၼိုင်ႈ ဢၼ် ၽီႁၢႆႉ ၶဝ်ႈ ၼၼ်ႉ မႃး ႁူပ်ႉ ထူပ်း မၼ်းၸဝ်ႈ ဢေႃႈ။ မၼ်း ၼၼ်ႉ ယင်း ဢမ်ႇ ၼုင်ႈ ၶူဝ်းၼုင်ႈ လဵင်း၊ဢမ်ႇ ယူႇ ၼႂ်း ႁိူၼ်း ၼႂ်း ယေး၊ၵူၺ်း ယူႇ ၵႃႈၼႂ်း ပႃႇႁဵဝ်ႈ ဝႆႉ ႁိုင် ၼႃႇ ဢေႃႈ။- 28မိူဝ်ႈ ဢၼ် မၼ်း ႁူပ်ႉ ၸဝ်ႈ ယေႇသု၊ၼၼ်ႉ ၸိုင်၊ႁွင်ႉႁႆႈ လႄႈ ၶုပ်ႉမူပ်ႇ သေယဝ်ႉ၊ဢဝ် တင်း သဵင် ဢၼ် ယႂ်ႇ ၼႃႇ လႄႈ လဝ်ႈလၢတ်ႈ ဝႃႈ၊ "ယေႇသု၊လုၵ်ႈၽြႃးပဵၼ်ၸဝ်ႈ ဢၼ် ယႂ်ႇ မျၢတ်ႈ ၼႃႇ တီႈၶႃႈ႟။ ၸဝ်ႈႁဝ်း လူဝ်ႇ ၵႃႈသင် တီႈ ၵဝ်ၶႃႈ။ ၵဝ်ၶႃႈ တွင်းပၢၼ်ႇ ၸဝ်ႈႁဝ်း ဢေႃႈ။ ယႃႇပေ ပၼ် တုၵ်ႉၶႃႉ တီႈ ၵဝ်ၶႃႈ သေၵမ်း၊" ဝႃႈ ၼင်ႇ ၼႆ ဢေႃႈ။- 29မၼ်း လၢတ်ႈ ၸိူဝ်ႉ ၼင်ႇ ၼႆ ၵွပ်ႈပိူဝ်ႈ မၼ်းၸဝ်ႈ လႆႈ ပူင်ဢမိင်ႉ ႁႂ်ႈ ၽီႁၢႆႉ ၼၼ်ႉ ဢွၵ်ႇ သေ ၵႃႈၼႂ်း ၵေႃႉ ၼၼ်ႉ ၵႂႃႇ ဢေႃႈ။ လွင်ႈ မၼ်း ၸမ်ႉ၊ၽီႁၢႆႉ ၶဝ်ႈ ၵႃႈၼႂ်း မၼ်း ပွၵ်ႈ ၼမ်ၼႃႇ ယဝ်ႉ၊ပိၵ်ႉသမ်ႉ ဢဝ် ၸိူၵ်ႈလဵၵ်း တင်း ၶူၺ်ႇတိၼ် မတ်ႉၽုၵ်ႇ ဝႆႉ သေၵေႃႈ၊မၼ်း ၸၢင်ႈ တိုတ်ႉ ၶၢတ်ႇ သေယဝ်ႉ၊ၽီႁၢႆႉ ၼၼ်ႉ ဢွၼ် မၼ်း ၶဝ်ႈ ထိူၼ်ႇ ၶဝ်ႈ ၶိူဝ်း ၵႂႃႇ ယူႇ ဢေႃႈ။ 30ၸဝ်ႈ ယေႇသု၊ထၢမ် တီႈ မၼ်း လႄႈ ဝႃႈ၊ "ၸိုဝ်ႈ မႂ်း ၸိုဝ်ႈ သင်၊" ဝႃႈ ၼင်ႇ ၼႆ လႄႈ၊ပိူဝ်ႈ ဢၼ် ပဵၼ် ၽီ ၽုင် ၶဝ်ႈ ၵႃႈၼႂ်း မၼ်း လႄႈ မၼ်း ၶိုၼ်း လဝ်ႈလၢတ်ႈ လႄႈ ဝႃႈ၊ "ၸိုဝ်ႈ ၵဝ်ၶႃႈ ပဵၼ် ၽီ ၽုင် ဢေႃႈ၊" ဝႃႈ ၼင်ႇ ၼႆ ဢေႃႈ။- 31ၽီ ၸိူဝ်း ၼၼ်ႉ ၼင်ႇ ႁိုဝ် ၸဝ်ႈ ယေႇသု၊တၵ်း တေ ဢမ်ႇ ႁေႃႈ ၶဝ် ပႅတ်ႈ ၵႂႃႇ ၵႃႈၼႂ်း ငရၢႆး ဢၼ် လိုၵ်ႉ ဢၼ် လမ်ႇ ၼႃႇ သေပိူၼ်ႈ ၼၼ်ႉ ၸိုင်၊တွင်းပၢၼ်ႇ တီႈ မၼ်းၸဝ်ႈ ဢေႃႈ။ 32ၵႃႈတီႈ ႁိမ်း ၼၼ်ႉ မီး ၽုင် မူ ၽုင် ၼိုင်ႈ ဢၼ် မီး မူ ၼမ်ၼႃႇ လဵင်ႉ ယူႇ ၵႃႈတီႈ တူၼ်းလွႆ ဢေႃႈ။ ၽီႁၢႆႉ ၸိူဝ်း ၼၼ်ႉ ယွၼ်း ဢၶႂၢင်ႉ ႁႂ်ႈလႆႈ ၶဝ်ႈ ၵႃႈၼႂ်း မူ ၸိူဝ်း ၼၼ်ႉ လႄႈ ၸဝ်ႈ ယေႇသု၊ၵေႃႈ ပၼ် ဢၶႂၢင်ႉ ဢေႃႈ။- 33ၽီႁၢႆႉ တင်းလၢႆ ၵေႃႈ ဢွၵ်ႇ သေ ၵႃႈတီႈ ၵူၼ်း ၵေႃႉ ၼၼ်ႉ သေယဝ်ႉ၊မိူဝ်ႈ ဢၼ် ၶဝ်ႈ ၵႃႈၼႂ်း မူ ၸိူဝ်း ၼၼ်ႉ ၸိုင်၊ၽုင် မူ ၼၼ်ႉ ၵေႃႈ ၶုၼ်ႇလႅၼ်ႈ လူင်း ၽင်ႇ ႁိုၵ်း ၸၼ်း ၵႂႃႇ ၵႃႈၼႂ်း ၼမ်ႉ ၼွင် လႄႈ ၵႅၼ်ႉၼမ်ႉ တၢႆ သဵင်ႈ ဢေႃႈ။ 34မိူဝ်ႈ ဢၼ် ၵူၼ်း လဵင်ႉ မူ ၶဝ် ႁၼ် လွင်ႈတၢင်း ဢၼ် ပဵၼ် မႃး ၸိူဝ်း ၼၼ်ႉ ၸိုင်၊ဢွၼ်ၵၼ် ၶုၼ်ႇလႅၼ်ႈ ၵႂႃႇ မွၵ်ႇလၢတ်ႈ ၶၢဝ်ႇငၢဝ်း ၵႃႈၼႂ်း ဝဵင်း တင်း ၵႃႈတီႈ တူင်ႈၼႃး ၸိူဝ်း ၼၼ်ႉ ဢေႃႈ။- 35ၵူၼ်း ၼမ်ၼႃႇ ဢွၵ်ႇ မႃး ႁႂ်ႈလႆႈ တူၺ်း လွင်ႈတၢင်း ဢၼ် ပဵၼ် မႃး ၼၼ်ႉ ဢေႃႈ။ မိူဝ်ႈ ဢၼ် ၶဝ် ႁွတ်ႈထိုင် တီႈ ၸဝ်ႈ ယေႇသု၊လႄႈ ၶဝ် လႆႈ ႁၼ် ၵူၼ်း ဢၼ် ၽီႁၢႆႉ ဢွၵ်ႇ ယဝ်ႉ ၼၼ်ႉ သမ်ႉ ပေႃး ၼုင်ႈ ၶူဝ်းၼုင်ႈ လဵင်း ဝႆႉ ယဝ်ႉ လႄႈ မီး တင်း ၸႂ် ဢၼ် လီ ဢၼ် ငၢမ်း သေယဝ်ႉ၊ၼင်ႈ ယူႇ ႁိမ်း တိၼ် ၸဝ်ႈ ယေႇသု၊ဝႆႉ ၼၼ်ႉ ၸိုင်၊ၶဝ် ၵူဝ်ႁႄ ၼႃႇ ဢေႃႈ။- 36ၶဝ် ၸိူဝ်း ဢၼ် ဢဝ် တင်း တႃ ၶဝ် ႁၼ် ၼၼ်ႉ ၶႆႈၼႄ တီႈ ၵူၼ်း တင်းလၢႆ၊လွင်ႈ ဢၼ် ၽီႁၢႆႉ ႁဵတ်း ၸိူဝ်ႉ ၼင်ႇ ႁိုဝ် လႆႈ ဢွၵ်ႇ သေ ၵႃႈတီႈ ၵေႃႉ ၼၼ်ႉ ၵႂႃႇ လႄႈ မၼ်း ႁဵတ်း ၸိူဝ်ႉ ၼင်ႇ ႁိုဝ် လႆႈ ၶျၢမ်းသႃႇ မႃး ၼၼ်ႉ ဢေႃႈ။- 37မိူဝ်ႈ ၼၼ်ႉ ၵူၼ်းဝၢၼ်ႈ ၵူၼ်းမိူင်း၊မိူင်း ၵႃႇရႃႉ၊တင်းသဵင်ႈတင်းလူင် ပိူဝ်ႈ ဢၼ် ၸႂ်တိုၼ်ႇ ၸႂ်ၽၢၼ်ႈ လႄႈ ၵူဝ်ႁႄ ယူႇ ၼၼ်ႉ၊ၶဝ် တွင်းပၢၼ်ႇ ႁႂ်ႈ ၸဝ်ႈ ယေႇသု၊ဢွၵ်ႇ သေ ၵႃႈတီႈ မိူင်း ၶဝ် ၵႂႃႇ ဢေႃႈ။ မၼ်းၸဝ်ႈ ၵေႃႈ ၶဝ်ႈ ၵႃႈၼႂ်း ႁိူဝ်း လႄႈ မိူဝ်း ၵႂႃႇ သေ ဢေႃႈ။- 38ၵေႃႉ ဢၼ် ၽီႁၢႆႉ ဢွၵ်ႇ သေ ၵႃႈၼႂ်း မၼ်း ၵႂႃႇ ယဝ်ႉ ၼၼ်ႉ ၵေႃႈ လဝ်ႈ ယွၼ်း လႄႈ ဝႃႈ၊ "ႁႂ်ႈ ၵဝ်ၶႃႈ လႆႈ ၵႂႃႇ ၸွမ်း ၸဝ်ႈႁဝ်း သေၵမ်း ၶႃႈ၊" ဝႃႈ ၼင်ႇ ၼႆ သေၵေႃႈ။ ၸဝ်ႈ ယေႇသု၊ပွႆႇၸႂ်ႉ မၼ်း ၵႂႃႇ တင်း ၶေႃႈၵႂၢမ်း ဢၼ် သင်ႇ လၢတ်ႈ လႄႈ ဝႃႈ၊- 39"ၶိုၼ်း မိူဝ်း ႁိူၼ်း မႂ်း လႄႈ ၶႆႈၼႄ လွင်ႈ ဢၼ် ၽြႃးပဵၼ်ၸဝ်ႈ ႁဵတ်း ၵျေးၸူး တီႈ မႂ်း ယႂ်ႇ ၼႃႇ ထၢၼ်ႇ ႁိုဝ် ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ ၵေႃႉ ၼၼ်ႉ ၵေႃႈ ၵႂႃႇ လႄႈ မွၵ်ႇလၢတ်ႈ ၶႆႈၼႄ ၶၢဝ်ႇငၢဝ်း လွင်ႈ ဢၼ် ၸဝ်ႈ ယေႇသု၊ႁဵတ်း ၵျေးၸူး တီႈ မၼ်း ယႂ်ႇ ၼႃႇ ထၢၼ်ႇ ႁိုဝ် ၼၼ်ႉ ၵႃႈၼႂ်း ဝဵင်း တင်း ဝဵင်း ဢေႃႈ။ 40မိူဝ်ႈ ဢၼ် ၸဝ်ႈ ယေႇသု၊ၶိုၼ်း ၶၢမ်ႈ ႁွတ်ႈ ၽႅဝ် မႃး ၽၢႆႇ ၼႆႈ ၼမ်ႉ ၼွင် ၼၼ်ႉ ၸိုင်၊ပိူဝ်ႈ ဢၼ် ၵူၼ်း ၼမ်ၼႃႇ ပႂ်ႉ မွင်း မၼ်းၸဝ်ႈ ယူႇ ၼၼ်ႉ လႄႈ ဢွၼ်ၵၼ် ႁပ်ႉတွၼ်ႈ ဢဝ် မၼ်းၸဝ်ႈ ၸူမ်းၸူမ်းသိူဝ်းသိူဝ်း ဢေႃႈ။- 41မိူဝ်ႈ ၼၼ်ႉ၊ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ ယႃႇဢိရု၊ဢၼ် ပဵၼ် ၵႄႇ ၸရွပ်ႈ ႁေႃးတြႃး ၼၼ်ႉ၊မႃး ၶုပ်ႉမူပ်ႇ ႁိမ်း တိၼ် မၼ်းၸဝ်ႈ လႄႈ ၽိတ်ႈပၢင်း ႁႂ်ႈ မၼ်းၸဝ်ႈ ၵႂႃႇ ၵႃႈတီႈ ႁိူၼ်း မၼ်း ဢေႃႈ။- 42ၵွပ်ႈပိူဝ်ႈ မၼ်း မီး လုၵ်ႈယိင်း ၵေႃႉလဵဝ် ၵူၺ်း ဢၼ် ဢသၢၵ်ႈ လႆႈ သိပ်း သွင် ပီ ၼၼ်ႉ ပဵၼ် ၶႆႈ ပဵၼ် ၼၢဝ် ႁႅင်း ၼႃႇ လူင်လၢင် ထၢၼ်ႈပေႃး ၸမ် တၵ်း တၢႆ ၵႂႃႇ ဢေႃႈ။ ယၢမ်း မိူဝ်ႈ ဢၼ် မၼ်းၸဝ်ႈ ယင်း တိုၵ်ႉ ပႆ ၵႂႃႇ ယူႇ ၼၼ်ႉ၊ၵူၼ်း ၼမ်ၼႃႇ ၽိုတ်ႉ ဢီး ၸူး တီႈ မၼ်းၸဝ်ႈ ယူႇ ၵူႈၽၢႆႇ ၵူႈပႃႈ ဢေႃႈ။- 43ၵမ်း ၼၼ်ႉ မီး မႄႈယိင်း ၵေႃႉ ၼိုင်ႈ ဢၼ် ၸပ်း တၢင်းပဵၼ် လိူတ်ႈ တူၵ်း ယူႇ လႆႈ သိပ်း သွင် ပီ ၼၼ်ႉ ဢေႃႈ။ ပိၵ်ႉသမ်ႉ ယူတ်း ယႃႇ တီႈ သြႃႇ မေႃယႃ ၶဝ်၊လူၺ်ႈ ငိုၼ်း ၶမ်း ဢုၵ်ႉၸႃႇ ၵႃႈမီး ထၢၼ်ႈပေႃး မူတ်း ၵႂႃႇ သေၵေႃႈ ဢမ်ႇ ၶႅၼ်း ဢမ်ႇ ႁၢႆ လႆႈ။- 44မၼ်း ၸင်ႇ ၽိုတ်ႉ ဢီး မူႇၵူၼ်း ၸိူဝ်း ၼၼ်ႉ မႃး ၽၢႆႇလင် ၸဝ်ႈ ယေႇသု၊လႄႈ ယိပ်း တိူဝ်ႉ ပၢႆ သိူဝ်ႈ မၼ်းၸဝ်ႈ ဢေႃႈ။ ယေႃးၵႃႇ လိူတ်ႈ တူၵ်း မၼ်း ၼၼ်ႉ ၵေႃႈ ထၢတ်ႇ ယူတ်း ႁၢႆ ၵႂႃႇ ၵမ်းလဵဝ် ဢေႃႈ။- 45ၸဝ်ႈ ယေႇသု၊ၵေႃႈ ထၢမ် လႄႈ ဝႃႈ၊ "ၽူႈလႂ် ယိပ်း တိူဝ်ႉ ၵဝ်၊" ဝႃႈ ၼင်ႇ ၼႆ ဢေႃႈ။ ၵူၼ်း တင်းသဵင်ႈတင်းလူင် ၶိုၼ်း တွပ်ႇ လၢတ်ႈ ႁႄႉ ၵႂၢမ်း မၼ်းၸဝ်ႈ ဢေႃႈ။ ပေႇတရု၊ၸင်ႇ လၢတ်ႈ လႄႈ ဝႃႈ၊ "ၸဝ်ႈႁဝ်း၊ၵူၼ်း ၼမ်ၼႃႇ ထၢၼ်ႇ ၼႆႉ လွမ်ႉႁွပ်ႈ ၸဝ်ႈႁဝ်း လႄႈ ၽိုတ်ႉ ဢီး တိူဝ်ႉ မႅၼ်ႈ ၸဝ်ႈႁဝ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 46ၵူၺ်းၵႃႈ၊မၼ်းၸဝ်ႈ လၢတ်ႈ လႄႈ ဝႃႈ၊ "ဢမ်ႇၸႂ်ႈ ၵူၺ်း။ သေၵေႃႉၵေႃႉ ယိပ်း တိူဝ်ႉ ၵဝ် ယဝ်ႉ။ ၵဝ် ႁု လွင်ႈ ဢၼ် တၼ်းၶူဝ်း ဢွၵ်ႇ တူဝ် ၵဝ် ၵႂႃႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 47မႄႈယိင်း ၼၼ်ႉ ႁု လွင်ႈ ဢၼ် မၼ်း ဢမ်ႇ သိူင်ႇ ဝႆႉ ဢမ် ဝႆႉ လႆႈ ယဝ်ႉ ၼၼ်ႉ၊မၼ်း ၽုၺ်ႇဢွၵ်ႇ လၢတ်ႈၼႄ ၵွပ်ႈသင် လႄႈ မၼ်း လႆႈ ယိပ်း တိူဝ်ႉ မၼ်းၸဝ်ႈ၊ဢိၵ်ႇတင်း လွင်ႈ ဢၼ် တၢင်းပဵၼ် မၼ်း ၸိုၼ်ႈ ႁၢႆ ၵႂႃႇ ယဝ်ႉ ၵမ်းလဵဝ် ၼၼ်ႉ၊ၵႃႈတီႈ ၽၢႆႇၼႃႈ ၵူၼ်း တင်းလၢႆ ဢေႃႈ။ 48ၸဝ်ႈ ယေႇသု၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "လုၵ်ႈယိင်း ၵဝ်႟။ တၢင်းယုမ်ႇမၢတ်ႈ မႂ်း ႁဵတ်း ႁႂ်ႈ တၢင်းပဵၼ် မႂ်း ၸိုၼ်ႈ ႁၢႆ ယဝ်ႉ။ ၵႂႃႇ ၼိမ် ၼိမ် တႃႉ၊" ဝႃႈ ၼင်ႇ ၼႆ ဢေႃႈ။ 49ယၢမ်း မိူဝ်ႈ ဢၼ် ၸဝ်ႈ ယေႇသု၊ယင်း လၢတ်ႈ ဝႃႈ ၸိူဝ်ႉ ၼင်ႇ ၼႆ ယူႇ ၼၼ်ႉ ၵူၼ်း ၵေႃႉ ၼိုင်ႈ လုၵ်ႉ သေ ၵႃႈတီႈ ႁိူၼ်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၸရွပ်ႈ ႁေႃးတြႃး မႃး လၢတ်ႈ တီႈ ယႃႇဢိရု၊လႄႈ ဝႃႈ၊ "လုၵ်ႈ ယိင်း ၸဝ်ႈႁဝ်း တၢႆ ယဝ်ႉ ၶႃႈ ဢေႃႈ။ ဢမ်ႇ လူဝ်ႇ ပၼ် တုၵ်ႉၶႃႉ တီႈ ၸဝ်ႈ သြႃႇ ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 50ၵူၺ်းၵႃႈ၊မၼ်းၸဝ်ႈ ငိၼ်း လႄႈ လၢတ်ႈ တီႈ ယႃႇဢိရု၊လႄႈ ဝႃႈ၊ "ယႃႇပေ မႆႈၸႂ်၊မီး တၢင်းယုမ်ႇမၢတ်ႈ ၵူၺ်း တႃႉ။ မၼ်း တၵ်း ၵၢင်းလွတ်ႈ တင်း ၽေး တၢင်းတၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 51မိူဝ်ႈ ဢၼ် မၼ်းၸဝ်ႈ ႁွတ်ႈထိုင် တီႈ ႁိူၼ်း ၵႂႃႇ ၸိုင်၊လိူဝ် သေပေႇတရု၊ယႃႇၵုပ်ႈ၊တင်း ယူဝ်းႁၢၼ်ႇ၊ဢိၵ်ႇတင်း ပေႃႈ မႄႈ လုၵ်ႈဢွၼ်ႇ ၼၼ်ႉ မၼ်းၸဝ်ႈ ဢမ်ႇ ႁႂ်ႈ ၽူႈလႂ် ၶဝ်ႈ ၵႂႃႇ ၸွမ်း သေၵေႃႉသေၵူၼ်း။- 52ၵူၼ်း ၸိူဝ်း ဢၼ် မီး ယူႇ ၵႃႈတီႈ ၼၼ်ႈ ႁွင်ႉႁႆႈ မႆႈၸႂ် ၵွပ်ႈ လုၵ်ႈယိင်း ဢွၼ်ႇ ၼၼ်ႉ ယူႇ လႄႈ၊ၸဝ်ႈ ယေႇသု၊လၢတ်ႈ လႄႈ ဝႃႈ၊ "ယႃႇပေ ႁႆႈ။ လုၵ်ႈဢွၼ်ႇ ၼႆႉ တၢႆ ယဝ်ႉ ဢမ်ႇၸႂ်ႈ။ မၼ်း ၼွၼ်းလပ်း ယူႇ ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 53ၶဝ် ၼၼ်ႉ ပိူဝ်ႈ ဢၼ် ႁု လွင်ႈ ဢၼ် လုၵ်ႈဢွၼ်ႇ ၼႆႉ တၢႆ ယဝ်ႉ လႄႈ ဢွၼ်ၵၼ် ၶႂ်ႈ ၶူဝ် မၼ်းၸဝ်ႈ ဢေႃႈ။- 54မၼ်းၸဝ်ႈ ႁႂ်ႈ ၶဝ် ၵူႈ ၵေႃႉ ဢွၵ်ႇ ၵႂႃႇ သေယဝ်ႉ၊ယိပ်း မိုဝ်း လုၵ်ႈဢွၼ်ႇ ၼၼ်ႉ သေလႄႈ ႁွင်ႉ လႄႈ ဝႃႈ၊ "လုၵ်ႈယိင်း ဢွၼ်ႇ႟။ လုၵ်ႉ တႃႉ၊" ဝႃႈ ၼင်ႇ ၼႆ ဢေႃႈ။- 55ၸႂ်ဝိၺိၺ်ႇ မၼ်း ၶိုၼ်း မႃး သေလႄႈ လုၵ်ႉ ၼင်ႈ ၵမ်းလဵဝ် ဢေႃႈ။ လိုၼ်း ၼၼ်ႉ မၼ်းၸဝ်ႈ မီး ဢမိင်ႉ ႁႂ်ႈ ၶဝ် ဢဝ် တၢင်းၵိၼ် ပၼ် မၼ်း ၵိၼ် ဢေႃႈ။- 56ပေႃႈ မႄး လုၵ်ႈ ဢွၼ်ႇ ၼၼ်ႉ ၵေႃႈ ဢၢမ်း ဢေႃး ၼႃႇ လူင်လၢင် လႄႈ ယူႇ ဢေႃႈ။ ၸဝ်ႈ ယေႇသု၊ၸင်ႇ သင်ႇ လၢတ်ႈ ႁၢမ်ႈ ၶဝ် ၼင်ႇ ႁိုဝ် ၶဝ် တၵ်း ဢမ်ႇ လၢတ်ႈ လွင်ႈတၢင်း ၼႆႉ တီႈ ၽူႈလႂ် သေၵေႃႉသေၵူၼ်း ၼၼ်ႉ ဢေႃႈ။


c: text/html

text: 1ၵဝ် ပေႃးလု၊တင်း သြႃႇ တိမေႃးသေႇ၊ဢၼ် ပဵၼ် ၶႃႈ ၸဝ်ႈ ယေႇသု ၶရိၸ်ႈ၊ၼႆႉ တႅမ်ႈလိၵ်ႈ ၽၢၵ်ႇ ထိုင် ၵူၼ်း မူတ်းၸၢင်ႇ ၸဝ်ႈ တင်းလၢႆ ၸိူဝ်း ဢၼ် မီး ယူႇ ၵႃႈၼႂ်း ဝဵင်း ၽိလိပ်ႉပိ၊ၵႃႈမီး တင်းသဵင်ႈတင်းလူင်၊ပႃး တင်း သြႃႇ ဢုပ်ႉ ၸိူဝ်းၸဝ်ႈ ဢိၵ်ႇတင်း ၵူၼ်းလူင် ၼႂ်း ၸိူဝ်းၸဝ်ႈ တင်းလၢႆ ဢေႃႈ။ 2ႁႂ်ႈ ပေႃႈၸဝ်ႈ ႁဝ်းၶႃႈ၊ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈ ၽြႃး ယေႇသု ၶရိၸ်ႈ၊ပၼ် သု ၵျေးၸူး တၢင်းလီ ဢိၵ်ႇတင်း တၢင်းၼိမ် ၵႃႈၼိူဝ် သူ သေၵမ်း လူၺ်ႈ။ 3ၼႂ်း မိူဝ်ႈ ဢၼ် ၵဝ် ၶႆႈၸႂ် ထိုင် သူ ၵူႈ ပွၵ်ႈ ၼၼ်ႉ ၵဝ် တၢင်ႇၵျေးၸူး ၽြႃးပဵၼ်ၸဝ်ႈ ၵဝ် ပုၼ်ႈ သူ ၵူႈ ၵေႃႉ ဢေႃႈ။- 4ၼႂ်း မိူဝ်ႈ ဢၼ် ၵဝ် သူးတွင်း ၵူႈ ပွၵ်ႈ ၼၼ်ႉ ၵဝ် သူးတွင်း ပုၼ်ႈ သူ ၵူႈ ၵေႃႉ လူၺ်ႈ တင်း ၸႂ် ဢၼ် ၸူမ်းသိူဝ်း ဢေႃႈ။- 5ၵွပ်ႈပိူဝ်ႈ လွင်ႈ ၸိူဝ်ႉႁိုဝ် ဝႃႈၼႆ ၸမ်ႉ၊ၵဝ် ၸူမ်းသိူဝ်း ပိူဝ်ႈ ဢၼ် သူ ၸွႆႈထႅမ် ၵဝ် ၼႂ်း ၼႃႈၵၢၼ် ၶၢဝ်ႇတြႃးသိူဝ်းပျေႃႇ ၸႃႉၸဵမ် မိူဝ်ႈ ဢွၼ်တၢင်း တေႃႇထိုင်ႁွတ်ႈ ဝၼ်း မိူဝ်ႈလဵဝ် ၼႆႉ ၼၼ်ႉ ဢေႃႈ။- 6ၼင်ႇ ၼၼ် လႄႈ ၵဝ် ယုမ်ႇမၢတ်ႈ တမ်းၸႂ် လွင်ႈ ဢၼ် ၽြႃးပဵၼ်ၸဝ်ႈ ဢၼ် တႄႇၸႃႉ ႁဵတ်း လွင်ႈတၢင်း ဢၼ် လီ ဢၼ် ငၢမ်း ၵႃႈၼႂ်း သူ ၼၼ်ႉ၊တၵ်း သိုပ်ႇ ႁဵတ်း ၵႂႃႇ တေႃႇထိုင်ႁွတ်ႈ ယဝ်ႉ တူဝ်ႈ လီ ငၢမ်း ၼႂ်း ဝၼ်း ဢၼ် ၸဝ်ႈ ယေႇသု ၶရိၸ်ႈ၊တၵ်း မႃး ၼၼ်ႉ ယူႇ ဢေႃႈ။- 7ၵဝ် ထုၵ်ႇလီ ဝူၼ်ႉၸႂ် လူၺ်ႈ လွင်ႈ သူ ၸိူဝ်ႉ ၼင်ႇ ၼႆ ၵွပ်ႈပိူဝ်ႈ ၵဝ် ႁွပ်ႇဢုမ်ႈ သူ ဝႆႉ၊ၼႂ်း ဢူၵ်း ၼႂ်း ၸႂ် လူၺ်ႈ လွင်ႈ ဢၼ် သူ တင်းသဵင်ႈတင်းလူင် လႆႈ ၶၢမ်ႇ ဢဝ် ၵျေးၸူး ၸဝ်ႈ ႁူမ်ႈ ၵၼ် တင်း ၵဝ်၊ၸႃႉၸဵမ် တၢင်း ဢၼ် ၵဝ် လႆႈ တူၵ်းထွင်ႇ ယူႇ တေႃႈလဵဝ် ဢိၵ်ႇတင်း တၢင်း ဢၼ် ၵဝ် လႆႈ လွတ်ႈ လႅဝ်း ႁႂ်ႈလႆႈ ၶၢမ်ႇသၢၵ်ႈသေႇ ၶၢဝ်ႇတြႃးသိူဝ်းပျေႃႇ လႄႈ ႁႂ်ႈ ၶၢဝ်ႇ တြႃး ၼၼ်ႉ တႄႇ ယူႇ ၼၼ်ႉ ဢေႃႈ။- 8ၵွပ်ႈပိူဝ်ႈ မႅတ်ႈတႃႇ ၵရုၼႃႇ ၸဝ်ႈ ယေႇသု ၶရိၸ်ႈ၊လႄႈ ၵဝ် ၶႆႈၸႂ် ထိုင် သူ တင်းသဵင်ႈတင်းလူင် တႄႉတႄႉ ဝႃႈၼႆ၊ၽြႃးပဵၼ်ၸဝ်ႈ ပဵၼ် သၢၵ်ႈသေႇ ၽၢႆႇ ၵဝ် ဢေႃႈ။ 9ၵႂၢမ်း ဢၼ် သူးတွင်း ပုၼ်ႈ သူ ၸမ်ႉ၊ႁႂ်ႈ ၸႂ် ႁၵ်ႉ မႅတ်ႈတႃႇ သူ တၵ်း ယႂ်ႇ ၼမ် မႃး လူၺ်ႈ ၺၢၼ်ႇ ပိင်ႇၺႃႇ ဢိၵ်ႇတင်း တၢင်း ဢၼ် ၸၢင်ႈ ၸၵ်း ၽႄ ၵူႈၸိူဝ်ႉၵူႈပိူင် ယူႇ လႄႈ၊- 10ႁႂ်ႈ သူ ၸၢင်ႈ လိူၵ်ႈ ဢဝ် လွင်ႈ ဢၼ် လီ သေပိူၼ်ႈ ၸိူဝ်း ၼၼ်ႉ ယူႇ၊ဢိၵ်ႇတင်း ႁႂ်ႈ သူ တၵ်း မီး ႁူဝ်ၸႂ် ဢၼ် ၶၢဝ်ၸၢင်ႇ သေလႄႈ ၵၢင်းလွတ်ႈ တင်း တၢင်း ဢၼ် တၢင်ႇ ဢပျတ်ႈ ၼႂ်း မိုဝ်ႉ ဝၼ်း ဢၼ် ၸဝ်ႈ ၶရိၸ်ႈ၊တၵ်း မႃး ၼၼ်ႉ ယူႇ သေယဝ်ႉ၊- 11ႁႂ်ႈ သူ တၵ်း ပျေႉၸုမ်ႇ တင်း တၢင်းၵမ် တၢင်းၵျၢင်ႉ ဢၼ် သိုဝ်ႈတေႃႇ မဵဝ်း ဢၼ် ၸၢင်ႈ ပဵၼ် မႃး ၵႃႈတီႈ ၸဝ်ႈ ယေႇသု ၶရိၸ်ႈ၊ၼၼ်ႉ ယူႇ၊ၼင်ႇ ႁိုဝ် တၵ်း လႆႈ ယွင်ႈယေႃး မုၼ်ၽုင်း ၽြႃးပဵၼ်ၸဝ်ႈ ၸိုင်၊ၵဝ် သူးတွင်း ဢေႃႈ။ 12ပီႈၼွင်ႉ ၶဝ်႟။ ၵဝ် ၶႂ်ႈႁႂ်ႈ သူ ႁု ဝႃႈ၊ၵႃႈ ဢၼ် ပဵၼ် မႃး ၼိူဝ် ၵဝ် ၼႆႉ ပဵၼ် လွင်ႈတၢင်း ဢၼ် တႄႇႁဵတ်း ႁႂ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၸွတ်ႇတူဝ်ႈ ၵႂႃႇ လၢႆ တီႈ လၢႆ တၢင်း ၼၼ်ႉ ဢေႃႈ။- 13ၵွပ်ႈပိူဝ်ႈ ပဵၼ် ၸိူဝ်ႉ ၼင်ႇ ၼႆ လႄႈ၊လွင်ႈ ဢၼ် ဝႃႈ ၵဝ် လႆႈ ၶၢမ်ႇ တူၵ်းထွင်ႇ ဝႆႉ ၼႆႉ ပဵၼ် ၵွပ်ႈပိူဝ်ႈ ဢၼ် ၵဝ် ပွင် ႁဵတ်းၵၢၼ် ၸဝ်ႈ ၶရိၸ်ႈ၊ၼၼ်ႉ ထၢင်ႇသႃး ၸွတ်ႇတူဝ်ႈ ၵႂႃႇ ၵႃႈၼႂ်း ႁေႃၶမ်း ယဝ်ႉ ဢမ်ႇၵႃး၊ထၢင်ႇသႃး ၵူႈတီႈၵူႈလႅၼ် ယူႇ ဢေႃႈ။- 14ၼႆႉ ၵူၺ်းဢမ်ႇၵႃး၊တၢင်း ဢၼ် ၵဝ် လႆႈ ၶၢမ်ႇ တူၵ်းထွင်ႇ ၼႆႉ ႁဵတ်း ႁႂ်ႈ ပီႈၼွင်ႉ ၼႂ်း ၸဝ်ႈၽြႃး ၼမ်ၼႃႇ မီး တၢင်း ဢၼ် ယုမ်ႇယမ် တမ်းၸႂ် ၼႂ်း ၸဝ်ႈၽြႃး မႃး ဢိၵ်ႇတင်း ႁႂ်ႈ ၶဝ် ဢမ်ႇ ၵူဝ် ဢမ်ႇ ႁႄ၊ယဵင်ႈၶႅၼ်း ႁတ်း ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈ မႃး ဢေႃႈ။ 15ၵမ်ႈၽွင်ႈ ၵူၺ်း ၶႂ်ႈ သီႈၵေႉ ႁဵတ်း တၢင်း ဢၼ် ၽိတ်း ၵၼ် လႄႈ ႁေႃးလၢတ်ႈ တြႃး ၸဝ်ႈ ၶရိၸ်ႈ၊ဢေႃႈ။ ၵူၺ်းၵႃႈ၊ၵမ်ႈၽွင်ႈ တိုၼ်း မီး ၸႂ် ၸေႇတၼႃႇ သေလႄႈ ႁေႃး ဢေႃႈ။- 16ၸုမ်း ဢၼ် ဝႃႈ မႃး ပႃႈ လိုၼ်း ၼႆႉ ႁု လွင်ႈ ဢၼ် ၽြႃးပဵၼ်ၸဝ်ႈ ပၼ် ၵၢၼ် ႁႂ်ႈ ၵဝ် လႆႈ ၵႅတ်ႇၶႄ ႁႄႉၵင်ႈ ၶၢဝ်ႇတြႃးသိူဝ်းပျေႃႇ ၸဝ်ႈ လႄႈ ၶဝ် မီး ၸႂ် မႅတ်ႈတႃႇ ႁေႃးလၢတ်ႈ တြႃး ၸဝ်ႈ ဢေႃႈ။- 17ၸုမ်း ဢၼ် ဝႃႈ မႃး ဢွၼ်တၢင်း ၼၼ်ႉ ၸမ်ႉ၊မီး ၸႂ်သၽေႃး ဢၼ် ဢမ်ႇ သိုဝ်ႈ လႄႈ ႁေႃးလၢတ်ႈ ဢေႃႈ။ ၶဝ် ၵူၺ်း မီး ၸႂ် ဢၼ် ဢမ်ႇၼႃႇလူဝ်ႇ လႄႈ ၶႂ်ႈႁႂ်ႈ ၵဝ် ယဵင်ႈၶႅၼ်း ၶၢၼ်ၸႂ် ၼႃႇ ၼႂ်း တၢင်း ဢၼ် ၵဝ် လႆႈ တူၵ်းထွင်ႇ ၼႆႉ ၵူၺ်း ဢေႃႈ။ 18ယႃႇမၼ်းတႃႉ။ ၽူႈလႂ် မီး ၸႂ် ဢၼ် ႁဵတ်း ႁၢင်ႈ လႄႈ ႁေႃးလၢတ်ႈ သေဢမ်ႇဝႃႈ၊မီး ၸႂ် ဢၼ် ၸိုဝ်ႈၸႂ်ႈ လႄႈ ႁေႃးလၢတ်ႈ သေဢမ်ႇဝႃႈ၊သမ်ႉ မီး သၽေႃး ၸိူဝ်ႉ ၼင်ႇ ႁိုဝ် လႄႈ ႁေႃးလၢတ်ႈ သေဢမ်ႇဝႃႈ၊ပဵၼ် ဢၼ် မၼ်း ႁေႃးလၢတ်ႈ တြႃး ၸဝ်ႈ ၶရိၸ်ႈ၊ၵူၺ်း လႄႈ ၵဝ် ၸူမ်းသိူဝ်း ဢေႃႈ။- 19ၵဝ် တၵ်း လႆႈ ၸူမ်းသိူဝ်း တႄႉ ဢေႃႈ။ လွင်ႈ မၼ်း ၸမ်ႉ၊ၵဝ် လႆႈ ႁုႁၼ် လွင်ႈ ဢၼ် ၵဝ် တၵ်း လႆႈ ၶၢမ်ႇ တၢင်း ဢၼ် ၵႄႇသႄႇ ပွႆႇလွတ်ႈ ၵွပ်ႈပိူဝ်ႈ ဢၼ် သူ သူးတွင်း၊ဢိၵ်ႇတင်း ၵွပ်ႈပိူဝ်ႈ ဢၼ် ဝိၺိၺ်ႇ ၸဝ်ႈ ယေႇသု ၶရိၸ်ႈ၊ၸွႆႈထႅမ် ၼၼ်ႉ ဢေႃႈ။- 20လွင်ႈတၢင်း ဢၼ် ၵဝ် မီး ဢလူဝ်ႇ လႄႈ မုင်ႈမွင်း ၸမ်ႉ၊ၼင်ႇ ႁိုဝ် ၵဝ် တၵ်း ဢမ်ႇ လႆႈ ဢူၵ်း လႆႈ ဢၢႆ ၵွပ်ႈပိူဝ်ႈ လွင်ႈ သေ ၸိူဝ်ႉ သေ ပိူင် လႄႈ၊မိူဝ်ႈလဵဝ် ၼႆႉ ၵဝ် တၵ်း တဵမ် ဝႆႉ တင်း ၸႂ် ဢၼ် ႁတ်းႁၢၼ် ယူႇ၊ၵဝ် ဢသၢၵ်ႈလိပ်း သေဢမ်ႇဝႃႈ၊ၵဝ် တၢႆ သေဢမ်ႇဝႃႈ၊ႁႂ်ႈ မုၼ်ၵုင်ႇ ၸဝ်ႈ ၶရိၸ်ႈ၊ထၢင်ႇသႃး ယူႇ ၼႂ်း တူဝ် ၶၼ်ႇထႃႇ ၵဝ် တႃႇသေႇ ဢမ်ႇထၢတ်ႇ ၼၼ်ႉ ဢေႃႈ။- 21လွင်ႈ မၼ်း ၸမ်ႉ၊ပုၼ်ႈ ၵဝ် ၸိုင်၊တၢင်း ဢၼ် ဢသၢၵ်ႈလိပ်း ၼႆႉ ပဵၼ် ၸဝ်ႈ ၶရိၸ်ႈ၊ဢေႃႈ။ သမ်ႉ တၢႆ ၵႂႃႇ သေၵေႃႈ တၵ်း မီး ဢၵျူဝ်း ဢေႃႈ။- 22ၼႂ်းဝႃႈၼၼ် သေၵေႃႈ ပေႃး ၵဝ် ယင်း မီး ဢသၢၵ်ႈ ယူႇ ၼႂ်း တူဝ် ၶၼ်ႇထႃႇ ၸိုင်၊ၵဝ် တၵ်း လႆႈ ယဵင်ႈၶႅၼ်း ပွင် ႁဵတ်းၵၢၼ်ငၢၼ်း ဢၼ် မီး ဢၵျူဝ်း ယႂ်ႇ ၼႃႇ ဢေႃႈ၊ဝႃႈၼႆ သေၵေႃႈ၊ၵဝ် တေ လိူၵ်ႈ ဢဝ် ဢၵျူဝ်း ဢၼ် လႂ် ဝႃႈၼႆ ၵဝ် ဢမ်ႇ ပႆႇ ႁု။- 23ၵဝ် လႆႈ တူၵ်းၵၢင်ၸႂ် ယူႇ ၼႂ်း ဝူင်ႈၵၢင် ဢၵျူဝ်း သွင် ပိူင် ၼႆႉ ဢေႃႈ။ ၵဝ် မီး ၸႂ် ဢၼ် ၶႂ်ႈ ပူၼ်ႉ သေ ၸၢတ်ႈၼႆႉ လႄႈ ယူႇ လူၺ်ႈ ၵၼ် တင်း ၸဝ်ႈ ၶရိၸ်ႈ၊ဢၼ် ယဵင်ႈၶႅၼ်း လီ ၸူမ်းသိူဝ်း ၼႃႇ ၼၼ်ႉ ဢေႃႈ။- 24ၵူၺ်းၵႃႈ၊တၢင်း ဢၼ် ယင်း မီး ယူႇ ၼႂ်း တူဝ် ၶၼ်ႇထႃႇ ၼႆႉ ယဵင်ႈၶႅၼ်း ပဵၼ် ဢၵျူဝ်း ယႂ်ႇ ၼႃႇ ပုၼ်ႈတႃႇ သူ ဢေႃႈ။- 25ထွၵ်ႈလူၺ်ႈ လွင်ႈတၢင်း ၼႆႉ လႄႈ ၵဝ် ႁု ဝႃႈ ၵဝ် ထုၵ်ႇလီ မီး ယူႇ သေလႄႈ ႁဵတ်းၵေႃႉသႄႈ သူ ၵႃႈမီး တင်းသဵင်ႈတင်းလူင် ယူႇ ပုၼ်ႈ လွင်ႈ ၼင်ႇ ႁိုဝ် သူ တၵ်း ၶိုၼ်ႈယႂ်ႇမႂ်ႇသုင် မႃး ဢိၵ်ႇတင်း ၼင်ႇ ႁိုဝ် သူ တၵ်း လႆႈ ၸူမ်းသိူဝ်း ၼႂ်း တၢင်းယုမ်ႇမၢတ်ႈ ဢေႃႈ။- 26ၵွပ်ႈၼၼ် လႄႈ၊သူ တၵ်း လႆႈ ဢိင်ပိုင်ႈ ၸဝ်ႈ ယေႇသု ၶရိၸ်ႈ၊သေလႄႈ ယဵင်ႈၶႅၼ်း လႆႈ သိူဝ်းပျေႃႇ လူၺ်ႈ လွင်ႈ ၵဝ်၊ၵွပ်ႈပိူဝ်ႈ ၵဝ် တၵ်း သမ်ႉ ၶိုၼ်း မႃး တီႈ သူ ထႅင်ႈ ပွၵ်ႈ ၼိုင်ႈ ၼၼ်ႉ ဢေႃႈ။ 27ဢွၼ်ၵၼ် ၵမ်ၵျၢင်ႉ သၢင်ႈ ႁဵတ်း ဢၼ် ထုၵ်ႇမႅၼ်ႈ တင်း ၶၢဝ်ႇတြႃးသိူဝ်းပျေႃႇ ၸဝ်ႈ ၶရိၸ်ႈ၊ၼၼ်ႉ ၵူၺ်း တႃႉ။ ပိၵ်ႉသမ်ႉ ၵဝ် ႁွတ်ႈ ၵႂႃႇ လႄႈ ထူပ်း ႁၼ် သူ လႆႈ သေဢမ်ႇဝႃႈ၊ဢမ်ႇ ပဵၼ် ၵႂႃႇ လႆႈ သေဢမ်ႇဝႃႈ၊ၵဝ် တၵ်း လႆႈ ႁု လႆႈ ငိၼ်း လွင်ႈ ဢၼ် သူ ၸုၵ်း ၶၢမ်ႇ တႄႇ ယူႇ ၼႂ်း ၸႂ်သၽေႃး ဢၼ်လဵဝ် ၵူၺ်း လႄႈ ၽွမ်ႉၸႂ် ၵၼ် ၵႆႉ ၶတ်းၸႂ် ပုၼ်ႈ တၢင်းယုမ်ႇမၢတ်ႈ ၼႂ်း ၶၢဝ်ႇတြႃးသိူဝ်းပျေႃႇ ၸဝ်ႈ ၼၼ်ႉ။- 28လွင်ႈတၢင်း ဢၼ် သူ ယင်း ဢမ်ႇ ၵူဝ် ဢမ်ႇ သၼ်ႇ ၵွပ်ႈ ရၢၼ်ႇသူႇ တင်းလၢႆ လႃးလႃး ၼၼ်ႉ ပဵၼ် ၼိမိၵ်ႈ လၢၵ်ႈၶၼႃႇ တၢင်း ဢၼ် လု သုမ်း ပုၼ်ႈ ၶဝ် ဢေႃႈ။ ပုၼ်ႈ သူ ၸမ်ႉ၊ပဵၼ် ၼိမိၵ်ႈ လၢၵ်ႈၶၼႃႇ တၢင်း ဢၼ် ၵႄႇၶျွတ်ႈ ဢဝ် ဢၼ် လႆႈ မႃး ၵႃႈတီႈ ၽြႃးပဵၼ်ၸဝ်ႈ ဢေႃႈ။- 29ထွၵ်ႈလူၺ်ႈ ၸဝ်ႈ ၶရိၸ်ႈ၊လႄႈ သူ လႆႈ ဢၶႂၢင်ႉ ဢၼ် သူ ယုမ်ႇမၢတ်ႈ မၼ်းၸဝ်ႈ ၵူၺ်းဢမ်ႇၵႃး၊လႆႈ ဢၶႂၢင်ႉ ဢၼ် တၵ်း လႆႈ ၶၢမ်ႇ တုၵ်ႉၶႃႉ ပုၼ်ႈ မၼ်းၸဝ်ႈ ၼၼ်ႉ ဢေႃႈ။- 30ၼင်ႇ ၼၼ် လႄႈ သူ လႆႈ ၶဝ်ႈပႃး ႁူမ်ႈ လူၺ်ႈ ၵဝ် ၼႂ်း တၢင်း ဢၼ် တိုၵ်းတေႃး ဢၼ် သူ လႆႈ ႁၼ် ၵဝ် ယၢမ်ႈ တိုၵ်းတေႃး မိူဝ်ႈ ဢွၼ် ၼႆႉ လႄႈ၊ဢၼ် တေႃႈလဵဝ် ၼႆႉ ၵေႃႈ သူ လႆႈ ငိၼ်း ၵဝ် ယင်း တိုၵ်ႉ တိုၵ်းတေႃး ယူႇ ၼၼ်ႉ ဢေႃႈ။

robotstxt: allowed

filter: keep


text: 1ၵဝ် ယႃႇၵုပ်ႈ၊ဢၼ် ပဵၼ် ၶႃႈ ၽြႃးပဵၼ်ၸဝ်ႈ၊ဢိၵ်ႇတင်း ပဵၼ် ၶႃႈၸဝ်ႈ ၽြႃး ယေႇသု ၶရိၸ်ႈ၊ၼႆႉ သူင်ႇ ၵႂၢမ်း မႅတ်ႈတႃႇ ထိုင် ၵူၼ်း ၽြႃးပဵၼ်ၸဝ်ႈ သိပ်း သွင် ၶိူဝ်း၊ဢၼ် ၽၢတ်ႇၽႄ ၸွတ်ႇၸႅတ်ႇ ယူႇ ၵူႈတီႈၵူႈလႅၼ် ဢေႃႈ။ 2ပီႈၼွင်ႉ ၶဝ်႟။ မိူဝ်ႈ ဢၼ် သူ ထူပ်းၺႃး တၢင်း ဢၼ် ၸၢမ်းတူၺ်းယႃႉယုၵ်ႉ လၢႆ သမ်ႇ လၢႆ ပိူင် ၼၼ်ႉ ၸိုင်၊မၢတ်ႈ တင်းသဵင်ႈ ပဵၼ် လွင်ႈတၢင်း ဢၼ် လီ သိူဝ်းပျေႃႇ ၵူၺ်း တႃႉ။- 3ၵွပ်ႈ ၸိူဝ်ႉႁိုဝ် လႄႈ ဝႃႈ ၸမ်ႉ၊သူ ႁု လွင်ႈ ဢၼ် တၢင်း ဢၼ် ၸၢမ်းတူၺ်း တၢင်းယုမ်ႇမၢတ်ႈ သူ ၼၼ်ႉ၊တၵ်း ႁႂ်ႈ တၢင်း ယိူၼ်ႉၶၢမ်ႇ သူ တင်ႈ မၼ်ႈၶိူင်ႇ ဢေႃႈ။- 4ႁႂ်ႈ တၢင်း ယိူၼ်ႉၶၢမ်ႇ သူ ၼၼ်ႉ၊ယင်း ဢမ်ႇ သုတ်ႉ ဢမ်ႇ ယွမ်း လႄႈ ဢွၼ် သူင်ႇ သူ ႁႂ်ႈ ႁွတ်ႈထိုင် တၢင်း ၸေးၸုမ်ႇ လႄႈ ဢမ်ႇ လူဝ်ႇ သင် ထႅင်ႈ သေ ဢိတ်း ၼၼ်ႉ တႃႉ။- 5ၼႂ်း သူ ၼၼ်ႉ၊ပေႃး သေၵေႃႉသေၵူၼ်း လူဝ်ႇ ပိင်ႇၺႃႇ ၸိုင်၊ႁႂ်ႈ မၼ်း ယွၼ်း ဢဝ် ၵႃႈတီႈ ၽြႃးပဵၼ်ၸဝ်ႈ၊ၸဝ်ႈ ဢၼ် တၵ်း ပၼ် တီႈ မၼ်း ၼၼ်ႉ တႃႉ။ လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ မီး ၸႂ် ၵရုၼႃႇ ဢိၵ်ႇတင်း ၸႂ် ၸေႇတၼႃႇ ၵူၺ်း သေယဝ်ႉ၊ပၼ် တီႈ ၵူၼ်း တင်းသဵင်ႈတင်းလူင် ဢေႃႈ။- 6ၵူၺ်းၵႃႈ၊ႁႂ်ႈ မၼ်း ယင်း ဢမ်ႇ မီး ၸႂ် ဢၼ် ထၢင်ႇ ဢၼ် ထိူမ်၊ႁႂ်ႈ မၼ်း ပႃး တင်း ၸႂ် ဢၼ် ယုမ်ႇမၢတ်ႈ သေလႄႈ ယွၼ်း ဢဝ် တႃႉ။ လွင်ႈ မၼ်း ၸမ်ႉ၊ၵေႃႉ ဢၼ် မီး ၸႂ် ဢၼ် ထၢင်ႇ ဢၼ် ထိူမ် ၼၼ်ႉ၊မိူၼ် ၸိူဝ်ႉ ၼင်ႇ လႅင်းၼမ်ႉ ပိူပ်ႈၼမ်ႉ ပၢင်ႇလၢႆႇ ဢၼ် လူမ်းထူဝ်း လႄႈ သဵၼ် ၵႂႃႇ ပိဝ် ၵႂႃႇ ၼၼ်ႉ ဢေႃႈ။- 7ၵေႃႉ ၼၼ်ႉ ယႃႇပေ ႁႂ်ႈ မၼ်း ထၢင်ႇ ၼႂ်း ၸႂ် မၼ်း ဝႃႈ၊တၵ်း လႆႈ သေ ၸိူဝ်ႉ သေ ပိူင် ၵႃႈတီႈ ၽြႃးပဵၼ်ၸဝ်ႈ ၼၼ်ႉ တႃႉ။- 8ၵေႃႉ ၸိူဝ်ႉ ၼင်ႇ ၼၼ် ၼၼ်ႉ၊ပဵၼ် ၵူၼ်း ဢၼ် မီး ၸႂ် သွင် ငၢမ်ႈ၊ၵေႃႉ ဢၼ် ဢမ်ႇ ၸၢင်ႈ တႅပ်းတတ်းၸႂ် လွင်ႈ ၵႃႈ ဢၼ် မၼ်း ႁဵတ်း တင်းသဵင်ႈတင်းလူင် ၼၼ်ႉ ဢေႃႈ။ 9ႁႂ်ႈ ပီႈၼွင်ႉ ၵေႃႉ ဢၼ် ယၢၵ်ႈၽၢၼ် ၼၼ်ႉ၊ႁႂ်ႈ မီး တၢင်း ဢၼ် သိူဝ်းပျေႃႇ မိူဝ်ႈ ဢၼ် ၽြႃးပဵၼ်ၸဝ်ႈ ယူၵ်ႉ ႁႂ်ႈ မၼ်း ၶိုၼ်ႈ မႃး ၼၼ်ႉ တႃႉ။- 10ႁႂ်ႈ ပီႈၼွင်ႉ ၵေႃႉ ဢၼ် မၢၵ်ႈမီး လီ ပဵၼ် ၼၼ်ႉ၊ႁႂ်ႈ မီး တၢင်း သိူဝ်းပျေႃႇ မိူဝ်ႈ ဢၼ် ၽြႃးပဵၼ်ၸဝ်ႈ တိုတ်ႉ ႁႂ်ႈ မၼ်း တူၵ်း တီႈ တႅမ်ႇ ၵႂႃႇ ၼၼ်ႉ တႃႉ။ လွင်ႈ မၼ်း ၸမ်ႉ၊ၵူၼ်းမၢၵ်ႈၵူၼ်းမီး တင်းလၢႆ၊တေ လႆႈ ႁၢႆလၢႆ ၵႂႃႇ မိူၼ် ၸိူဝ်ႉ ၼင်ႇ မွၵ်ႇ ယိူဝ်ႈ မွၵ်ႇ ယႃႈ ၼၼ်ႉ ဢေႃႈ။- 11ၵၢင်ဝၼ်းဢွၵ်ႇ မႃး လူၺ်ႈ သၢႆလႅတ်ႇ ဢၼ် မႆႈ ႁႅင်း ၼႃႇ ၼၼ်ႉ မႆႈ ၶႅမ်ႈ တူၼ်ႈ ယိူဝ်ႈယႃႈ ႁဵဝ်ႇ ႁႅင်ႈ ၵႂႃႇ သေယဝ်ႉ၊မွၵ်ႇ မၼ်း ၵေႃႈ လူၼ်ႇ ႁူင်ႈ တူၵ်း ၵႂႃႇ လႄႈ ႁၢင်ႈၽၢင် မၼ်း ဢၼ် ႁၢင်ႈလီ ၼၼ်ႉ ၵေႃႈ၊လုလႅဝ် ၵႂႃႇ ဢေႃႈ။ ပိူင်လဵဝ် ၵၼ် ၵူၼ်းမၢၵ်ႈၵူၼ်းမီး တင်းလၢႆ ၵေႃႈ၊တၵ်း ႁဵဝ်ႇ ႁႅင်ႈ လုလႅဝ် ၵႂႃႇ ၵႃႈၼႂ်း တၢင်း ဢၼ် မၼ်း ႁဵတ်း ၼၼ်ႉ ဢေႃႈ။ 12ၵေႃႉ ဢၼ် ယိူၼ်ႉၶၢမ်ႇ ၼႂ်း တၢင်း ဢၼ် ၸၢမ်းတူၺ်းယႃႉယုၵ်ႉ ၼၼ်ႉ၊မီး မၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊မိူဝ်ႈ ဢၼ် မၼ်း ၸုၵ်း ၶၢမ်ႇ မၼ်ႈၶိူင်ႇ လႆႈ ၼႂ်း တၢင်း ဢၼ် ၸၢမ်းတူၺ်း ယဝ်ႉ ၼၼ်ႉ ၸိုင်၊မၼ်း တေ လႆႈ သူး သရၽူႇ ဢသၢၵ်ႈ ဢၼ် ၽြႃးပဵၼ်ၸဝ်ႈ ဝႆႉၵတိ တီႈ ၶဝ် ၸိူဝ်း ဢၼ် ႁၵ်ႉ မၼ်းၸဝ်ႈ ၼၼ်ႉ ဢေႃႈ။- 13ၽူႈလႂ် သေဢမ်ႇဝႃႈ၊ၵေႃႉ ဢၼ် လႆႈ ၶၢမ်ႇ တၢင်း ဢၼ် ဢပျတ်ႈ ၸူဝ်း ၵႂႃႇ ၸူဝ်း ပႆ ၼၼ်ႉ ၸိုင်၊ယႃႇ ႁႂ်ႈ ၵေႃႉ ၼၼ်ႉ လၢတ်ႈ ဝႃႈ၊ "ၽြႃးပဵၼ်ၸဝ်ႈ ၸူဝ်း ဢဝ် ႁႂ်ႈ ၵဝ် ၽိတ်း ပိူင် ဢေႃႈ၊" လွင်ႈ မၼ်း ၸမ်ႉ၊လွင်ႈတၢင်း ဢၼ် ႁၢႆႉမိူၵ်ႈ ၼၼ်ႉ ဢမ်ႇ ၸူဝ်း ဢဝ် ၽြႃးပဵၼ်ၸဝ်ႈ လႆႈ။ မၼ်းၸဝ်ႈ ၵေႃႈ တေ ဢမ်ႇ ၸူဝ်း ဢဝ် ၽူႈလႂ် ႁႂ်ႈ ၽိတ်းပိူင်ႈ ၵႂႃႇ ၼၼ်ႉ ဢေႃႈ။- 14ၵေႃႉ ဢၼ် လႆႈ ၶၢမ်ႇ တၢင်း ဢၼ် ဢပျတ်ႈ ၸူဝ်း ဢဝ် ၵႂႃႇ ၵွပ်ႈပိူဝ်ႈ ၸႂ် ၵိလေႇသႃႇ တူဝ်ၸဝ်ႈၵဝ်ႇ တိုတ်ႉၸၼ် ၵႂႃႇ လႄႈ တူၵ်း ၶမ် ၶိုမ်း ၼၼ်ႉ ဢေႃႈ။- 15ၸႂ် ၵိလေႇသႃႇ ၼၼ်ႉ ပႃး ပတိၵ်ႈသၼ်ႇထေႇ လႄႈ ၵိူတ်ႇလဵင်ႉ ဢပျတ်ႈ မႃး ဢေႃႈ။ မိူဝ်ႈ ဢၼ် တူဝ် ဢပျတ်ႈ ယႂ်ႇ တဵမ်ထူၼ်ႈ မႃး ယဝ်ႉ ၸိုင်၊သမ်ႉ ၵိူတ်ႇလဵင်ႉ တၢင်းတၢႆ ဢေႃႈ။ 16ပီႈၼွင်ႉ ဢၼ် ၵဝ် ႁၵ်ႉ ၶဝ်႟။ ယႃႇပေ ႁႂ်ႈလႆႈ ၽိတ်း ၵႂႃႇ ပိူင်ႈ ၵႂႃႇ။ 17သု ၵျေးၸူး ဢၼ် မျၢတ်ႈ လီ လႄႈ ၸေးၸုမ်ႇ ၵူႈၸိူဝ်ႉၵူႈပိူင် ၼၼ်ႉ လုၵ်ႉ ၵႃႈတီႈ ၵၢင်ႁၢဝ် မႃး ဢေႃႈ။ လုၵ်ႈ ၵႃႈတီႈ ၽြႃးပဵၼ်ၸဝ်ႈ ဢၼ် ၽၢၼ်ႇသၢင်း ဢၼ်လႅင်း ၵၢင်ႁၢဝ် တင်းလၢႆ ဢၼ် ဢမ်ႇ ၶၢႆႉပုတ်ႈ လႅၵ်ႈလၢႆႈ၊ဢမ်ႇ မီး သၢႆငၢႆ ဢၼ် တၵ်း ၶၢႆႉပုတ်ႈ လႅၵ်ႈလၢႆႈ ၼၼ်ႉ ဢေႃႈ။- 18ၸွမ်းၼင်ႇ ဢလူဝ်ႇ မၼ်းၸဝ်ႈ လႄႈ မၼ်းၸဝ်ႈ ႁႂ်ႈ ႁဝ်း ၵိူတ်ႇ ပဵၼ် မႃး လူၺ်ႈ ၵႂၢမ်း သဵတ်ႈၸႃႇ၊ပုၼ်ႈ လွင်ႈ ၼင်ႇ ႁိုဝ် ႁဝ်း တၵ်း လႆႈ ပဵၼ် မၢၵ်ႇ ဢၼ် မၢၵ်ႇ မႃး ဢွၼ်တၢင်း ပိူၼ်ႈ ၵႃႈၼႂ်း ၶိူင်ႈပိူင် တင်းမူတ်း ဢၼ် မၼ်းၸဝ်ႈ ၽၢၼ်ႇသၢင်း ၼၼ်ႉ ဢေႃႈ။ 19ပီႈၼွင်ႉ ဢၼ် ၵဝ် ႁၵ်ႉ ၶဝ်႟။ ႁု ပွင်ႇ လႅင်းၸႂ် လွင်ႈ ၼႆႉ တႃႉ။ ႁႂ်ႈ ၵူႈၵေႃႉၵူႈၵူၼ်း မေႃ ဢွၼ်ၵၼ် ထွမ်ႇဢဝ် ၽႂ်း ၽႂ်း လႄႈ၊ႁႂ်ႈ ထိူင်း ၼႂ်း တၢင်း ဢၼ် တေ လၢတ်ႈ ၵႂၢမ်း၊ႁႂ်ႈ ထိူင်း ၼႂ်း တၢင်း ဢၼ် တေ ႁႂ်ႈ ၸႂ်မႆႈ ၶႂ်ႈၸႂ် သူ ဢွၵ်ႇ ၼၼ်ႉ တႃႉ။- 20လွင်ႈ မၼ်း ၸမ်ႉ၊ၸႂ်မႆႈ ၶႂ်ႈၸႃႉ ၵူၼ်း ႁဝ်း ဢမ်ႇ ၸၢင်ႈ ႁဵတ်း ႁႂ်ႈ တၢင်း သိုဝ်ႈတေႃႇ ၽြႃးပဵၼ်ၸဝ်ႈ ပေႃႇ ပဵၼ် မႃး လႆႈ။- 21ပိူဝ်ႈ ၼႆ လႄႈ ပႄႇပႅတ်ႈ ဢၵျၢင်ႉ ဢၼ် ၵူဝ်ႈၵိူၵ်ႇ ၵူႈၸိူဝ်ႉၵူႈပိူင်၊ဢိၵ်ႇတင်း တၢင်း ဢၼ် မိူၵ်ႈ လိူင်း ၼႃႇ ၼၼ်ႉ လႄႈ ပႃႈ တင်း ၸႂ် ဢၼ် ၼိမ်သိမ်ႇ ဢူၼ်ႈဢွၼ်ႇ သေလႄႈ ႁပ်ႉတုင်း ဢဝ် ၼုၵ်ႈၵပၢတ်ႈ တြႃး ဢၼ် မၼ်းၸဝ်ႈ ၽုၵ်ႇသွမ်ႈ ၵႃႈၼႂ်း ႁူဝ် ၸႂ် သူ လႄႈ ဢၼ် ၸၢင်ႈ ၵႄႇၶျွတ်ႈ ဢဝ် ဝိၺိၺ်ႇ သူ လႆႈ ၼၼ်ႉ တႃႉ။ 22ယႃႇပေ ထွမ်ႇငိၼ်း ၼုၵ်ႈၵပၢတ်ႈ တြႃး ၸဝ်ႈ ၵူၺ်း လႄႈ ႁႂ်ႈ ပဵၼ် ၵေႃႉ ဢၼ် ၵမ်ၵျၢင်ႉ တြႃး တႃႉ။ ပေႃး ဢမ်ႇၼၼ် ၸိုင်၊ပဵၼ် တၢင်း ဢၼ် ပႅတ်ႉလႅၼ် တူဝ်ၸဝ်ႈၵဝ်ႇ ဢေႃႈ။- 23ၵေႃႉ ဢၼ် ထွမ်ႇငိၼ်း ၵူၺ်း လႄႈ ယင်း ဢမ်ႇ ၵမ်ၵျၢင်ႉ တြႃး ၸဝ်ႈ ၼၼ်ႉ၊ပဵၼ် မိူၼ် ၸိူဝ်ႉ ၼင်ႇ ၵေႃႉ ဢၼ် တူၺ်း ၵႃႈၼႂ်း မၢၼ်ႇၸမ်ႈ သေလႄႈ ႁၼ် ၼႃႈ တူဝ်ၸဝ်ႈၵဝ်ႇ ၵူၺ်း ၼၼ်ႉ ဢေႃႈ။- 24လွင်ႈ မၼ်း ၸမ်ႉ၊မၼ်း ယင်း ယႅၵ်ႉ တူၺ်း တူဝ်ၸဝ်ႈၵဝ်ႇ သေယဝ်ႉ၊ဢွၵ်ႇ ၵႂႃႇ ပႅတ်ႈ သေလႄႈ လိုမ်း ပႅတ်ႈ ႁၢင်ႈ ၽၢင် မၼ်း ၵမ်းလဵဝ် ၼၼ်ႉ ဢေႃႈ။- 25ၵူၺ်းၵႃႈ၊ၵေႃႉ ဢၼ် ၸႅတ်ႈ တူၺ်း ၸေးၸေး ၸွတ်ႇ ၸွတ်ႇ၊ၼႂ်း တြႃး ဢၼ် ၸေးၸုမ်ႇ၊တြႃး လွင်ႈတၢင်း ဢၼ် ႁႂ်ႈ ၵူၼ်း လွတ်ႈလႅဝ်း လႄႈ မၼ်ႈၶိူင်ႇ ယူႇ ၼၼ်ႉ ၸမ်ႉ၊ပိူဝ်ႈ ဢၼ် ပဵၼ် ၵေႃႉ ဢၼ် ထွမ်ႇငိၼ်း လႄႈ ဢမ်ႇ လိုမ်း ပႅတ်ႈ၊ယင်း ပဵၼ် ၵေႃႉ ဢၼ် ၵမ်ၵျၢင်ႉ တြႃး ၸဝ်ႈ ၼၼ်ႉ ၸိုင်၊ၽြႃးပဵၼ်ၸဝ်ႈ တၵ်း ပၼ် မၢင်ႇၵလႃႇ တၢင်းလီ ၼႂ်း တၢင်း ဢၼ် မၼ်း ၵမ်ၵျၢင်ႉ ၼၼ်ႉ ဢေႃႈ။ 26ၸွင်ႇ သေၵေႃႉသေၵူၼ်း ထၢင်ႇ မၼ်း ပဵၼ် ၵူၼ်း ဢၼ် မီး သိၼ် မီး ထမ်း ႁိုဝ်း။ ပေႃး ၵေႃႉ ၼၼ်ႉ ယင်း ဢမ်ႇ ထိင်း သူပ်း တူဝ်ၸဝ်ႈၵဝ်ႇ ၸိုင်၊သိၼ် ထမ်း မၼ်း ၼၼ်ႉ တၵ်း ပဵၼ် ဢၼ် လၢႆ လၢႆ ဢမ်ႇ ပွင်ႇလွင်ႈ ၵႃႈသင် လႄႈ ပဵၼ် ဢၼ် ပႅတ်ႉလႅၼ် တူဝ်ၸဝ်ႈၵဝ်ႇ ၵူၺ်း ဢေႃႈ။- 27သီႇလႃႉ သိၼ် ထမ်း ဢၼ် ၶၢဝ်ၸၢင်ႇ လႄႈ ၵၢင်းလွတ်ႈ တင်း တၢင်း ဢၼ် ၵူဝ်ႈၵိူၵ်ႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ၊ပေႃႈၸဝ်ႈ ၼၼ်ႉ ၸမ်ႉ၊ပဵၼ် တၢင်း ဢၼ် လူတူၺ်း လုၵ်ႈဢွၼ်ႇ ဢၼ် ၽၢၼ်ပေႃႈၽၢၼ်မႄႈ၊ဢိၵ်ႇတင်း မႄႈမၢႆႈ တင်းလၢႆ၊ၼႂ်း မိူဝ်ႈ ဢၼ် ၶဝ် မီး တုၵ်ႉၶႃႉ တၢင်း ၽၢၼ် ၼၼ်ႉ၊ဢိၵ်ႇတင်း တၢင်း ဢၼ် ပႂ်ႉထိင်း တူဝ်ၸဝ်ႈၵဝ်ႇ တၵ်း ႁႂ်ႈ လွတ်ႈၵၢင်း သေ တၢင်း ဢၼ် ၵူဝ်ႈၵိူၵ်ႇ ဝူၺ်ႇ ႁင်ႈ လေႃးၵႃႉ ၼႆႉ ၼၼ်ႉ ဢေႃႈ။


text: 1ပိၵ်ႉသမ်ႉ ၵဝ် မေႃ လၢတ်ႈ ၵႂၢမ်း ၽႃႇသႃႇ ၵူၼ်း ၼမ်ၼႃႇ သေ ဢမ်ႇၵႃး၊ယင်း မေႃ လၢတ်ႈ ၵႂၢမ်း ၽႃႇသႃႇ တမၢၼ်ႇၵၢင်ႁၢဝ် တင်းလၢႆ သေၵေႃႈ ပေႃး ၵဝ် ယင်း ဢမ်ႇ မီး ၸႂ် ႁၵ်ႉ မႅတ်ႈတႃႇ ၸိုင်၊ၶေႃႈၵႂၢမ်း ၵဝ် ၼၼ်ႉ တၵ်း တေ ပဵၼ် မိူၼ် ၸိူဝ်ႉ ၼင်ႇ မွင်း ဢမ်ႇၼၼ် သႅင်ႇ ဢၼ် မီး သဵင် လင် မေႃး ၼၼ်ႉ ၵူၺ်း ဢေႃႈ။- 2ပိၵ်ႉသမ်ႉ ၵဝ် လႆႈ သု ၵျေးၸူး ၸဝ်ႈ ဢၼ် ၸၢင်ႈ ႁေႃးလၢတ်ႈ ၵႂၢမ်း ၸဝ်ႈ ၽြႃး၊ဢိၵ်ႇတင်း မီး ပိင်ႇၺႃႇ ဢၼ် ႁုၸႅင်ႈ လွင်ႈ ဢၼ် လိုၵ်ႉ ဢၼ် လမ်ႇ၊ၸၢင်ႈ ႁု ၸၢင်ႈ ႁၼ် ၵူႈမဵဝ်း သေ ဢမ်ႇၵႃး၊ယင်း မီး တၢင်းယုမ်ႇမၢတ်ႈ ဢၼ် ၶၢႆႉ လွႆ တင်းလၢႆ လႆႈ သေၵေႃႈ၊ပေႃး ၵဝ် ယင်း ဢမ်ႇ မီး ၸႂ် ႁၵ်ႉ မႅတ်ႈတႃႇ ၸိုင်၊ၵဝ် ဢမ်ႇ ပွင်ႇလွင်ႈ ၵႃႈသင် ဢေႃႈ။- 3ပိၵ်ႉသမ်ႉ ၵဝ် ၽေးၸွၼ်း ဢုၵ်ႉၸႃႇ ၵဝ်၊ၵႃႈမီး တင်းသဵင်ႈ ၵူၺ်းဢမ်ႇၵႃး၊ဢမ် တူဝ် ၶၼ်ႇထႃႇ ၵဝ် ဢၢပ်ႈပၼ် ႁႂ်ႈလႆႈ ၶၢမ်ႇ တၢင်း ဢၼ် တုတ်ႇၽႆး ပႅတ်ႈ သေၵေႃႈ၊ပေႃး ၵဝ် ယင်း ဢမ်ႇ မီး ၸႂ် ႁၵ်ႉ မႅတ်ႈတႃႇ ၸိုင်၊မၼ်း ဢမ်ႇ မီး ဢၵျူဝ်း တီႈ ၵဝ် ဢေႃႈ။ 4ၸႂ် ႁၵ်ႉ မႅတ်ႈတႃႇ ဢၼ် ဝႃႈ ၼၼ်ႉ ၸၢင်ႈ ၸႂ်ယႂ်ႇ ၸႂ် ယၢဝ်း၊ၸၢင်ႈ ယိူၼ်ႉၶၢမ်ႇ လႄႈ ၸၢင်ႈ ႁဵတ်း ၵျေးၸူး ပၼ် ပိူၼ်ႈ ဢေႃႈ။ ၸႂ် ႁၵ်ႉ မႅတ်ႈတႃႇ ၼၼ်ႉ ဢမ်ႇ ၸၢင်ႈ ၶွႆ ပိူၼ်ႈ၊ဢမ်ႇ ၸၢင်ႈ ယွင်ႈ တူဝ်ၸဝ်ႈၵဝ်ႇ၊ဢမ်ႇ ၸၢင်ႈ မီး ၸႂ်ၽႅၼ်သုင် ဢေႃႈ။- 5ၸႂ် ႁၵ်ႉ မႅတ်ႈတႃႇ ၼၼ်ႉ ဢမ်ႇ ၸၢင်ႈ မီး ၸႂ် ဢၼ် ၵျၢမ်ႇ ႁဵတ်း မိူၵ်ႈ တီႈ ပိူၼ်ႈ၊ဢမ်ႇ ၸၢင်ႈ ႁႃ ဢၵျူဝ်း ပုၼ်ႈ တူဝ်ၸဝ်ႈၵဝ်ႇ၊ဢမ်ႇ ၸၢင်ႈ ဢွၵ်ႇ တေႃးသႃႉ၊ဢမ်ႇ ၸၢင်ႈ မၢတ်ႈတွင်း တၢင်းၽိတ်း ပိူၼ်ႈ။- 6ဢမ်ႇ ၸၢင်ႈ ၸူမ်းသိူဝ်း ၼႂ်း တၢင်း ဢၼ် ႁၢႆႉမိူၵ်ႈ၊ၸၢင်ႈ ၸူမ်းသိူဝ်း ၼႂ်း တၢင်း ဢၼ် ႁဵတ်း လွင်ႈ ဢၼ် လီ ငၢမ်း ၵူၺ်း ဢေႃႈ။- 7ၸႂ် ႁၵ်ႉ မႅတ်ႈတႃႇ ၼၼ်ႉ ၸၢင်ႈ ယိူၼ်ႉၶၢမ်ႇ တီႈ ၵူၼ်း ဢၼ် ႁဵတ်း ၽိတ်း ၼၼ်ႉ ဢေႃႈ။ ယုမ်ႇ ၼႂ်း တၢင်း ဢၼ် လီ ၼႂ်း ပိူၼ်ႈ တႃႇသေႇ၊မီး တၢင်း မုင်ႈမွင်း ယူႇ တႃႇသေႇ၊ယိူၼ်ႉၶၢမ်ႇ လႆႈ ၼႂ်း လွင်ႈတၢင်း ၵူႈၸိူဝ်ႉၵူႈပိူင် ဢေႃႈ။ 8ၸႂ် ႁၵ်ႉ မႅတ်ႈတႃႇ ၼၼ်ႉ ၸၢင်ႈ တႄႇ ယူႇ တႃႇသေႇ ဢေႃႈ။ တၢင်း ဢၼ် မေႃ ႁေႃးလၢတ်ႈ ၵႂၢမ်း ၸဝ်ႈၽြႃး ၼၼ်ႉ ၸၢင်ႈ သုတ်း ဝၢႆး ၵႂႃႇ ဢေႃႈ။ သု ၵျေးၸူး ၸဝ်ႈ ဢၼ် ႁႂ်ႈ ႁဝ်း ၸၢင်ႈ လၢတ်ႈ ၵႂၢမ်း ဢၼ် ပႅၵ်ႇပိူင်ႈ ၼၼ်ႉ ၸၢင်ႈ ထၢတ်ႇ ၵႂႃႇ ဢေႃႈ။ ပိင်ႇၺႃႇ တၢင်း ႁု တၢင်း ႁၼ် ၵေႃႈ ၸၢင်ႈ မွတ်ႇ ႁၢႆ ၵႂႃႇ ဢေႃႈ။- 9ၵွပ်ႈပိူဝ်ႈ တၢင်း ႁု တၢင်း မေႃ ႁဝ်း ဢမ်ႇ ပျေႉၸုမ်ႇ လႄႈ တၢင်း ဢၼ် ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈ ၵေႃႈ ဢမ်ႇ ပျေႉၸုမ်ႇ ဢေႃႈ။- 10ၵူၺ်းၵႃႈ၊မိူဝ်ႈ ဢၼ် လွင်ႈတၢင်း ဢၼ် ပျေႉၸုမ်ႇ တဵမ်ထူၼ်ႈ ၼၼ်ႉ ႁွတ်ႈထိုင် ၸိုင်၊တၢင်း ဢၼ် ဢမ်ႇ ပျေႉၸုမ်ႇ ဢမ်ႇ တဵမ်ထူၼ်ႈ ၼၼ်ႉ တၵ်း ႁၢႆလၢႆ ၵႂႃႇ ဢေႃႈ။ 11မိူဝ်ႈ ဢၼ် ၵဝ် ယင်း ပဵၼ် လုၵ်ႈဢွၼ်ႇ ၼၼ်ႉ တၢင်း ဢၼ် ၵဝ် လၢတ်ႈ ၵႂၢမ်း၊တၢင်း ဢၼ် ၵဝ် ၶႆႈၸႂ် ၵျၢမ်ႇပွင်၊ဢိၵ်ႇတင်း တၢင်း ႁု တၢင်း ႁၼ် ၵဝ်၊မိူၼ် ၸိူဝ်ႉ ၼင်ႇ လုၵ်ႈဢွၼ်ႇ ၵူၺ်း ဢေႃႈ။ မိူဝ်ႈလဵဝ် ၼႆႉ၊ၵဝ် ပဵၼ် ၵူၼ်းလူင် ယဝ်ႉ လႄႈ ၵဝ် ၸုၼ်ႉ ဢၵျၢင်ႉ တၢင်းႁဵတ်း လုၵ်ႈဢွၼ်ႇ တင်းလၢႆ ပႅတ်ႈ ဢေႃႈ။- 12မိူဝ်ႈလဵဝ် ၼႆႉ၊ႁဝ်း ႁၼ် မူဝ်း မူဝ်း ဝႆႉ၊မိူၼ် ၸိူဝ်ႉ ၼင်ႇ ႁဝ်း ႁၼ် ၼႂ်း မၢၼ်ႇ ၸမ် ၼၼ်ႉ ၵူၺ်း သေၵေႃႈ ဝၼ်း ၼိုင်ႈ ႁဝ်း တၵ်း လႆႈ ႁၼ် တေႃႇၼႃႈ ၵၼ် ဢေႃႈ။ မိူဝ်ႈလဵဝ် ၼႆႉ၊ၵဝ် ႁုႁၼ် ဢမ်ႇ ပျေႉၸုမ်ႇ ဢမ်ႇ တဵမ်ထူၼ်ႈ သေၵေႃႈ၊ဝၼ်း ၼိုင်ႈ ၵဝ် တၵ်း ႁုႁၼ် ပျေႉၸုမ်ႇ တဵမ်ထူၼ်ႈ မႃး၊မိူၼ် ၸိူဝ်ႉ ၼင်ႇ ၽြႃးပဵၼ်ၸဝ်ႈ ႁုႁၼ် ၵဝ် ၼၼ်ႉ ဢေႃႈ။ 13ၵွပ်ႈပိူဝ်ႈ ၼႆ လႄႈ တၢင်းယုမ်ႇမၢတ်ႈ၊တၢင်း မုင်ႈမွင်း၊တၢင်းႁၵ်ႉ မႅတ်ႈတႃႇ သၢမ် ၸိူဝ်ႉ သၢမ် ပိူင် ၼႆႉ၊ဢမ်ႇ သုတ်း ဢမ်ႇ ဝၢႆး မီး ဝႆႉ ယူႇ ဢေႃႈ။ ၼႂ်း သၢမ် ပိူင် ၼႆႉ၊တၢင်းႁၵ်ႉ မႅတ်ႈတႃႇ ၼၼ်ႉ ပဵၼ် ဢၼ် ယႂ်ႇ မျၢတ်ႈ သေပိူၼ်ႈ ဢေႃႈ။


text:
1မိူဝ်ႈၼၼ်ႉ၊ၵဝ် လႆႈ ႁၼ် ၵၢင်ႁၢဝ် မႂ်ႇ တင်း လိၼ်မိူင်း မႂ်ႇ ဢေႃႈ။ လွင်ႈ မၼ်း ၸမ်ႉ၊ၵၢင်ႁၢဝ် ၵဝ်ႇ ၵဝ်ႇ တင်း လိၼ်မိူင်း ၵဝ်ႇ ၵဝ်ႇ ၼၼ်ႉ ႁၢႆ ၵႂႃႇ သဵင်ႈ ယဝ်ႉ။ ၼမ်ႉ သမ်ႇမုၵ်ႈတြႃႇ ၵေႃႈ ႁၢႆ ၵႂႃႇ လုမ်း လုမ်း ယဝ်ႉ ဢေႃႈ။- 2ၵဝ် သမ်ႉ ႁၼ် ဝဵင်း မူတ်းၸၢင်ႇ ဢၼ် ဝႃႈ၊ဝဵင်း ယေႇရုသလႅမ်ႇ၊မႂ်ႇ ၼၼ်ႉ လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ ဢၼ် မီး ၵႃႈၼိူဝ် ၵၢင်ႁၢဝ် ၼၼ်ႉ လူင်း မႃး လႄႈ မႄးႁႅၼ်း ဝႆႉ မိူၼ် ၸိူဝ်ႉ ၼင်ႇ ယိင်းသၢဝ် ဢၼ် ႁၢင်ႈၶိူင်ႈ ပုၼ်ႈ ၽူဝ် မၼ်း ၼၼ်ႉ ဢေႃႈ။- 3ၵဝ် လႆႈ ငိၼ်း သဵင် ဢၼ် ယႂ်ႇ ၼႃႇ ဢၼ် လုၵ်ႉ သေ ၵႃႈတီႈ ပလၢင်ႇ ၸဝ်ႈ လၢတ်ႈ ဢွၵ်ႇ မႃး လႄႈ ဝႃႈ၊ "တူၺ်း လူး။ ႁိူၼ်း ၽြႃးပဵၼ်ၸဝ်ႈ မီး ယူႇ လူၺ်ႈ ၵၼ် တင်း ၵူၼ်း တင်းလၢႆ ယဝ်ႉ။ မၼ်းၸဝ်ႈ တၵ်း ယူႇ လူၺ်ႈ ၵၼ် တင်း ၶဝ် လႄႈ ၶဝ် တၵ်း ပဵၼ် ၵူၼ်း မၼ်းၸဝ်ႈ ဢေႃႈ။ ၽြႃးပဵၼ်ၸဝ်ႈ ၼၼ်ႉ တၵ်း ယူႇ လူၺ်ႈ ၵၼ် တင်း ၶဝ် လႄႈ ပဵၼ် ၽြႃးပဵၼ်ၸဝ်ႈ ၶဝ် ဢေႃႈ။- 4မၼ်းၸဝ်ႈ တၵ်း ၸဵတ်ႉ ပၼ် ၼမ်ႉတႃ တင်းမူတ်း သေ ၵႃႈတီႈ တႃ ၶဝ် လႄႈ ၵမ်းလိုၼ်း ၽေး တၢင်းတၢႆ တၵ်း ဢမ်ႇ မီး ထႅင်ႈ ယဝ်ႉ။ တၢင်း ဢၼ် မႆႈၸႂ် လႄႈ ၶၢင်းၶီ ၶၢင်းၽၢၼ်၊တၢင်း ဢၼ် ႁွင်ႉ ႁႆႈ၊တၢင်း ဢၼ် ၸဵပ်း သႅပ်ႇ ၸိူဝ်း ၼႆႉ ဢမ်ႇ မီး ထႅင်ႈ ယဝ်ႉ။ လွင်ႈ မၼ်း ၸမ်ႉ၊လွင်ႈတၢင်း ဢၼ် ယၢမ်ႈ ပဵၼ် မႃး ၵဝ်ႇ ၵဝ်ႇ ၸိူဝ်း ၼၼ်ႉ ႁၢႆ ၵႂႃႇ သဵင်ႈ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 5ၵမ်း ၼၼ်ႉ၊ၸဝ်ႈ ဢၼ် ၼင်ႈ ယူႇ ၵႃႈၼိူဝ် ပလၢင်ႇ ၸဝ်ႈ ၼၼ်ႉ လၢတ်ႈ လႄႈ ဝႃႈ၊ "တေႃႈလဵဝ် ၼႆႉ၊ၵႃႈ ဢၼ် မီး တင်းသဵင်ႈတင်းလူင် ၸိုင်၊ၵဝ် ၶိုၼ်း မႄး ၽၢၼ်ႇသၢင်း ႁဵတ်း ပဵၼ် ဢၼ် မႂ်ႇ ယဝ်ႉ၊" ဝႃႈၼႆ သေယဝ်ႉ၊မီး ဢမိင်ႉ လႄႈ ဝႃႈ၊ "ၵႂၢမ်း ၸိူဝ်း ၼႆႉ ပဵၼ် ၵႂၢမ်း ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ၊ၵႂၢမ်း ဢၼ် လီ ယုမ်ႇ ဢေႃႈ။ တႅမ်ႈ ဝႆႉ တႃႉ၊" ဝႃႈ ၼင်ႇ ၼႆ ဢေႃႈ။- 6သမ်ႉ လၢတ်ႈ တီႈ ၵဝ် ထႅင်ႈ လႄႈ ဝႃႈ၊ "လွင်ႈတၢင်း ယဝ်ႉ တူဝ်ႈ ယဝ်ႉ၊ၵဝ် ပဵၼ် ၸဝ်ႈ ဢႃႇလၽႃႉ၊ဢိၵ်ႇတင်း ၸဝ်ႈ ဢေႃးမေႇၵႃႉ၊ ၸဝ်ႈ ဢၼ် ပဵၼ် တီႈ ၸႃႉ၊ဢိၵ်ႇတင်း တီႈသုတ်း ဢေႃႈ။ ၵေႃႉ ဢၼ် ယၢၵ်ႇၼမ်ႉ ၼၼ်ႉ ယင်း ဢမ်ႇ လႆႈ ပၼ် ၵႃႈ ပၼ် ၶၼ် မၼ်း လႄႈ ၵဝ် တၵ်း ပၼ် ၵိၼ် ၼမ်ႉဢွၵ်ႇႁူး ဢၼ် ပဵၼ် ၼမ်ႉ ဢသၢၵ်ႈ ၼၼ်ႉ ဢေႃႈ။- 7ၽူႈလႂ် သေဢမ်ႇဝႃႈ၊ၵေႃႉ ဢၼ် ပႄႉၼႅင်ႇ ၼၼ်ႉ တၵ်း လႆႈ ၶၢမ်ႇ ဢဝ် ဢမူၺ်ႇ ၵဝ်၊ၵဝ် တၵ်း ပဵၼ် ၽြႃးပဵၼ်ၸဝ်ႈ မၼ်း လႄႈ မၼ်း ၵေႃႈ တၵ်း ပဵၼ် လုၵ်ႈၸၢႆး ၵဝ် ဢေႃႈ။- 8ၵူၺ်းၵႃႈ၊ၵေႃႉ ဢၼ် ၸၢင်ႈ ၵူဝ် ၸၢင်ႈ ႁႄ၊ၵေႃႉ ဢၼ် ဢမ်ႇ ယုမ်ႇမၢတ်ႈ၊ၵေႃႉ ဢၼ် ဝူၺ်ႇ ဢၼ် ႁင်ႈ၊ၵေႃႉ ဢၼ် ဢဝ် ဢသၢၵ်ႈ ၵူၼ်းတၢႆ၊ၵေႃႉ ဢၼ် ၽိတ်း ၵႃႇမေႇသု၊ၵေႃႉ ဢၼ် ႁဵတ်း ဢတၢတ်ႈ ၽီ မေႃႇ၊ၵေႃႉ ဢၼ် ဝႆႈ ႁုၼ်ႇႁၢင်ႈသၢင်းထု၊ၵေႃႉ ဢၼ် လၢတ်ႈ မုသႃႇ တင်းသဵင်ႈတင်းလူင် ၸမ်ႉ၊တီႈ ယူႇ ၶဝ် ၼၼ်ႉ ပဵၼ် ၼွင် ၽႆး ဢၼ် လေႃး ၵၢၼ်ႉ လႄႈ မႆႈ ယူႇ၊ဢၼ် ပဵၼ် တၢင်းတၢႆ ပွၵ်ႈ တီႈ သွင် ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 9ၼႂ်း တမၢၼ်ႇၵၢင်ႁၢဝ် ၸဵတ်း ပႃး ဢၼ် ဢၼ် ယိပ်းၵမ် ၵွၵ်း ၸဵတ်း လုၵ်ႈ ဢၼ် တဵမ် ဝႆႉ တၢင်း ၽေး ဢုပၢတ်ႈ လိုၼ်းလင် သုတ်း ၸဵတ်း ပိူင် ၼၼ်ႉ၊ပႃး ၼိုင်ႈ မႃး တၵ်ႉလၢတ်ႈ ၵဝ် လႄႈ ဝႃႈ၊ "မႃး တႃႉ။ ၵဝ် တၵ်း ၼႄ ယိင်းသၢဝ် ဢၼ် တၵ်း ပဵၼ် မေး သူဝ်းဢွၼ်ႇ ၸဝ်ႈ ၼၼ်ႉ တီႈ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 10ဝိၺိၺ်ႇ ၸဝ်ႈ ဢုပ်ႉပိူင်ႇ ၵဝ် သေယဝ်ႉ၊တမၢၼ်ႇၵၢင်ႁၢဝ် ဢဝ် ၵဝ် ၵႂႃႇ ၵႃႈတီႈ ၸိၵ်း လွႆ ဢၼ် သုင် ၼႃႇ သေလႄႈ ၼႄပျႃး ဝဵင်း ယေႇရုသလႅမ်ႇ၊ဢၼ် ပဵၼ် ဝဵင်း မူတ်းၸၢင်ႇ လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ ၵႃႈၼိူဝ် ၵၢင်ႁၢဝ် လူင်း မႃး ၼၼ်ႉ ဢေႃႈ။- 11ဝဵင်း ၼၼ်ႉ ႁိူဝ်ႈႁိူင်း ဝႆႉ တင်း မုၼ်သရေႇ ၽြႃးပဵၼ်ၸဝ်ႈ လႄႈ သၢႆ ငဝ်း ဢရွင်ႇ မိူၼ် ၸိူဝ်ႉ ၼင်ႇ သႅင်လီ ဢၼ် ထိူၵ်ႈၵႃႈ ၼႃႇ၊ဢၼ် မိူၼ်ၼင်ႇ သႅင် ၼၵႃး သွႆႈ လႄႈ လႅင်း သႂ် မိူၼ် ဢၼ် ႁိူဝ်ႈလႅင်း မၢၵ်ႇႁိၼ် ၸိင်ႇ ဢေႃႈ။- 12လမ်း ဝဵင်း ၵေႃႈ ယႂ်ႇ သုင် ၼႃႇ လႄႈ မီး ႁူး ၽၵ်းတူ သိပ်း သွင် ႁူး ဢေႃႈ။ တမၢၼ်ႇၵၢင်ႁၢဝ် သိပ်း သွင် ပႃး ၵေႃႈ ပႂ်ႉ ၽၵ်းတူ ၽႂ် ၽၵ်းတူ မၼ်း ယူႇ ဢေႃႈ။ ၵႃႈၼိူဝ် ၼႃႈ ၽၵ်းတူ ၸိူဝ်း ၼၼ်ႉ ၵေႃႈ တႅမ်ႈ ၸိုဝ်ႈသဵင် ၸိူဝ်ႉၶိူဝ်း ၵူၼ်း မဵဝ်း ဢိသရေး၊သိပ်း သွင် ၸိူဝ်ႉၶိူဝ်း ဝႆႉ ဢေႃႈ။- 13လမ်း ဝဵင်း ယေႈ ၽၢႆႇ မီး သၢမ် ၽၵ်းတူ လႄႈ ၽၢႆႇ တၢင်း ဝၼ်း ဢွၵ်ႇ မီး သၢမ် ၽၵ်းတူ၊ၽၢႆႇ တၢင်းၸၢၼ်း မီး သၢမ် ၽၵ်းတူ၊ၽၢႆႇ တၢင်းႁွင်ႇ မီး သၢမ် ၽၵ်းတူ၊ၽၢႆႇ တၢင်း ဝၼ်း တူၵ်း မီး သၢမ် ၽၵ်းတူ ဢေႃႈ။- 14တိၼ် လမ်း ဝဵင်း ၼၼ်ႉ တင်ႈ ယူႇ ၵႃႈၼိူဝ် မၢၵ်ႇႁိၼ် သိပ်း သွင် လုၵ်ႈ ဢေႃႈ။ ၵႃႈၼိူဝ် တိၼ် လမ်း ဝဵင်း ၸိူဝ်း ၼၼ်ႉ၊တႅမ်ႈ ဝႆႉ ၸိုဝ်ႈသဵင် တမၢၼ်ႇၸဝ်ႈ သိပ်း သွင် ပႃး ဢၼ် ပဵၼ် သူဝ်း ဢွၼ် ၽြႃး ၸိူဝ်း ၼၼ်ႉ ဢေႃႈ။- 15တမၢၼ်ႇၵၢင်ႁၢဝ် ဢၼ် မႃး တၵ်ႉလၢတ်ႈ တေႃႇ ၵဝ် ၼၼ်ႉ ၵႃႈၼႂ်း မိုဝ်း မၼ်း မီး မႆႉ တႅၵ်ႈ လႅမ်ႈ ၼိုင်ႈ ဢၼ် ဢဝ် ၶမ်း ႁဵတ်း ဝႆႉ၊ပုၼ်ႈ တၵ်း တႅၵ်ႈ တူၺ်း ဝဵင်း၊ဢိၵ်ႇတင်း ၽၵ်းတူ ဝဵင်း တင်း လမ်း ဝဵင်း ၼၼ်ႉ ဢေႃႈ။- 16ဝဵင်း ၼၼ်ႉ၊မီး သီႇၸဵင်ႇ သီႇၼႃႈ မိူၼ် ၵၼ် ဝႆႉ လႄႈ ၼႃႈယၢဝ်း တင်း ၼႃႈၵႂၢင်ႈ မၼ်း ပဵင်း ၵၼ် ဝႆႉ ဢေႃႈ။ တမၢၼ်ႇၵၢင်ႁၢဝ် ၼၼ်ႉ ဢဝ် မႆႉ တႅၵ်ႈ မၼ်း တႅၵ်ႈ တူၺ်း ဝဵင်း ၼၼ်ႉ လႄႈ ၼႃႈယၢဝ်း မၼ်း မီး ႁဵင် ပၢႆ ႁႃႈ ပၢၵ်ႇ လၵ်း ဢေႃႈ။ ၼႃႈယၢဝ်း၊ၼႃႈၵႂၢင်ႈ၊တၢင်း သုင် မၼ်း ပဵင်း ၵၼ် မူတ်း ဢေႃႈ။- 17မၼ်း တႅၵ်ႈ လမ်း ဝဵင်း လႄႈ တၢင်း သုင် မၼ်း ၸွမ်းၼင်ႇ သွၵ်ႇ ၵူၼ်း ဢၼ် ဢၼ် မိူၼ် ၵၼ် တင်း သွၵ်ႇ တမၢၼ်ႇၵၢင်ႁၢဝ် ၼၼ်ႉ မီး ပၢၵ်ႇ ပၢႆ သီႇ သိပ်း သီႇ သွၵ်ႇ ဢေႃႈ။- 18လမ်း ဝဵင်း ၼၼ်ႉ၊ဢဝ် တင်း သႅင် ၼၵႃး သွႆႈ ႁဵတ်း ဝႆႉ ဢေႃႈ။ ဝဵင်း ၼၼ်ႉ သမ်ႉ၊ဢဝ် တင်း ၶမ်း ၸႅတ်ႈ ၸႅတ်ႈ ႁဵတ်း ဝႆႉ လႄႈ လႅင်း သႂ် မိူၼ် ၸိူဝ်ႉ ၼင်ႇ ၵႅဝ်ႈ ဢေႃႈ။- 19တိၼ် လမ်း ဝဵင်း ၸိူဝ်း ၼၼ်ႉ ဢဝ် တင်း သႅင် ရတၼႃႇ မျၢတ်ႈ ဢၼ် ၵႃႈၶၼ် ယႂ်ႇ ၼႃႇ ၵူႈမဵဝ်းမဵဝ်း သေလႄႈ ၵေႃႇ ႁဵတ်း ဝႆႉ ဢေႃႈ။ တိၼ် လမ်း ဝဵင်း လုၵ်ႈ တီႈ ၼိုင်ႈ ၼၼ်ႉ ပဵၼ် သႅင် ၼၵႃး သွႆႈ၊လုၵ်ႈ တီႈ သွင် ပဵၼ် သႅင်ၼီႇလႃႇ၊လုၵ်ႈ တီႈ သၢမ် ပဵၼ် သႅင် မႁူႇရႃႇ၊လုၵ်ႈ တီႈ သီႇ ပဵၼ် သႅင်မျႃႉ၊လုၵ်ႈ တီႈ ႁႃႈ ပဵၼ် သႅင်ၸၢႆးၶႃးယွတ်ႇ၊- 20လုၵ်ႈ တီႈ ႁူၵ်း ပဵၼ် သႅင်လႅင်၊လုၵ်ႈ တီႈ ၸဵတ်း ပဵၼ် သႅင် လိူင် ၵေႃႇတၼ်ႇ၊လုၵ်ႈ တီႈ ပႅတ်ႇ ပဵၼ် သႅင် ၶဵဝ်၊လုၵ်ႈ တီႈ ၵဝ်ႈ ပဵၼ် သႅင်ဢုႀၽယႃး၊လုၵ်ႈ တီႈ သိပ်း ပဵၼ် သႅင်ပတ်ႈတမျႃး၊လုၵ်ႈ တီႈ သိပ်း ဢဵတ်း ပဵၼ် သႅင် ဝႃႇၵိၼ်ႇသု၊လုၵ်ႈ တီႈ သိပ်း သွင် ပဵၼ် သႅင် မွၵ်ႇ မၢၵ်ႇၶိူဝ် ဢေႃႈ။- 21မႂ် ၽၵ်းတူ ၵႃႈတီႈ ၽၵ်းတူ သိပ်း သွင် ဢၼ် ၼၼ်ႉ ပဵၼ် သႅင် ပူးလႄး သိပ်း သွင် ၶႅပ်း ဢေႃႈ။ မႂ် ၽၵ်းတူ ယေႈ မႂ် ၼၼ်ႉ ပဵၼ် သႅင် ပူးလႄး ၶႅပ်း လဵဝ် ၵူၺ်း ဢေႃႈ။ ၶူၼ် တၢင်း ဝဵင်း ၼၼ်ႉ ပဵၼ် ၶမ်း ၸႅတ်ႈ ၸႅတ်ႈ လႄႈ သႂ် လႅင်း ဝႆႉ မိူၼ် ၸိူဝ်ႉ ၼင်ႇ ၵႅဝ်ႈ ဢေႃႈ။ 22ၵဝ် ဢမ်ႇ ႁၼ် ၵျွင်း ပိၵ်ႈမၢၼ်ႇ ၸဝ်ႈ ၵႃႈၼႂ်း ဝဵင်း လူင် ၼၼ်ႉ ဢေႃႈ။ လွင်ႈ မၼ်း ၸမ်ႉ၊ၵျွင်း ပိၵ်ႈမၢၼ်ႇ ၸဝ်ႈ ၵႃႈၼႂ်း ဝဵင်း ၼၼ်ႉ ပဵၼ် ထႃႇဝရႃႉ ၽြႃး၊ၽြႃးပဵၼ်ၸဝ်ႈ၊ၸဝ်ႈ ဢၼၼ်ႇတႃႉ တၼ်းၶူဝ်း၊ဢိၵ်ႇတင်း သူဝ်းဢွၼ်ႇ ၸဝ်ႈ ၼၼ်ႉ ဢေႃႈ။- 23ဝဵင်း လူင် ၼၼ်ႉ၊ဢမ်ႇ လူဝ်ႇ မီး ၵၢင်ဝၼ်း၊ဢမ်ႇၼၼ် ဢမ်ႇ လူဝ်ႇ မီး လိူၼ် ပုၼ်ႈ ဢၼ် တၵ်း ထွင်ႇ ပၼ် ဢၼ် လႅင်း ၵႃႈၼိူဝ် ဝဵင်း ၼၼ်ႉ ၵွပ်ႈပိူဝ်ႈ ဢရွင်ႇ မုၼ်ၽုင်း ၽြႃးပဵၼ်ၸဝ်ႈ ႁိူဝ်ႈလႅင်း ဝႆႉ ယဝ်ႉ လႄႈ သူဝ်းဢွၼ်ႇ ၸဝ်ႈ သမ်ႉ၊ပဵၼ် ၵွၵ်းၽႆး ၵႃႈၼႂ်း ဝဵင်း ၼၼ်ႉ ဢေႃႈ။- 24ၵူၼ်းမိူင်း လေႃးၵီႇ တင်းလၢႆ တေ ဢွၼ်ၵၼ် ပႆ ၵႂႃႇ ပႆ မႃး ၵႃႈၼႂ်း ဢၼ် လႅင်း ၼၼ်ႉ လႄႈ ၶုၼ်ႁေႃၶမ်း လေႃးၵီႇ တင်းလၢႆ ၵေႃႈ တၵ်း ပႃး ဢဝ် မုၼ်သရေႇ ၶဝ် သေလႄႈ မႃး ၵႃႈၼႂ်း ဝဵင်း ၼၼ်ႉ ဢေႃႈ။- 25ႁူး ၽၵ်းတူ ဝဵင်း တင်းလၢႆ တၵ်း ၽုၺ်ႇ ဝႆႉ ၵူႈၶိင်ႇ လႄႈ တေ ဢမ်ႇ ဢိုတ်း ဝႆႉ၊လွင်ႈ မၼ်း ၸမ်ႉ၊ၵႃႈတီႈ ၼၼ်ႈ ဢမ်ႇ မီး ၶိင်ႇ ၵၢင်ၶိုၼ်း ဢေႃႈ။- 26ၶဝ် တၵ်း ဢွၼ်ၵၼ် ပႃး ဢဝ် မုၼ်သရေႇ တင်း ၸေးၸိမ်ႇ ၵူၼ်း မဵဝ်း ၵူႈ ၸိူဝ်ႉၶိူဝ်း တင်းလၢႆ၊မႃး ၵႃႈတီႈ ဝဵင်း ၼၼ်ႉ ဢေႃႈ။- 27ၵူၺ်းၵႃႈ၊မဵဝ်း ဢၼ် ၵူဝ်ႈၵိူၵ်ႇ၊ၵေႃႉ ဢၼ် ႁဵတ်း လွင်ႈ ဢၼ် ဝူၺ်ႇ ႁင်ႈ၊ဢိၵ်ႇတင်း ၵေႃႉ ဢၼ် လၢတ်ႈ မုသႃႇ ၼၼ်ႉ ဢမ်ႇ လႆႈ ၶဝ်ႈ ၵႃႈၼႂ်း ဝဵင်း ၼၼ်ႉ။ ၶဝ် ၸိူဝ်း ဢၼ် ၸိုဝ်ႈ ၶဝ် လႆႈ ၶၢမ်ႇ တၢင်း ဢၼ် တႅမ်ႈ မၢႆ ဝႆႉ ၵႃႈၼႂ်း ၽိုၼ်လိၵ်ႈ ဢသၢၵ်ႈ သူဝ်းဢွၼ်ႇ ၸဝ်ႈ ၼၼ်ႉ ၵူၺ်း တၵ်း လႆႈ ၶဝ်ႈ ၵႃႈၼႂ်း ဝဵင်း ၼၼ်ႉ ဢေႃႈ။
Copyright
Learn More


text:
1မိူဝ်ႈၼၼ်ႉ၊ၵဝ် လႆႈ ႁၼ် သူဝ်းဢွၼ်ႇ ၸဝ်ႈ ၼၼ်ႉ ၵွၵ်း ပႅတ်ႈ လႄႈ ၽုၺ်ႇ တၼ်းသိၵ်ႈ ၵမ်း တီႈ ၼိုင်ႈ ၼႂ်း တၼ်းသိၵ်ႈ ၸဵတ်း ၵမ်း ၼၼ်ႉ သေလႄႈ ၵဝ် လႆႈ ငိၼ်း ၼႂ်း တူဝ် သတ်ႉတဝႃႇ တူဝ် ၼိုင်ႈ ၼႂ်း သီႇ တူဝ် ၼၼ်ႉ လူၺ်ႈ တင်း သဵင် ဢၼ် မိူၼ် သဵင် ၽႃႉလင် ၼၼ်ႉ လၢတ်ႈ လႄႈ ဝႃႈ၊ "မႃး တႃႉ၊" ဝႃႈ ၼင်ႇ ၼႆ ဢေႃႈ။- 2ၵမ်း ၼၼ်ႉ ၵဝ် တူၺ်း လႄႈ ႁၼ် မႃႉ ၽိူၵ်ႇ တူဝ် ၼိုင်ႈ ဢေႃႈ။ ၵေႃႉ ဢၼ် ၶီႇ မႃႉ ၼၼ်ႉ၊ယိပ်းၵမ် ၵၢင်ႇၵူင် လႄႈ မၼ်း ၼၼ်ႉ လႆႈ ႁပ်ႉ ဢဝ် သရၽူႇ ဢၼ် ၼိုင်ႈ ဢေႃႈ။ မၼ်း ၼၼ်ႉ မိူၼ် ၸိူဝ်ႉ ၼင်ႇ ၵေႃႉ ဢၼ် ပႄႉၼႅင်ႇ လႄႈ ၶီႇ မႃႉ ဢွၵ်ႇ ၵႂႃႇ ႁႂ်ႈလႆႈ ပႄႉၼႅင်ႇ ဢေႃႈ။ 3မိူဝ်ႈ ဢၼ် သူဝ်းဢွၼ်ႇ ၸဝ်ႈ ၼၼ်ႉ၊ၵွၵ်း ပႅတ်ႈ လႄႈ ၽုၺ်ႇ တၼ်းသိၵ်ႈ ၵမ်း တီႈ သွင် ၼၼ်ႉ ၵဝ် လႆႈ ငိၼ်း သတ်ႉတဝႃႇ တူဝ် တီႈ သွင် ၼၼ်ႉ လၢတ်ႈ ဝႃႈ၊ "မႃး တႃႉ၊" ဝႃႈ ၼင်ႇ ၼႆ ဢေႃႈ။- 4ၵမ်း ၼၼ်ႉ၊မႃႉ လႅင် တူဝ် ၼိုင်ႈ ဢွၵ်ႇ မႃး လႄႈ ၵေႃႉ ဢၼ် ၶီႇ မႃႉ ၼၼ်ႉ မီး ဢႃႇၼႃႇ ပုၼ်ႈ တၵ်း ႁဵတ်း ႁႂ်ႈ လိၼ်မိူင်း ပဵၼ် သိုၵ်း ပဵၼ် သိူဝ် သေယဝ်ႉ၊ႁႂ်ႈ ၵေႃႉ ၼိုင်ႈ လႄႈ ၵေႃႉ ၼိုင်ႈ ဢဝ် ၵၼ် တၢႆ ၼၼ်ႉ ဢေႃႈ။ မၼ်း ၼၼ်ႉ လႆႈ ႁပ်ႉ ဢဝ် လၢပ်ႇ လူင် မၢၵ်ႈ ၼိုင်ႈ ဢေႃႈ။ 5မိူဝ်ႈ ဢၼ် သူဝ်းဢွၼ်ႇ ၸဝ်ႈ ၼၼ်ႉ၊ၵွၵ်း ပႅတ်ႈ လႄႈ ၽုၺ်ႇ တၼ်းသိၵ်ႈ ၵမ်း တီႈ သၢမ် ၼၼ်ႉ ၵဝ် လႆႈ ငိၼ်း သဵင် သတ်ႉတဝႃႇ တူဝ် သၢမ် ၼၼ်ႉ လၢတ်ႈ ဝႃႈ၊ "မႃး တႃႉ၊" ဝႃႈ ၼင်ႇ ၼႆ ဢေႃႈ။ ၵမ်း ၼၼ်ႉ၊ၵဝ် တူၺ်း လႄႈ ႁၼ် မႃႉ ၵႃႈ တူဝ် ၼိုင်ႈ ဢေႃႈ။ ၵေႃႉ ဢၼ် ၶီႇ မႃႉ ၼၼ်ႉ ယိပ်းၵမ် ယႃႇၸူႇ ဢၼ် ၼိုင်ႈ ၼႂ်း မိုဝ်း မၼ်း ဝႆႉ ဢေႃႈ။- 6ၵဝ် လႆႈ ငိၼ်း သဵင် ဢၼ် လၢတ်ႈ ဢွၵ်ႇ မႃး ၵႃႈၼႂ်း ၵႄႈ ဝူင်ႈၵၢင် တူဝ် သတ်ႉတဝႃႇ တင်း သီႇ တူဝ် ၼၼ်ႉ လႄႈ ဝႃႈ၊ "သၢၼ်ၶဝ်ႈ ၵျုင်ႇ ၵွၵ်း ၼိုင်ႈ၊တၢၼ်ႇ ၵႃႈႁႅင်း ဝၼ်း ၼိုင်ႈ၊ဢိၵ်ႇတင်း သၢၼ် မုယေႃး သၢမ် ၵွၵ်း၊တၢၼ်ႇ ၵႃႈႁႅင်း ဝၼ်း ၼိုင်ႈ ၼင်ႇၵဝ်ႇ ဢေႃႈ။ ၵူၺ်းၵႃႈ၊ယႃႇပေ ႁႂ်ႈ ၼမ်ႉမၼ်း တင်း ၼမ်ႉမၢၵ်ႇၸပိတ်ႉ လႆႈ လု၊" ဝႃႈ ၼင်ႇ ၼႆ ဢေႃႈ။ 7မိူဝ်ႈ ဢၼ် သူဝ်းဢွၼ်ႇ ၸဝ်ႈ ၼၼ်ႉ၊ၵွၵ်း ပႅတ်ႈ လႄႈ ၽုၺ်ႇ တၼ်းသိၵ်ႈ ၵမ်း တီႈ သီႇ ၼၼ်ႉ ၵဝ် လႆႈ ငိၼ်း တူဝ် သတ်ႉတဝႃႇ တူဝ် တီႈ သီႇ ၼၼ်ႉ လၢတ်ႈ ဝႃႈ၊ "မႃး တႃႉ၊" ဝႃႈ ၼင်ႇ ၼႆ ဢေႃႈ။- 8ၵမ်း ၼၼ်ႉ၊ၵဝ် တူၺ်း လႄႈ ႁၼ် မႃႉ သဝ်ႈ တူဝ် ၼိုင်ႈ ဢေႃႈ။ ၵေႃႉ ဢၼ် ၶီႇ မႃႉ ၼၼ်ႉ မီး ၸိုဝ်ႈ ဢၼ် ႁွင်ႉ ႁဵၵ်ႈ ဝႃႈ၊ၶုၼ် တၢင်းတၢႆ ဢေႃႈ။ မိူင်း မရၼႃႉ ၸွမ်း ပႃႈလင် မၼ်း ယူႇ ဢေႃႈ။ မၼ်း ၼၼ်ႉ လႆႈ ဢုပ်ႉပိူင်ႇ မိူင်း လေႃးၵီႇ သီႇ ပုၼ်ႈ ပုၼ်ႈ ၼိုင်ႈ လႄႈ မီး ဢႃႇၼႃႇ ဢၼ် ဢဝ်တၢႆ လူၺ်ႈ ၽေး သိုၵ်း ၽေး သိူဝ်၊ၽေး ဢၼ် ဢိုပ်းယၢၵ်ႈ၊ၽေး တၢင်းၶႆႈတၢင်းပဵၼ်၊ဢိၵ်ႇတင်း ၽေး တူဝ်ထိူၼ်ႇ ဢေႃႈ။ 9မိူဝ်ႈ ဢၼ် သူဝ်းဢွၼ်ႇ ၸဝ်ႈ ၼၼ်ႉ၊ၵွၵ်း ပႅတ်ႈ လႄႈ ၽုၺ်ႇ တၼ်းသိၵ်ႈ ၵမ်း တီႈ ႁႃႈ ၸိုင်၊ၵႃႈတႂ်ႈ ၶဵင်ႇ တၢင်းလူႇ ၼၼ်ႉ ၵဝ် လႆႈ ႁၼ် ဝိၺိၺ်ႇ ၶဝ် ၸိူဝ်း ဢၼ် လႆႈ ၶၢမ်ႇ ဢဝ်တၢႆ ၵွပ်ႈပိူဝ်ႈ ၶဝ် ႁေႃးလၢတ်ႈ ၼုၵ်ႈၵပၢတ်ႈ ၽြႃးပဵၼ်ၸဝ်ႈ၊ဢိၵ်ႇတင်း ၵွပ်ႈပိူဝ်ႈ ၶဝ် မီး သဵတ်ႈၸႃႇ ၼႂ်း တၢင်း ဢၼ် ၶၢမ်ႇသၢၵ်ႈသေႇ ၼၼ်ႉ ဢေႃႈ။- 10ၶဝ် ပၢဝ်ႇ သႅၼ်ႇ တင်း သဵင် ဢၼ် ယႂ်ႇ ၼႃႇ လႄႈ ဝႃႈ၊ "ၸဝ်ႈ ဢၼၼ်ႇတႃႉ တၼ်းၶူဝ်း ဢၼ် မူတ်းၸၢင်ႇ ၸိုဝ်ႈၸႂ်ႈ ၼၼ်ႉ တီႈၶႃႈ႟။ ၸဝ်ႈ ႁဝ်း ယင်း ဢမ်ႇ ၸီႇယၢင်ႇ ဢပျတ်ႈ ၵူၼ်းလေႃးၵီႇ တင်းလၢႆ ၼႆႉ၊သမ်ႉ ယင်း ဢမ်ႇ ပၼ်တၢမ်ႇ တီႈ ၶဝ် ၸိူဝ်း ဢၼ် ဢဝ် ႁဝ်းၶႃႈ တၢႆ ၼႆႉ လႄႈ တေ ယူႇ ႁိုင် ထႅင်ႈ ၵႃႈႁိုဝ် လူးၵွၼ်ႇ ၶႃႈ၊" ဝႃႈ ၼင်ႇ ၼႆ ဢေႃႈ။- 11ၶဝ် ၼၼ်ႉ၊ၵေႃႉလႂ် ၵေႃႉ ၼၼ်ႉ၊လႆႈ ႁပ်ႉ ဢဝ် ၶူဝ်းၼုင်ႈ ဢၼ် ၽိူၵ်ႇၶၢဝ် ႁင်း ၽႂ် ႁင်း မၼ်း သေလႄႈ မၼ်းၸဝ်ႈ မီး ဢမိင်ႉ တီႈ ၶဝ် လႄႈ လၢတ်ႈ ဝႃႈ၊ "ၸူဝ်ႈ ဢၼ် ပီႈၼွင်ႉ ဢိၵ်ႇတင်း ၵေႃႉသႄႈ သူ ၸိူဝ်း ဢၼ် ႁဵတ်းသၢင်ႈ လူၺ်ႈ ၵၼ် တင်း သူ၊ဢၼ် တၵ်း လႆႈ ၶၢမ်ႇ ဢဝ်တၢႆ မိူၼ် ၸိူဝ်ႉ ၼင်ႇ သူ ၼၼ်ႉ၊တၢင်း ဢၼ် ၼပ်ႉဢၢၼ်ႇ ယင်း ဢမ်ႇ ပႆႇ တဵမ် ၸိုင်၊သူ တၵ်း လႆႈ လိုဝ်ႈ ယူႇ ၼိမ် ၼိမ် ၵမ်းဢွၼ်ႇၼိုင်ႈ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12မိူဝ်ႈ ဢၼ် သူဝ်းဢွၼ်ႇ ၸဝ်ႈ ၼၼ်ႉ၊ၵွၵ်း ပႅတ်ႈ လႄႈ ၽုၺ်ႇ တၼ်းသိၵ်ႈ ၵမ်း တီႈ ႁူၵ်း ၼၼ်ႉ ၸိုင်၊ၵဝ် တူၺ်း လႄႈ ႁၼ် တၢင်း ဢၼ် ပဵၼ် ဢိင်ႇသၼ်ႇ ႁႅင်း ၼႃႇ လူင်လၢင် ဢေႃႈ။ ၵၢင်ဝၼ်း လပ်းသိင်ႇ ၵႂႃႇ မိူၼ် ၸိူဝ်ႉ ၼင်ႇ ၽႃႈ ၶူၼ် ၵျၢမ်း ဢၼ် လမ် လႄႈ လိူၼ် ၵေႃႈ လႅင် ၸၢင်း ႁၢင်း ၵႂႃႇ မိူၼ် ၸိူဝ်ႉ ၼင်ႇ လိူတ်ႈ ဢေႃႈ။- 13လၢဝ် ၵၢင်ႁၢဝ် တင်းလၢႆ ၵေႃႈ၊တူၵ်း မႃး ၵႃႈၼိူဝ် လိၼ်မိူင်း မိူၼ် ၸိူဝ်ႉ ၼင်ႇ မၢၵ်ႇလိူဝ်ႇ ဢၼ် ဢမ်ႇ ပႆႇ သုၵ်း ဢၼ် လုၵ်ႉ ၵႃႈၼိူဝ် တူၼ်ႈ မၼ်း ႁူင်ႈ တူၵ်း မႃး မိူဝ်ႈ ဢၼ် လူမ်းလူင် ပတ်ႉ ထူဝ်း ၶွၼ်း ၶဝ်ႇ တူၼ်ႈ မၼ်း ၼၼ်ႉ ဢေႃႈ။- 14တွင်ႉၽႃႉ ၵေႃႈ၊လပ်ႉ ႁၢႆလၢႆ ၵႂႃႇ မိူၼ် ၸိူဝ်ႉ ၼင်ႇ ၵဵၼ်လိၵ်ႈ ဢၼ် ႁမ်း ၵဵၼ် ၵႂႃႇ ၼၼ်ႉ လႄႈ လွႆ ၵူႈ လုၵ်ႈ ဢိၵ်ႇတင်း ၵုၼ် ၵူႈ လုၵ်ႈ ၵေႃႈ ၶၢႆႉ တီႈ ယူႇ ၶဝ် ၵႂႃႇ ဢေႃႈ။- 15မိူဝ်ႈ ၼၼ်ႉ၊ၸႃႉၸဵမ် ၶုၼ်ႁေႃၶမ်း လေႃးၵီႇ တင်းလၢႆ၊မူးမၢတ်ႈ ၽွင်းမိူင်း၊ၶုၼ်သိုၵ်း တင်းလၢႆ ဢိၵ်ႇတင်း ၵူၼ်းမၢၵ်ႈၵူၼ်းမီး၊ၵူၼ်း ဢၼ် မီး မုၼ် မီး ၽုင်း၊ဢိၵ်ႇတင်း ၵူၼ်း တၢင်ႇၵေႃႉ တၢင်ႇ ၵူၼ်း ၵႃႈမီး တင်းသဵင်ႈတင်းလူင်၊ၵူၼ်း ဢၼ် ပဵၼ် ၶႃႈ လႄႈ ၵူၼ်း ဢၼ် လွတ်ႈ တင်းလၢႆ ဢွၼ်ၵၼ် ပၢႆႈ တဵတ်ႇ ယူႇ ၵႃႈၼႂ်း ထမ်ႈ ၼႂ်း ငိူပ်ႇ ၵႃႈၼိူဝ် လွႆ တင်းလၢႆ ဢေႃႈ။- 16ၶဝ် လၢတ်ႈ တေႃႇ လွႆ ႁိၼ် လွႆ ၽႃ လႄႈ ဝႃႈ၊ "တူၵ်း သႂ်ႇ ၵႃႈၼိူဝ် ႁဝ်း လႄႈ ႁႄႉ လပ်ႉ ႁဝ်း ဝႆႉ သေ ၵႃႈတီႈ မၢၵ်ႇတႃ ၸဝ်ႈ ဢၼ် ၼင်ႈ ယူႇ ၵႃႈၼိူဝ် ပလၢင်ႇ ၸဝ်ႈ၊ဢိၵ်ႇတင်း ႁႄႉ လပ်ႉ သေ တၢင်း ၸႂ်မႆႈ ၶႂ်ႈၸႃႉ သူဝ်းဢွၼ်ႇ ၸဝ်ႈ ၼၼ်ႉ သေၵမ်း။- 17ဝၼ်း ယႂ်ႇ ဝၼ်း လူင် ဢၼ် မၼ်းၸဝ်ႈ ၸႂ်မႆႈ ၶႂ်ႈၸႃႉ ၼၼ်ႉ ႁွတ်ႈထိုင် မႃး တီႈၶႃႈ ယဝ်ႉ။ ၽူႈလႂ် တၵ်း ၸုၵ်း ၶၢမ်ႇ လႆႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1"ၼင်ႇ ႁိုဝ် တၵ်း ၵၢင်းလွတ်ႈ တင်း တၢင်း ဢၼ် ၸီႇယၢင်ႇ ၸိုင်၊သူ ယႃႇပေ ၸီႇယၢင်ႇ တႅပ်းတတ်း တီႈ ပိူၼ်ႈ။- 2ၸိူဝ်ႉ ၼင်ႇ သူ ၸီႇယၢင်ႇ တႅပ်းတတ်း ၼၼ်ႉ တၵ်း ၶိုၼ်း လႆႈ ၶၢမ်ႇ တၢင်း ဢၼ် ၸီႇယၢင်ႇ တႅပ်းတတ်း ဢေႃႈ။ ၸိူဝ်ႉ ၼင်ႇ ဢၼ် သူ တူင် ပၼ် ပိူၼ်ႈ ၼၼ်ႉ သူ ၵေႃႈ တၵ်း လႆႈ ၶၢမ်ႇ တၢင်း ဢၼ် တူင် ပၼ် ၶိုၼ်း ဢေႃႈ။- 3ႁဵတ်းသင် လႄႈ ယင်း ဢမ်ႇ ၶုၵ်းၸႂ်လႆႈ သဵၼ်ႈမႆႉ ဢၼ် မီး ၼႂ်း မၢၵ်ႇတႃ မႂ်း လႄႈ ယွၼ်း တူၺ်း မုၼ်ႈ ၽွင် ဢွၼ်ႇ ဢၼ် မီး ၼႂ်း မၢၵ်ႇတႃ ပီႈၼွင်ႉ မႂ်း ၼၼ်ႉ ၸိူဝ်ႉ ၼင်ႇ ႁိုဝ်။- 4သဵၼ်ႈမႆႉ ယင်း မီး ဝႆႉ ၼႂ်း မၢၵ်ႇတႃ မႂ်း ယူႇ လႄႈ သမ်ႉ လၢတ်ႈ ဝႃႈ၊ 'ႁႂ်ႈ ၵဝ် လႆႈ ဢဝ် မုၼ်ႈ ၽွင် ဢွၼ်ႇ ဢၼ် မီး ၼႂ်း မၢၵ်ႇတႃ မႂ်း ဢွၵ်ႇ သေၵမ်း၊' ဝႃႈၼႆ တၵ်း လၢတ်ႈ တီႈ ပီႈၼွင်ႉ မႂ်း လႆႈ ၸိူဝ်ႉ ၼင်ႇ ႁိုဝ်။- 5ၵူၼ်း ဢၼ် ၼႃႈသိုဝ်ႈၸႂ်ၵူတ်ႉ ၼႆႉ႟၊ဢဝ် သဵၼ်ႈမႆႉ ဢၼ် မီး ၵႃႈၼႂ်း မၢၵ်ႇတႃ မႂ်း ဢွၵ်ႇ ဢွၼ်တၢင်း တႃႉ။ ဝၢႆး ၼၼ်ႉ ၸင်ႇ မၢၵ်ႇတႃ မႂ်း တၵ်း ႁၼ် လႅင်း လီ လီ လႄႈ တေ ၸၢင်ႈ ဢဝ် ဢွၵ်ႇ မုၼ်ႈ ၽွင် ဢၼ် မီး ၼႂ်း မၢၵ်ႇတႃ ပီႈၼွင်ႉ မႂ်း ၼၼ်ႉ ပႅတ်ႈ လႆႈ ဢေႃႈ။ 6"ယႃႇပေ ဢဝ် ၶိူင်ႈပိူင် ဢၼ် မူတ်းၸၢင်ႇ ပၼ် တီႈ မႃ လႄႈ ယႃႇပေ ဢဝ် သႅင် ပူးလႄး ရတၼႃႇ တမ်း ဝၢင်း ပၼ် ၵႃႈတီႈ ၽၢႆႇၼႃႈ မူ၊ၶဝ် တၵ်း ယဵပ်ႇ ပႅတ်ႈ လႄႈ သမ်ႉ တၵ်း ဝၢႆႇ ၶိုၼ်း မႃး ၶူပ်း မႂ်း ဢေႃႈ။ 7"ယွၼ်း တႃႉ။ သူ တၵ်း လႆႈ ဢေႃႈ။ ႁႃ တႃႉ။ သူ တၵ်း ထူပ်း ႁၼ် ဢေႃႈ။ တွႆႇ တႃႉ။ ၽၵ်းတူ တၵ်း ၽုၺ်ႇ ပၼ် ဢေႃႈ။- 8ၵူႈ ၵေႃႉ ဢၼ် ယွၼ်း ၼၼ်ႉ လႆႈ ဢေႃႈ။ ၵေႃႉ ဢၼ် ႁႃ ၵေႃႈ ထူပ်း ဢေႃႈ။ ၵေႃႉ ဢၼ် တွႆႇ ၽၵ်းတူ ၵေႃႈ ၽုၺ်ႇ ပၼ် ဢေႃႈ။- 9ၼႂ်း သူ ၼႆႉ၊မီး ၽူႈလႂ် မိူဝ်ႈ ဢၼ် လုၵ်ႈလၢင်း သူ ယွၼ်း ၶဝ်ႈမုၼ်း ၼၼ်ႉ သမ်ႉ ဢဝ် မၢၵ်ႇႁိၼ် ပၼ် တီႈ ၶဝ် လႄႈ၊- 10မိူဝ်ႈ ဢၼ် လုၵ်ႈလၢင်း သူ ယွၼ်း ပႃ ၸိုင်၊သမ်ႉ တၵ်း ဢဝ် ငူး ပၼ် တီႈ ၶဝ် ၼၼ်ႉ ၸွင်ႇ မီး ႁိုဝ်း။- 11သင် ဝႃႈ၊ၵူၼ်း ဢၼ် ႁၢႆႉမိူၵ်ႈ တၢၼ်ႇ သူ ၼႆႉ တေႃႈယင်း ၸၢင်ႈ မေႃ ဢဝ် ဢၼ် လီ ဢၼ် ငၢမ်း ပၼ် တီႈ လုၵ်ႈလၢင်း သူ ယူႇ ၸိုင်၊ပေႃႈၸဝ်ႈ သူ ဢၼ် မီး ၵႃႈၼိူဝ် မိူင်းၵၢင်ႁၢဝ် ၼၼ်ႉ ယဵင်ႈၶႅၼ်း တၵ်း ပၼ် ၶိူင်ႈပိူင် ဢၼ် လီ ဢၼ် ငၢမ်း တီႈ ၶဝ် ၸိူဝ်း ဢၼ် သူးတွင်း လဝ်ႈ ယွၼ်း တီႈ မၼ်းၸဝ်ႈ ၼၼ်ႉ ဢေႃႈ။ 12"ၸိူဝ်ႉ ၼင်ႇ ဢၼ် သူ ၶႂ်ႈႁႂ်ႈ ပိူၼ်ႈ ႁဵတ်း တီႈ သူ ၼၼ်ႉ၊သူ ၵေႃႈ ႁဵတ်း တီႈ ပိူၼ်ႈ ၸိူဝ်ႉ ၼင်ႇ ၼၼ် တႃႉ။ ဢၼ် ၼႆႉ ၸမ်ႉ၊ပဵၼ် ငဝ်ႈ ၵျၢမ်း ပိင်းၺၢပ်ႈတြႃး၊ဢိၵ်ႇတင်း ၵျၢမ်း ဢၼႃႇၵတ်ႉတိ ဢေႃႈ။ 13"ၶဝ်ႈ ၽၵ်းတူ ႁူး ၵႅပ်ႈ ၼၼ်ႉ တႃႉ။ လွင်ႈ မၼ်း ၸမ်ႉ၊တၢင်း ဢၼ် ႁွတ်ႈ ၽႅဝ် တီႈ ဢၼ် လုလႅဝ် ၼၼ်ႉ မီး ၽၵ်းတူ ဢၼ် ႁူး ၵႂၢင်ႈ သေလႄႈ သဵၼ်ႈတၢင်း မၼ်း ပႆ ငၢႆႈ ၼၼ်ႉ ၵူၼ်း ၶဝ်ႈ ၸွမ်း ပႆ ၸွမ်း ၼၼ်ႉ ၼမ် ၵိုၼ်း ၼႃႇ ဢေႃႈ။- 14ၽၵ်းတူ ဢိၵ်ႇတင်း သဵၼ်ႈတၢင်း ဢၼ် ၵႂႃႇ ထိုင် တၢင်း ဢၼ် ဢသၢၵ်ႈလိပ်း ၼၼ်ႉ မီး ႁူး ဢၼ် ၵႅပ်ႈ ၼႃႇ လႄႈ ၶဝ် ၸိူဝ်း ဢၼ် ႁႃ ၺႃး ၽၵ်းတူ ၼၼ်ႉ မီး ၵေႇ ၼႃႇ ဢေႃႈ။ 15"တီႈ မိၵ်ႉသႃႇ ပရေႃးၽႅတ်ႈ ၼၼ်ႉ ႁဵတ်း သတိ လႄႈ ဝႄႈ ပႅတ်ႈ တႃႉ။ ၼႂ်း ၸႂ် ၶဝ် ပဵၼ် မႃၼႆး ဢၼ် လိူင်း ၵျၢမ်း ၼႃႇ ဢေႃႈ။ ၵူၺ်းၵႃႈ၊ၶဝ် ၸၢင်ႈ ႁဵတ်း ႁၢင်ႈ ပဵၼ် တူဝ် သူဝ်း သေလႄႈ မႃး တီႈ သူ ဢေႃႈ။- 16ဢၼ် တၵ်း ႁုၸၵ်း ၶဝ် ၸမ်ႉ၊ၸိူဝ်ႉ ၼင်ႇ ဢၼ် တူၼ်ႈ ၶိူဝ်း ၼၢမ် ဢမ်ႇ ၸၢင်ႈ မၢၵ်ႇ မၢၵ်ႇၸပိတ်ႉ လႆႈ၊တူၼ်ႈၼၢမ် ဢမ်ႇ ၸၢင်ႈ မၢၵ်ႇ မၢၵ်ႇလိူဝ်ႇ လႆႈ ၼၼ်ႉ တူၺ်း တၢင်းႁဵတ်း ၶဝ် လႄႈ ႁု သၽေႃး ၶဝ် ၼၼ်ႉ လႆႈ ယူႇ ဢေႃႈ။- 17တူၺ်း မၢၵ်ႇ လႄႈ ႁု သၽေႃး တူၼ်ႈ မၼ်း လႆႈ ဢေႃႈ။ တူၼ်ႈ ဢၼ် လီ ၼၼ်ႉ ၸၢင်ႈ မၢၵ်ႇ မၢၵ်ႇ ဢၼ် လီ ဢေႃႈ။ တူၼ်ႈ ဢၼ် ဢမ်ႇလီ ၼၼ်ႉ ၸၢင်ႈ မၢၵ်ႇ မၢၵ်ႇ ဢၼ် ဢမ်ႇလီ ဢေႃႈ။- 18ၼႄး ၼိုင်ႈ ၸမ်ႉ၊တူၼ်ႈ ဢၼ် လီ ဢမ်ႇ ၸၢင်ႈ မၢၵ်ႇ မၢၵ်ႇ ဢၼ် ဢမ်ႇလီ။ တူၼ်ႈ ဢၼ် ဢမ်ႇလီ ၵေႃႈ ဢမ်ႇ ၸၢင်ႈ မၢၵ်ႇ မၢၵ်ႇ ဢၼ် လီ လႆႈ။- 19တူၼ်ႈ ဢၼ် မၢၵ်ႇ မၢၵ်ႇ ဢၼ် ဢမ်ႇလီ ၸိူဝ်း ၼၼ်ႉ ၸိုင်၊ၸၢင်ႈ လႆႈ ၶၢမ်ႇ တၢင်း ဢၼ် ပွမ်ႈ ပႅတ်ႈ လႄႈ ထိမ်ႈသႂ်ႇ ၵႃႈၼႂ်း ၽႆး ၵူၺ်း ဢေႃႈ။- 20ပိူဝ်ႈ ဢၼ် ပဵၼ် ၸိူဝ်ႉ ၼင်ႇ ၼႆ လႄႈ သူ တၵ်း ႁုၸၵ်း မိၵ်ႉသႃႇ ပရေႃးၽႅတ်ႈ ၸိူဝ်း ၼၼ်ႉ ၼႂ်း တၢင်း ဢၼ် ၶဝ် ႁဵတ်း ၼၼ်ႉ ဢေႃႈ။ 21"ၶဝ် ၸိူဝ်း ဢၼ် ႁွင်ႉ ၵဝ် လႄႈ ဝႃႈ၊ 'ၸဝ်ႈႁဝ်း၊ၸဝ်ႈႁဝ်း၊' ဝႃႈ ၼင်ႇ ၼႆ ၼၼ်ႉ တေ လႆႈ ၶဝ်ႈ မိူင်းၵၢင်ႁၢဝ် ၸဝ်ႈ ၵူႈၵေႃႉ ဢမ်ႇၸႂ်ႈ။ ၵေႃႉ ဢၼ် ၵမ်ၵျၢင်ႉ ၸွမ်းၼင်ႇ ဢလူဝ်ႇ ပေႃႈၸဝ်ႈ ၵဝ် ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ၼၼ်ႉ ၵူၺ်း တၵ်း လႆႈ ၶဝ်ႈ ဢေႃႈ။- 22ၼႂ်း ဝၼ်း ၼၼ်ႉ ၵူၼ်း ၼမ်ၼႃႇ တၵ်း ဢွၼ်ၵၼ် လဝ်ႈလၢတ်ႈ တီႈ ၵဝ် လႄႈ ဝႃႈ၊ 'ၸဝ်ႈ ႁဝ်း၊ၸဝ်ႈ ႁဝ်း၊ႁဝ်းၶႃႈ ၼႆႉ ႁေႃး မွၵ်ႇလၢတ်ႈ တြႃး ၸဝ်ႈႁဝ်း ၼႂ်း ၼႃႇမႃႉ ၸိုဝ်ႈသဵင် ၸဝ်ႈႁဝ်း ယဝ်ႉ ၶႃႈ ဢေႃႈ။ ႁဝ်းၶႃႈ ၼႆႉ ဢိင်ပိုင်ႈ ၸိုဝ်ႈသဵင် ၸဝ်ႈႁဝ်း သေလႄႈ ႁေႃႈ ၽီႁၢႆႉ ဢွၵ်ႇ၊ဢိၵ်ႇတင်း ၼႄပျႃး ၼိမိၵ်ႈ လၢၵ်ႈၶၼႃႇ ဢၼ် လၢၵ်ႇ ဢၼ် လၢႆး ၼမ်ၼႃႇ ယဝ်ႉ ၶႃႈ ဢေႃႈ၊' ဝႃႈ ၼင်ႇ ၼႆ ဢေႃႈ။- 23ၵဝ် တၵ်း ၶိုၼ်း လၢတ်ႈ ၵႃႈတီႈ ၶဝ် လႅင်း လႅင်း လႄႈ ဝႃႈ၊ 'ၵဝ် ဢမ်ႇ တွၼ်ႉ ႁုၸၵ်း သူ။ ဢွၵ်ႇ သေ ၵႃႈတီႈ ၵဝ် ၵႂႃႇ တႃႉ။ သူ ၸိူဝ်း ဢၼ် ႁၢႆႉမိူၵ်ႈ ၶဝ်႟၊' ဝႃႈ ၼင်ႇ ၼႆ ဢေႃႈ။ 24"ၵွပ်ႈ လွင်ႈတၢင်း ၼႆႉ လႄႈ ၽူႈလႂ် သေဢမ်ႇဝႃႈ၊ၵေႃႉ ဢၼ် ငိၼ်း ၵႂၢမ်း ၵဝ် သေလႄႈ ပႂ်ႉၵမ် ပႂ်ႉ ၸွမ်း တြႃး ၵဝ် ၸိူဝ်း ၼၼ်ႉ တၵ်း မိူၼ် ၵူၼ်း ဢၼ် မီး ပိင်ႇၺႃႇ သတိ သေလႄႈ ႁဵတ်း ႁိူၼ်း ၵႃႈၼိူဝ် မၢၵ်ႇႁိၼ် လူင် ၼၼ်ႉ ဢေႃႈ။- 25ပိၵ်ႉသမ်ႉ ၽူၼ်တူၵ်း၊လူမ်းထူဝ်း လႄႈ ၼမ်ႉ ၼွင်း မႃး ထိပ်ႇ ၽင်ႈ သေၵေႃႈ ပိူဝ်ႈ ဢၼ် တႄႇတင်ႈ ယူႇ ၵႃႈၼိူဝ် မၢၵ်ႇႁိၼ် ဝႆႉ ၼၼ်ႉ လႄႈ တေ ဢမ်ႇ လူမ်ႉ ဢမ်ႇ ပင်း လႆႈ ဢေႃႈ။ 26"ၵူၺ်းၵႃႈ၊ၵေႃႉ ဢၼ် ငိၼ်း ၵႂၢမ်း ၵဝ် သေလႄႈ ဢမ်ႇ ပႂ်ႉ ဢမ်ႇ ၸွမ်း တြႃး ၵဝ် ၸိူဝ်း ၼႆႉ ၼၼ်ႉ ၸမ်ႉ၊တၵ်း မိူၼ် ၵူၼ်းငိူဝ်ႈ ဢၼ် ႁဵတ်း ႁိူၼ်း ၵႃႈၼိူဝ် သၢႆး ၼၼ်ႉ ဢေႃႈ။- 27မိူဝ်ႈ ဢၼ် ၽူၼ်တူၵ်း၊လူမ်းထူဝ်း လႄႈ ၼမ်ႉ ၼွင်း မႃး ထိပ်ႇ ၽင်ႈ ၼၼ်ႉ၊သၢႆး ၶူင် လႄႈ ႁိူၼ်း ၼၼ်ႉ လူမ်ႉ ပင်း ၵႂႃႇ ဢေႃႈ။ တၢင်း ဢၼ် လူမ်ႉ ပင်း ၼၼ်ႉ ယႂ်ႇ ၼႃႇ ဢေႃႈ၊" ဝႃႈ ၼင်ႇ ၼႆ ၸဝ်ႈ ယေႇသု၊ႁေႃးလၢတ်ႈ ဢေႃႈ။ 28မိူဝ်ႈ ဢၼ် ၸဝ်ႈ ယေႇသု၊ႁေႃးလၢတ်ႈ တြႃး တေႇသၼႃႇ ၸဝ်ႈ သုတ်း ၵႂႃႇ ယဝ်ႉ ၼၼ်ႉ မူႇၵူၼ်း တင်းလၢႆ ဢွၼ်ၵၼ် ဢၢမ်း တၢင်း ဢၼ် မၼ်းၸဝ်ႈ ႁေႃးလၢတ်ႈ သင်ႇ သွၼ် ၸိူဝ်း ၼၼ်ႉ ၼႃႇ လူင်လၢင် ဢေႃႈ။- 29ၵွပ်ႈပိူဝ်ႈ တၢင်း ဢၼ် မၼ်းၸဝ်ႈ ႁေႃးလၢတ်ႈ ၼၼ်ႉ ပႃး ဢႃႇၼႃႇ တၼ်းၶူဝ်း လႄႈ ပႅၵ်ႇပိူင်ႈ ၵၼ် တင်း သြႃႇ မေႃ ၵျၢမ်း ထမ်ႇမႃႉ တင်းလၢႆ ဢေႃႈ။
Copyright
Learn More


text:
1ၼႂ်း သူ ၼင်ႇ ၵၼ် မိူဝ်ႈ ဢၼ် မီး တၢင်း ဢၼ် ၽိတ်း ၵၼ် ၼၼ်ႉ ၸိုင်၊ႁဵတ်းသင် လႄႈ သူ ယင်း ဢမ်ႇ ႁဵတ်း ႁႂ်ႈ ဢမု ၼၼ်ႉ ၵႄႈလိတ်ႈ ယဝ်ႉ တူဝ်ႈ ၵႃႈၼႂ်း ၵူၼ်း မူတ်းၸၢင်ႇ ၸဝ်ႈၽြႃး ၼင်ႇ ၵၼ် ၵၼ် သေလႄႈ သူ ႁတ်း ၵႂႃႇ ၵႃႈတီႈ ၶုၼ် လေႃးၵီႇ ဢၼ် ဢမ်ႇ သိုဝ်ႈတေႃႇ ၼၼ်ႉ ႁႂ်ႈ ၸီႇယၢင်ႇ တြႃး ပၼ် သူ ၼၼ်ႉ ၸိူဝ်ႉ ၼင်ႇ ႁိုဝ်။- 2ၵူၼ်း မူတ်းၸၢင်ႇ ၸဝ်ႈၽြႃး တင်းလၢႆ တၵ်း တႅပ်းတတ်း ဢမု ၵူၼ်းမိူင်း လေႃးၵီႇ ဝႃႈၼႆ သူ ဢမ်ႇ ႁု ႁိုဝ်း။ ပေႃး သူ ယင်း တေ တႅပ်းတတ်း ဢမု ၵူၼ်းမိူင်း လေႃးၵီႇ ယူႇ ၸိုင်၊ဢၼ် သူ ၽိတ်း ၵၼ် ဢိတ်း ဢွတ်း ၼိုင်ႈ ၼၼ်ႉ သူ ဢမ်ႇ ၸၢင်ႈ တႅပ်းတတ်း ဢမု ၵၼ် ႁိုဝ်း။- 3ႁဝ်း ယင်း တၵ်း တႅပ်းတတ်း ဢမု ပၼ် တမၢၼ်ႇၵၢင်ႁၢဝ် ၶဝ် ဝႃႈၼႆ သူ ဢမ်ႇ ႁု ႁိုဝ်း။ ႁဝ်း ယဵင်ႈၶႅၼ်း လီ တႅပ်းတတ်း ဢမု ပၼ် ၵူၼ်း ႁဝ်း ၼႂ်း ၸူဝ်ႈပၢၼ် ၼႆႉ ဢေႃႈ။- 4ပေႃး သူ မီး ဢမု ၸိူဝ်ႉ ၼင်ႇ ၼႆ မႃး ၸိုင်၊သူ ယင်း တၵ်း ၵႂႃႇၸူး တီႈ ၶဝ် ၸိူဝ်း ဢၼ် ဢမ်ႇ ပေႃး မီး သရေႇ ၼႂ်း ၸိူဝ်းၸဝ်ႈ ၼၼ်ႉ ႁႂ်ႈ ၶဝ် တႅပ်းတတ်း ဢမု ပၼ် သူ ႁိုဝ်း။- 5ၵဝ် လၢတ်ႈ ၸိူဝ်ႉ ၼင်ႇ ၼႆ ႁႂ်ႈ သူ လႆႈ ငိၼ်း ဢၢႆ ပိူၼ်ႈ ဢေႃႈ။ ၸွင်ႇ ၼႂ်း သူ ၼႆႉ ဢမ်ႇ မီး သေၵေႃႉၵေႃႉ၊ဢၼ် မီး ပိင်ႇၺႃႇ ပုၼ်ႈတႃႇ တေ ၶိုင် ႁႃ တႅပ်းတတ်း ဢမု ၵႃႈၼႂ်း ၵႄႈ ဝူင်ႈၵၢင် သူ ပီႈၼွင်ႉ ၼင်ႇ ၵၼ် ၵၼ် ၼၼ်ႉ ယဝ်ႉ ႁိုဝ်း။- 6သူ ယင်း ပွႆႇ ပီႈၼွင်ႉ ၼင်ႇ ၵၼ် ႁဵတ်း ဢမု သႂ်ႇ တီႈ ၵၼ် သေယဝ်ႉ၊သမ်ႉ ပၼ် ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ၼၼ်ႉ ၸီႇယၢင်ႇ တြႃး ယဝ်ႉ လူင် ပႄႇ။ 7လွင်ႈတၢင်း ဢၼ် သူ ၼင်ႇ ၵၼ် ၵၼ် ၸၢင်ႈ ၽိတ်း ၵၼ် လႄႈ ႁဵတ်း ဢမု သႂ်ႇ တီႈ ၵၼ် ၼၼ်ႉ၊ပဵၼ် တၢင်း ဢၼ် သူ သုတ်ႉယွမ်း ၼႂ်း ၸဝ်ႈၽြႃး ဢေႃႈ။ ႁဵတ်းသင် လႄႈ သူ ဢမ်ႇ ယိူၼ်ႉၶၢမ်ႇ မိူဝ်ႈ ဢၼ် ပိူၼ်ႈ ၽိတ်း သူ။ ႁဵတ်းသင် လႄႈ သူ ဢမ်ႇ ယိူၼ်ႉၶၢမ်ႇ တၢင်း ဢၼ် ဢုၵ်ႉၸႃႇ တူဝ်ၸဝ်ႈၵဝ်ႇ သုမ်း ၼၼ်ႉ ၸိူဝ်ႉ ၼင်ႇ ႁိုဝ်။- 8သူ ၸမ်ႉ၊ဢမ်ႇ ၶၢမ်ႇ ဢဝ် ၸိူဝ်ႉ ၼင်ႇ ၼၼ် ၵူၺ်းဢမ်ႇၵႃး၊ယင်း ၵႂႃႇ ၽိတ်း ပီႈၼွင်ႉ ၼင်ႇ ၵၼ် ၵၼ် လႄႈ သမ်ႉ ႁိမ် ဢဝ် ဢုၵ်ႉၸႃႇ ၶဝ် လူင် ပႄႇ။- 9လွင်ႈ ဢၼ် ဝႃႈ၊ၶဝ် ၸိူဝ်း ဢၼ် ဢမ်ႇ သိုဝ်ႈတေႃႇ ၼၼ်ႉ ဢမ်ႇ လႆႈ ၶၢမ်ႇ ဢမူၺ်ႇ မိူင်းၽြႃးပဵၼ်ၸဝ်ႈ ဝႃႈၼႆ သူ ဢမ်ႇ ႁု ႁိုဝ်း။ သူ ယႃႇပေ ပႅတ်ႉလႅၼ် တူဝ်ၸဝ်ႈၵဝ်ႇ၊ၶဝ် ၸိူဝ်း ဢၼ် ႁဵတ်း မေႇထုင်ႇ ဢၼ် ဢမ်ႇတြႃး လႄႈ သင်၊ၵူဝ်းၵႂၢႆႇ ဝႆႈ ႁုၼ်ႇႁၢင်ႈသၢင်းထု လႄႈ သင်၊ၵူတ်ႉ ၽူဝ် ၵူတ်ႉ မေး ပိူၼ်ႈ လႄႈ သင်၊ဢၼ် ပဵၼ် ၵူၼ်းၸၢႆး ၼင်ႇ ၵၼ် ၵၼ် ဢမ်ႇၼၼ် ၽူႈယိင်း ၼင်ႇ ၵၼ် ၵၼ် ႁဵတ်း မေႇထုင်ႇ တီႈ ၵၼ် လႄႈ သင်၊- 10ၶဝ် ၸိူဝ်း ဢၼ် ၸၢင်ႈ လၵ်ႉ ပိူၼ်ႈ လႄႈ သင်၊မီး ၸႂ် လေႃးၽႃႉ လႄႈ သင်၊ၵိၼ် လဝ်ႈ မဝ်း ၵမ် လႄႈ သင်၊ၶႃႉၸိုဝ်ႈ ၶၢႆသဵင် ပိူၼ်ႈ လႄႈ သင်၊ၸၢင်ႈ ၸူၼ် ပိူၼ်ႈ လႄႈ သင်၊ၶဝ် ၸိူဝ်း ၼႆႉ ဢမ်ႇ လႆႈ ၶၢမ်ႇ ဢဝ် ဢမူၺ်ႇ မိူင်းၽြႃးပဵၼ်ၸဝ်ႈ။- 11ၼႂ်း သူ ၵမ်ႈၽွင်ႈ ယၢမ်ႈ ပဵၼ် ၸိူဝ်ႉ ၼင်ႇ ၼႆ မႃး ယဝ်ႉ။ ၵူၺ်းၵႃႈ၊သူ ၼႆႉ လႆႈ ၶၢမ်ႇ တၢင်း ဢၼ် သုၵ်ႈ ပွတ်ႈ သေ ၵႃႈတီႈ ဢပျတ်ႈ ယဝ်ႉ။ သူ လႆႈ ပဵၼ် ၵူၼ်း မူတ်းၸၢင်ႇ ယဝ်ႉ။ သူ လႆႈ ၶၢမ်ႇ တၢင်း ဢၼ် မၢတ်ႈ ပဵၼ် ၵူၼ်း သိုဝ်ႈတေႃႇ ၵႃႈၼႂ်း ၼႃႇမႃႉ ၸိုဝ်ႈသဵင် ၸဝ်ႈ ယေႇသု ၶရိၸ်ႈ၊ဢိၵ်ႇတင်း ၵႃႈၼႂ်း ဝိၺိၺ်ႇ ၽြႃးပဵၼ်ၸဝ်ႈ ယဝ်ႉ။ 12ၵူၼ်း ၵမ်ႈၽွင်ႈ ၸၢင်ႈ တၵ်း ဝႃႈ၊ "ၵဝ် မီး ဢၶႂၢင်ႉ ႁႂ်ႈလႆႈ ႁဵတ်း ၵူႈၸိူဝ်ႉၵူႈပိူင် ဢေႃႈ၊" ဝႃႈၼႆ ၸႂ်ႈ တႄႉ သေၵေႃႈ၊ၵူႈၸိူဝ်ႉၵူႈပိူင် ၼၼ်ႉ ဢမ်ႇ ပဵၼ် ဢၵျူဝ်း။ ၵဝ် ၵေႃႈ ၸၢင်ႈ လၢတ်ႈ ဝႃႈ၊ "ၵဝ် မီး ဢၶႂၢင်ႉ ႁႂ်ႈလႆႈ ႁဵတ်း ၵူႈၸိူဝ်ႉၵူႈပိူင် ဢေႃႈ၊" ဝႃႈၼႆ သေၵေႃႈ၊ၵဝ် တၵ်း ဢမ်ႇ ပွႆႇ တူဝ်ၸဝ်ႈၵဝ်ႇ ပဵၼ် ၶႃႈ သေ ၸိူဝ်ႉ သေ ပိူင် ၼၼ်ႉ။- 13ၵူၼ်း တၢင်ႇၵေႃႉ ၵေႃႈ ၸၢင်ႈ လၢတ်ႈ ဝႃႈ၊ "တၢင်းၵိၼ် ပဵၼ် ပုၼ်ႈ တွင်ႉ ဢေႃႈ။ တွင်ႉ ၵေႃႈ ပဵၼ် ပုၼ်ႈ တၢင်းၵိၼ် ဢေႃႈ၊" ဝႃႈၼႆ ၸႂ်ႈ တႄႉ သေၵေႃႈ၊ၽြႃးပဵၼ်ၸဝ်ႈ တၵ်း ယႃႉပႅတ်ႈ တင်း သွင် ပိူင် ၼၼ်ႉ ဢေႃႈ။ ဢမ်ႇ ထုၵ်ႇလီ ၸႂ်ႉ တူဝ် ၶၼ်ႇထႃႇ ႁဝ်း ႁဵတ်း မေႇထုင်ႇ ဢၼ် ဢမ်ႇတြႃး။ ထုၵ်ႇလီ ႁဵတ်းဝၢတ်ႈ တီႈ ၸဝ်ႈၽြႃး လႄႈ၊ၸဝ်ႈၽြႃး ၵေႃႈ လဵင်ႉလူ တူဝ် ၶၼ်ႇထႃႇ ဢေႃႈ။- 14ၸိူဝ်ႉ ၼင်ႇ ဢၼ် ၽြႃးပဵၼ်ၸဝ်ႈ ႁႂ်ႈ ၸဝ်ႈ ၶရိၸ်ႈ၊လုၵ်ႉ သေ ၵႃႈ တၢင်းတၢႆ လုၵ်ႉ ၶိုၼ်းလိပ်း မႃး ယဝ်ႉ ၼၼ်ႉ၊မၼ်းၸဝ်ႈ တၵ်း ႁႂ်ႈ ႁဝ်း လုၵ်ႉ ၶိုၼ်းလိပ်း မႃး ၵွပ်ႈပိူဝ်ႈ တၼ်းၶူဝ်း မၼ်းၸဝ်ႈ ၼၼ်ႉ ဢေႃႈ။ 15လွင်ႈ ဢၼ် ဝႃႈ တူဝ် ၶၼ်ႇထႃႇ သူ ပဵၼ် တူဝ် ဢၢင်ႇၵႃႇ ၸဝ်ႈ ၶရိၸ်ႈ၊ၼၼ်ႉ၊သူ ဢမ်ႇ ႁု ႁိုဝ်း။ ၸွင်ႇ ၵဝ် ထုၵ်ႇလီ ဢဝ် ဢၢင်ႇၵႃႇ ၸဝ်ႈ ၶရိၸ်ႈ၊သေ ဢၼ် ဢၼ် ၵႂႃႇ ပဵၼ် ဢၢင်ႇၵႃႇ မႄႈမွၵ်ႇယႃႈ ႁိုဝ်း။ ဢမ်ႇ လႆႈ ပဵၼ် ၸိူဝ်ႉ ၼင်ႇ ၼၼ် လႃးလႃး။- 16ၵွပ်ႈပိူဝ်ႈ ၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၶဝ် သွင် ၵေႃႉ ၼၼ်ႉ၊တၵ်း လႆႈ ပဵၼ် ၼိူဝ်ႉ ဢၼ်လဵဝ် ၵၼ် လိူတ်ႈ ဢၼ်လဵဝ် ၵၼ် ဢေႃႈ၊" ဝႃႈ ၼင်ႇ ၼႆ လႄႈ၊ၵေႃႉ ဢၼ် ဢဝ် တူဝ် ၶၼ်ႇထႃႇ မၼ်း ၵႂႃႇ ႁူမ်ႈ ပွင်း လူၺ်ႈ ၵၼ် တင်း မႄႈမွၵ်ႇယႃႈ ၼၼ်ႉ၊တူဝ် ၶၼ်ႇထႃႇ မၼ်း ပဵၼ် ဢၼ်လဵဝ် ၵၼ် တင်း မႄႈမွၵ်ႇယႃႈ ၼၼ်ႉ ယဝ်ႉ၊ဝႃႈၼႆ သူ ဢမ်ႇ ႁု ႁိုဝ်း။- 17ၵူၺ်းၵႃႈ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ဢဝ် ၸႂ်ဝိၺိၺ်ႇ မၼ်း ႁူမ်ႈ ပွင်း လူၺ်ႈ ၵၼ် တင်း ၸဝ်ႈ ၶရိၸ်ႈ၊ၸိုင်၊ၸႂ်ဝိၺိၺ်ႇ မၼ်း ၼၼ်ႉ ပဵၼ် ဢၼ်လဵဝ် ၵၼ် တင်း မၼ်းၸဝ်ႈ ဢေႃႈ။ 18ဝႄႈ ပဵတ်ႈ တၢင်း ဢၼ် ႁဵတ်း မေႇထုင်ႇ ဢၼ် ဢမ်ႇတြႃး တႃႉ။ ဢပျတ်ႈ တၢင်ႇၸိူဝ်ႉ တၢင်ႇ မဵဝ်း ၸိုင်၊ၵေႃႉ ဢၼ် ၽိတ်းပိူင်ႈ ၼၼ်ႉ ဢမ်ႇ တိူဝ်ႉ တီႈ တူဝ် မၼ်း။ ၵူၺ်းၵႃႈ၊ဢပျတ်ႈ ဢၼ် ႁဵတ်း မေႇထုင်ႇ ဢၼ် ဢမ်ႇတြႃး ၼၼ်ႉ တိူဝ်ႉ ၶိူၵ်ႈ တီႈ တူဝ် မၼ်း ၵမ်းလဵဝ် ဢေႃႈ။- 19သူ ဢမ်ႇ ႁု လွင်ႈ ဢၼ် တူဝ် ၶၼ်ႇထႃႇ သူ ပဵၼ် ၵျွင်း ပိၵ်ႈမၢၼ်ႇ ပုၼ်ႈ ဝိၺိၺ်ႇ မူတ်းၸၢင်ႇ ၸဝ်ႈ၊ဢၼ် တႄႇ ယူႇ ၵႃႈၼႂ်း သူ ဢၼ် ၽြႃးပဵၼ်ၸဝ်ႈ ပၼ် သူ။ ဢိၵ်ႇတင်း သူ ဢမ်ႇ ပိူင်ႇ တူဝ် ၶၼ်ႇထႃႇ သူ ၼၼ်ႉ ႁိုဝ်း။- 20ၽြႃးပဵၼ်ၸဝ်ႈ ဢဝ် တင်း ၵႃႈၶၼ် ဢၼ် ယႂ်ႇ ၼႃႇ သေလႄႈ သိုဝ်ႉ ဢဝ် သူ ယဝ်ႉ။ ပိူဝ်ႈ ၼႆ လႄႈ ႁႂ်ႈ တူဝ် ၶၼ်ႇထႃႇ သူ ပဵၼ် တီႈ ယုၵ်ႉယွင်ႈ မုၼ်ၽုင်း ၽြႃးပဵၼ်ၸဝ်ႈ တႃႉ။
Copyright
Learn More


text:
1ဝၢႆးသေ ၼၼ်ႉ၊မီး ပွႆး ၽႃႇသႃႇ ၵျူး၊ၶဝ် လႄႈ ၸဝ်ႈ ယေႇသု၊ၶိုၼ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ဢေႃႈ။- 2ၼႂ်း ဝဵင်း ယေႇရုသလႅမ်ႇ၊ၵႃႈတီႈ ႁိမ်း ၽၵ်းတူသူဝ်း၊ၼၼ်ႉ၊မီး ၼမ်ႉ ၼွင် ႁူၺ်ႇ ၼိုင်ႈ ဢၼ် မီး ၸရွပ်ႈ ႁႃႈ လင် ဢေႃႈ။ ၼမ်ႉ ၼွင် ၼၼ်ႉ ၵႂၢမ်း ႁေႇပြႄး၊ႁွင်ႉဝႃႈ၊ၼွင် ပႅတ်ႉၸေးတႃႉ၊ဢေႃႈ။- 3ၵႃႈၼိူဝ် ၸရွပ်ႈ ၸိူဝ်း ၼၼ်ႉ၊မီး ၵူၼ်းၶႆႈၵူၼ်းပဵၼ် ၼမ်ၼႃႇ ဢၼ် တႃမွတ်ႇ၊ဢၼ် တိၼ်ပုတ်း၊ဢၼ် တၢႆၽၢၵ်ႇ တင်းလၢႆ၊ [ပႂ်ႉထႃႈ ၽိဝ် ၼမ်ႉ တၵ်း တူင်ႉၼိုင် မႃး ၼၼ်ႉ ယူႇ ဢေႃႈ။- 4လွင်ႈ မၼ်း ၸမ်ႉ၊မိူဝ်ႈ ဢၼ် ထိုင် ၶိင်ႇ မၼ်း ၼၼ်ႉ ၸိုင်၊တမၢၼ်ႇၵၢင်ႁၢဝ် ၸဝ်ႈ ထႃႇဝရႃႉ ၽြႃး လူင်း မႃး ၵႃႈၼႂ်း ၼမ်ႉ ၼွင် လႄႈ ၶူၼ်း ႁႂ်ႈ ၼမ်ႉ တူင်ႉၼိုင် ဢေႃႈ။ ဝၢႆးသေ တမၢၼ်ႇၵၢင်ႁၢဝ် ၶူၼ်း ၼမ်ႉ ႁႂ်ႈ တူင်ႉၼိုင် ၼၼ်ႉ၊ၵူၼ်းပဵၼ် ၵေႃႉ ဢၼ် လႆႈ လူင်း ၵႂႃႇ ၵႃႈၼႂ်း ၼမ်ႉ ၼွင် ဢွၼ်တၢင်း ပိူၼ်ႈ ၼၼ်ႉ ၸိုင်၊မၼ်း မီး တၢင်းၶႆႈတၢင်းပဵၼ် မဵဝ်း လႂ် သေဢမ်ႇဝႃႈ၊ၸိုၼ်ႈ ႁၢႆ ၵႂႃႇ ၵမ်းလဵဝ် ဢေႃႈ။-] 5တီႈ ၼၼ်ႈ၊မီး ၵူၼ်း ၵေႃႉ ၼိုင်ႈ ဢၼ် ၸပ်း တၢင်းပဵၼ် ယူႇ သၢမ် သိပ်း ပၢႆ ပႅတ်ႇ ပီ ယဝ်ႉ ဢေႃႈ။- 6ၸဝ်ႈ ယေႇသု၊ႁၼ် မၼ်း ၼၼ်ႉ ၼွၼ်း ယူႇ လႄႈ ႁု လွင်ႈ ဢၼ် ပဵၼ် ႁိုင် ၼႃႇ ယဝ်ႉ ၸင်ႇ၊မၼ်းၸဝ်ႈ ထၢမ် ဝႃႈ၊ "ၸွင်ႇ မႂ်း ၶႂ်ႈႁႂ်ႈ တၢင်းပဵၼ် မႂ်း ၸိုၼ်ႈ ႁၢႆ ႁိုဝ်း၊" ဝႃႈ ၼင်ႇ ၼႆ ဢေႃႈ။ 7ၵူၼ်းပဵၼ် ၼၼ်ႉ၊ၶိုၼ်း လၢတ်ႈ လႄႈ ဝႃႈ၊ "ၸဝ်ႈႁဝ်း။ ယၢမ်း မိူဝ်ႈ ဢၼ် ၼမ်ႉ တူင်ႉၼိုင် ၼၼ်ႉ၊ၵဝ်ၶႃႈ ဢမ်ႇ မီး ၵေႃႉ ဢၼ် တေ ဢဝ် ၵဝ်ၶႃႈ လူင်း ၵႃႈၼႂ်း ၼမ်ႉ ၼွင် ၼႆႉ ၶႃႈ။ မိူဝ်ႈ ဢၼ် ၵဝ်ၶႃႈ ယင်း တိုၵ်ႉ လူင်း ၵႂႃႇ ယူႇ ၼၼ်ႉ၊ပိူၼ်ႈ သမ်ႉ ပေႃး လူင်း ၵႂႃႇ ဢွၼ် တင်း ၵဝ်ၶႃႈ ယဝ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 8ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "လုၵ်ႉ တႃႉ။ ဢဝ် သၢတ်ႇ တီႈ ၼွၼ်း မႂ်း လႄႈ ပႆ မိူဝ်း ၵႂႃႇ တႃႉ၊" ဝႃႈ ၼင်ႇ ၼႆ ဢေႃႈ။- 9မိူဝ်ႈ ၼၼ်ႉ၊ၵမ်းလဵဝ် တၢင်းပဵၼ် ၵေႃႉ ၼၼ်ႉ ၸိုၼ်ႈ ႁၢႆ လႄႈ မၼ်း လုၵ်ႉ ဢဝ် သၢတ်ႇ တီႈ ၼွၼ်း မၼ်း သေ ပႆ တၢင်း ၵႂႃႇ ဢေႃႈ။ 10ဝၼ်း ၼၼ်ႉ၊ပဵၼ် ဝၼ်းၵမ်သိၼ် လႄႈ၊ၵူၼ်း မဵဝ်း ၵျူး၊ၶဝ် လၢတ်ႈ တီႈ ၵေႃႉ ဢၼ် တၢင်းပဵၼ် လႆႈ ၸိုၼ်ႈ ႁၢႆ ၼၼ်ႉ လႄႈ ဝႃႈ၊ "မိူဝ်ႈ ၼႆႉ ပဵၼ် ဝၼ်း ၵမ်သိၼ် ဢေႃႈ။ တၢင်း ဢၼ် မႂ်း မႅၵ်ႇ ၵဵၼ် သၢတ်ႇ ၵႂႃႇ ၼႆႉ ၽိတ်း သိၼ် ယဝ်ႉ၊" ဝႃႈ ၼင်ႇ ၼႆ ဢေႃႈ။ 11မၼ်း ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵေႃႉ ဢၼ် ႁႂ်ႈ တၢင်းပဵၼ် ၵဝ်ၶႃႈ ၸိုၼ်ႈ ႁၢႆ ၼၼ်ႉ ၸႂ်ႉ ႁႂ်ႈ ၵဝ်ၶႃႈ ဢဝ် သၢတ်ႇ တီႈ ၼွၼ်း ၵဝ်ၶႃႈ လႄႈ ပႆ တၢင်း ၵႂႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12ၶဝ် သမ်ႉ ထၢမ် ဝႃႈ၊ "ၵေႃႉ ဢၼ် ၸႂ်ႉ ႁႂ်ႈ မႂ်း ႁဵတ်း ၸိူဝ်ႉ ၼင်ႇ ၼၼ် ၼၼ်ႉ ပဵၼ် ၽူႈလႂ်၊" ဝႃႈ ၼင်ႇ ၼႆ ဢေႃႈ။ 13ၵူၼ်း ၵေႃႉ ဢၼ် တၢင်းပဵၼ် မၼ်း လႆႈ ၸိုၼ်ႈ ႁၢႆ ယဝ်ႉ ၼၼ်ႉ၊ယင်း ဢမ်ႇ တၼ်း ႁုၸၵ်း ၸဝ်ႈ ယေႇသု၊ပိူဝ်ႈ ဢၼ် တီႈ ၼၼ်ႈ မီး ၵူၼ်း ၼမ်ၼႃႇ ၽႅဝ် လႄႈ မၼ်းၸဝ်ႈ ပေႃး လွမ် ပၢႆႈ ဢွၵ်ႇ သေ ၵႃႈတီႈ ၼၼ်ႈ ၵႂႃႇ ယဝ်ႉ ဢေႃႈ။ 14ဝၢႆး ၼၼ်ႉ ၸဝ်ႈ ယေႇသု၊ႁူပ်ႉ ထူပ်း ၵေႃႉ ၼၼ်ႉ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ လၢတ်ႈ ဝႃႈ၊ "တူၺ်း လူး။ မႂ်း လႆႈ ယူႇလီၵိၼ်ဝၢၼ် ယဝ်ႉ။ ယႃႇပေ ၶိုၼ်း ႁဵတ်း ဢပျတ်ႈ ထႅင်ႈ ယဝ်ႉ။ ပေႃး ဢမ်ႇၼၼ် ၸိုင်၊ၽေး ဢပျတ်ႈ ဢၼ် ယဵင်ႈၶႅၼ်း ၼၵ်း ၼႃႇ တၵ်း ပဵၼ် တီႈ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 15ၵေႃႉ ၼၼ်ႉ ဢွၵ်ႇ ၵႂႃႇ လႄႈ မွၵ်ႇလၢတ်ႈ တီႈ ၵူၼ်း မဵဝ်း ၵျူး၊ၸိူဝ်း ၼၼ်ႉ လွင်ႈ ဢၼ် ၵေႃႉ ဢၼ် ႁႂ်ႈ မၼ်း ယူႇလီၵိၼ်ဝၢၼ် မႃး ၼၼ်ႉ၊ပဵၼ် ၸဝ်ႈ ယေႇသု၊ၼၼ်ႉ ဢေႃႈ။- 16ႁဵတ်း ၼၼ် လႄႈ ၶဝ် ၸိူဝ်း ၼၼ်ႉ ၵျၢမ်ႇ ႁႃ ႁႂ်ႈလႆႈ ၼိၵ်ႈၸၢၵ်ႈ မၼ်းၸဝ်ႈ ၵွပ်ႈပိူဝ်ႈ မၼ်းၸဝ်ႈ ႁဵတ်း လွင်ႈတၢင်း ၼၼ်ႉ ၼႂ်း ဝၼ်းၵမ်သိၼ် ၼၼ်ႉ ဢေႃႈ။- 17ပိူဝ်ႈ ၼႆ လႄႈ ၸဝ်ႈ ယေႇသု၊ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "ပေႃႈၸဝ်ႈ ၵဝ် ယင်း ႁဵတ်းၵၢၼ် ႁဵတ်း ငၢၼ်း ၶိူဝ်းၶိူဝ်း ယႂ်းယႂ်း ယူႇ လႄႈ၊ၵဝ် ၵေႃႈ တၵ်း လႆႈ ႁဵတ်းၵၢၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 18ၵွပ်ႈပိူဝ်ႈ ဝႃႈ ၼင်ႇ ၼႆ လႄႈ ၵူၼ်း မဵဝ်း ၵျူး၊ၶဝ် ယဵင်ႈၶႅၼ်း ၵျၢမ်ႇ ႁႃ ႁႂ်ႈလႆႈ ဢဝ် မၼ်းၸဝ်ႈ တၢႆ ပိူဝ်ႈ ဢၼ် မၼ်းၸဝ်ႈ ယႃႉ ဝၼ်းၵမ်သိၼ် ၵူၺ်းဢမ်ႇၵႃး၊ယင်း ဝႃႈ ၽြႃးပဵၼ်ၸဝ်ႈ ပဵၼ် ပေႃႈ မၼ်းၸဝ်ႈ သေလႄႈ၊ယင်း ဢဝ် တူဝ် မၼ်းၸဝ်ႈ ပဵင်း တၢၼ်ႇၵၼ် တင်း ၽြႃးပဵၼ်ၸဝ်ႈ ၼၼ်ႉ ဢေႃႈ။ 19ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊လုၵ်ႈၸဝ်ႈ ၸိုင်၊ၸွမ်း ဢလူဝ်ႇ တူဝ်ၸဝ်ႈၵဝ်ႇ လႄႈ ဢမ်ႇ ၸၢင်ႈ ႁဵတ်း သေ ၸိူဝ်ႉ သေ ပိူင် လႆႈ။ ႁဵတ်း ၸွမ်း လွင်ႈတၢင်း ဢၼ် ႁၼ် ပေႃႈၸဝ်ႈ ႁဵတ်း ၼၼ်ႉ ၵူၺ်း ဢေႃႈ။ ၵႃႈ ဢၼ် ပေႃႈၸဝ်ႈ ႁဵတ်း တင်းသဵင်ႈတင်းလူင် ၼၼ်ႉ လုၵ်ႈၸဝ်ႈ ၵေႃႈ ႁဵတ်း ၸွမ်း ၸိူဝ်ႉ ၼင်ႇ ၼၼ် ဢေႃႈ။- 20လွင်ႈ မၼ်း ၸမ်ႉ၊ပေႃႈၸဝ်ႈ ႁၵ်ႉ လုၵ်ႈၸဝ်ႈ လႄႈ ၼႄပျႃး ၵႃႈ ဢၼ် မၼ်းၸဝ်ႈ ႁဵတ်း ယူႇ တင်းသဵင်ႈတင်းလူင် ၼၼ်ႉ တီႈ လုၵ်ႈၸဝ်ႈ ဢေႃႈ။ မၼ်းၸဝ်ႈ ယင်း တၵ်း ၼႄပျႃး ၵၢၼ်ငၢၼ်း ဢၼ် ယဵင်ႈၶႅၼ်း ယႂ်ႇ ၼႃႇ သေ လွင်ႈတၢင်း ၸိူဝ်း ၼႆႉ တီႈ လုၵ်ႈၸဝ်ႈ ႁႂ်ႈ သူ လႆႈ ဢၢမ်း ဢေႃႈ။- 21ၸိူဝ်ႉ ၼင်ႇ ဢၼ် ပေႃႈၸဝ်ႈ ႁႂ်ႈ ၵူၼ်းတၢႆ လုၵ်ႉ ၶိုၼ်း မႃး လႄႈ ပၼ် ဢသၢၵ်ႈလိပ်း တီႈ ၶဝ် ၼၼ်ႉ၊မိူၼ် ၸိူဝ်ႉ ၼင်ႇ ၼၼ် လုၵ်ႈၸဝ်ႈ ၵေႃႈ ပၼ် ဢသၢၵ်ႈလိပ်း တီႈ ၶဝ် ၸိူဝ်း ဢၼ် မၼ်းၸဝ်ႈ မီး ဢလူဝ်ႇ ၼၼ်ႉ ဢေႃႈ။- 22ပိၵ်ႉသမ်ႉ ပေႃႈၸဝ်ႈ ဢမ်ႇ ၸီႇယၢင်ႇ တြႃး တီႈ သေၵေႃႉသေၵူၼ်း သေၵေႃႈ၊မၼ်းၸဝ်ႈ ဢၢပ်ႈပၼ် ဢၶႂၢင်ႉ ဢႃႇၼႃႇ တၢင်း ဢၼ် ၸီႇယၢင်ႇ တြႃး တီႈ လုၵ်ႈၸဝ်ႈ တင်းသဵင်ႈတင်းမူတ်း၊- 23ပုၼ်ႈ လွင်ႈ ၼင်ႇ ႁိုဝ် ၵူၼ်း တင်းသဵင်ႈတင်းလူင် တၵ်း ရူဝ်ႇသေႇ လုၵ်ႈၸဝ်ႈ၊ၸိူဝ်ႉ ၼင်ႇ ဢၼ် ၶဝ် ရူဝ်ႇသေႇ ၵူဝ်ယမ် ပေႃႈၸဝ်ႈ ၼၼ်ႉ ဢေႃႈ။ ၵေႃႉ ဢၼ် ဢမ်ႇ ရူဝ်ႇသေႇ လုၵ်ႈၸဝ်ႈ ၼၼ်ႉ၊ပဵၼ် ၵေႃႉ ဢၼ် ဢမ်ႇ ရူဝ်ႇသေႇ ၵူဝ်ယမ် ပေႃႈၸဝ်ႈ ဢၼ် ပွႆႇၸႂ်ႉ လုၵ်ႈၸဝ်ႈ မႃး ၼၼ်ႉ ဢေႃႈ။ 24"ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် လႆႈ ငိၼ်း ၵႂၢမ်း တြႃး ၵဝ် လႄႈ ယုမ်ႇမၢတ်ႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ၊လႆႈ ဢသၢၵ်ႈ ထႃႇဝရႃႉ ဢေႃႈ။ မၼ်း တၵ်း ဢမ်ႇ လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ၊ပဵၼ် ၵေႃႉ ဢၼ် လႆႈ ၶၢမ်ႈ ပူၼ်ႉ တၢင်းတၢႆ ၵႂႃႇ ၵႃႈတီႈ တၢင်း ဢၼ် ဢသၢၵ်ႈလိပ်း ပုၼ်ႉ ဢေႃႈ။- 25ၵဝ် သမ်ႉ လၢတ်ႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ထႅင်ႈ ၸမ်ႉ၊ၶိင်ႇၵႃႇလႃႉ မႃး ယူႇ လႄႈ၊တေႃႈလဵဝ် ၼႆႉ ၵေႃႈ ႁွတ်ႈမႃး ဝႆႉ ယဝ်ႉ၊မိူဝ်ႈ ၶဝ် ၸိူဝ်း ဢၼ် တၢႆ ၵႂႃႇ ယဝ်ႉ၊တၵ်း လႆႈ ငိၼ်း သဵင် ၵႂၢမ်း လုၵ်ႈၽြႃးပဵၼ်ၸဝ်ႈ လႄႈ ၶဝ် ၸိူဝ်း ဢၼ် လႆႈ ငိၼ်း ၵေႃႈ တၵ်း လႆႈ ဢသၢၵ်ႈလိပ်း ဢေႃႈ။- 26လွင်ႈ မၼ်း ၸမ်ႉ၊ၸွမ်း ၵႃႈ ၼင်ႇ ဢၼ် ပေႃႈၸဝ်ႈ မီး ဢသၢၵ်ႈ ၼႂ်း တူဝ်ၸဝ်ႈၵဝ်ႇ ၼၼ်ႉ၊မိူၼ် ၸိူဝ်ႉ ၼင်ႇ ၼၼ် မၼ်းၸဝ်ႈ ပၼ် ဢၶႂၢင်ႉ ႁႂ်ႈ လုၵ်ႈၸဝ်ႈ မီး ဢသၢၵ်ႈ ၼႂ်း တူဝ်ၸဝ်ႈၵဝ်ႇ ဢေႃႈ။- 27မၼ်းၸဝ်ႈ သမ်ႉ ပၼ် ဢၶႂၢင်ႉ ဢႃႇၼႃႇ တၢင်း ဢၼ် ၸီႇယၢင်ႇ ဢပျတ်ႈ ၼၼ်ႉ တီႈ လုၵ်ႈၸဝ်ႈ၊ၵွပ်ႈပိူဝ်ႈ လုၵ်ႈၸဝ်ႈ ပဵၼ် လုၵ်ႈၵူၼ်း၊ဢေႃႈ။- 28ယႃႇပေ ဢၢမ်း လွင်ႈတၢင်း ၼႆႉ။ ၶိင်ႇၵႃႇလႃႉ တၵ်း ႁွတ်ႈမႃး မိူဝ်ႈ ဢၼ် ၵူၼ်းတၢႆ တင်းသဵင်ႈတင်းလူင် တၵ်း လႆႈ ငိၼ်း သဵင် ၵႂၢမ်း လုၵ်ႈၸဝ်ႈ လႄႈ၊- 29ဢွၵ်ႇ ၶုမ်ပႃႇႁဵဝ်ႈ ၶဝ် မႃး သေယဝ်ႉ၊ၶဝ် ၸိူဝ်း ဢၼ် ၵမ်ၵျၢင်ႉ လီ လီ ငၢမ်း ငၢမ်း ၼၼ်ႉ၊တၵ်း လုၵ်ႉ ၶိုၼ်း လႄႈ လႆႈ ဢသၢၵ်ႈလိပ်း ဢေႃႈ။ ၶဝ် ၸိူဝ်း ဢၼ် ဢမ်ႇ ၵမ်ၵျၢင်ႉ လီ လီ ငၢမ်း ငၢမ်း ၸမ်ႉ၊တၵ်း လုၵ်ႉ ၶိုၼ်း လႄႈ လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ ဢေႃႈ။ 30"ၵဝ် ၼႆႉ၊ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ လႄႈ ဢမ်ႇ ႁဵတ်း သေ ၸိူဝ်ႉ သေ ပိူင် လႆႈ။ ၸွမ်း ၵႃႈ ၼင်ႇ ဢၼ် ၵဝ် ငိၼ်း ၼၼ်ႉ ၵဝ် ၸီႇယၢင်ႇ တြႃး ဢေႃႈ။ တၢင်း ဢၼ် ၵဝ် ၸီႇယၢင်ႇ ၵေႃႈ ပဵၼ် ဢၼ် သိုဝ်ႈ ဢၼ် တြႃး၊ပိူဝ်ႈ ဢၼ် ၵဝ် ဢမ်ႇ ၸွမ်း ဢလူဝ်ႇ တူဝ်ၸဝ်ႈၵဝ်ႇ၊ၵူၺ်း ၸွမ်း ဢလူဝ်ႇ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။ 31"ပေႃး ၵဝ် ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ ၸိုင်၊သၢၵ်ႈသေႇ ၵဝ် ၼၼ်ႉ၊ဢမ်ႇ ၸၢင်ႈ ၶၢမ်ႇ ဢဝ် ႁႂ်ႈ ပဵၼ် ၵႂၢမ်း ဢၼ် မၢၼ်ႇ။- 32ၵေႃႉ ဢၼ် ၶၢမ်ႇသၢၵ်ႈသေႇ လွင်ႈ ၵဝ် ယင်း မီး ယူႇ ပႃး ၼိုင်ႈ လႄႈ၊ၵဝ် ႁု လွင်ႈ ဢၼ် သၢၵ်ႈသေႇ မၼ်း ပဵၼ် ဢၼ် မၢၼ်ႇ ၼၼ်ႉ ဢေႃႈ။- 33သူ ပွႆႇၸႂ်ႉ ၵူၼ်း သူ ၵႂႃႇၸူး သြႃႇ ယူဝ်းႁၢၼ်ႇ၊ယဝ်ႉ လႄႈ မၼ်း ၵေႃႈ ၶၢမ်ႇသၢၵ်ႈသေႇ ၽၢႆႇ တြႃး ဢၼ် ၸိုဝ်ႈ ဢၼ် ၸႂ်ႈ ၼၼ်ႉ ဢေႃႈ။- 34လွင်ႈတၢင်း ၼႆႉ ၸိုင်၊မၼ်း ဢမ်ႇၸႂ်ႈ ဝႃႈ၊ၵဝ် လူဝ်ႇ သၢၵ်ႈသေႇ ဢၼ် ၵူၼ်း ပၼ် ၼၼ်ႉ။ ၵဝ် လၢတ်ႈ ဝႃႈ ၸိူဝ်ႉ ၼင်ႇ ၼႆ ႁႂ်ႈ သူ လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ဢေႃႈ။- 35သြႃႇ ယူဝ်းႁၢၼ်ႇ၊ၼၼ်ႉ၊ပဵၼ် မိူၼ် ၸိူဝ်ႉ ၼင်ႇ ၵွၵ်းၽႆး ဢၼ် တႆႈ လႄႈ လႅင်း ၼၼ်ႉ ဢေႃႈ။ သူ ၵေႃႈ ၶႂ်ႈ မူၼ်ႈပျေႃႇ ၼႂ်း ဢၼ်လႅင်း မၼ်း ယူႇ ၵမ်းဢွၼ်ႇၼိုင်ႈ ဢေႃႈ။- 36ၼႂ်းဝႃႈၼၼ် သေၵေႃႈ၊ၵဝ် လႆႈ သၢၵ်ႈသေႇ ဢၼ် ယဵင်ႈၶႅၼ်း ယႂ်ႇ ၼႃႇ သေ သၢၵ်ႈသေႇ ဢၼ် သြႃႇ ယူဝ်းႁၢၼ်ႇ၊ပၼ် ၼၼ်ႉ လူးၵွၼ်ႇ လႄႈ၊ၵၢၼ်ငၢၼ်း ဢၼ် ပေႃႈၸဝ်ႈ ဢၢပ်ႈပၼ် ၼႂ်း မိုဝ်း ၵဝ် ႁႂ်ႈလႆႈ ႁဵတ်း ယဝ်ႉ တူဝ်ႈ ၼႆႉ၊ၵဝ် ၵေႃႈ ယင်း ႁဵတ်းၵၢၼ်ငၢၼ်း ၼၼ်ႉ ယူႇ လႄႈ၊လွင်ႈတၢင်း ၼၼ်ႉ ၶၢမ်ႇသၢၵ်ႈသေႇ လွင်ႈ ဢၼ် ပေႃႈၸဝ်ႈ ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 37ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ၵေႃႈ ယူႇ ၽၢႆႇ ၵဝ် လႄႈ ၶၢမ်ႇသၢၵ်ႈသေႇ လွင်ႈ ၵဝ် ယူႇ ဢေႃႈ။ သဵင် ၵႂၢမ်း ပေႃႈၸဝ်ႈ ၼၼ်ႉ သူ ဢမ်ႇ တွၼ်ႉ လႆႈ ငိၼ်း၊တူဝ် ႁၢင်ႈ မၼ်းၸဝ်ႈ ၵေႃႈ သူ ဢမ်ႇ တွၼ်ႉ လႆႈ ႁၼ်။- 38ၼုၵ်ႈၵပၢတ်ႈ တြႃး ၸဝ်ႈ ၵေႃႈ ဢမ်ႇ မီး ၼႂ်း ႁူဝ်ၸႂ် သူ။ လွင်ႈ မၼ်း ၸမ်ႉ၊သူ ဢမ်ႇ ယုမ်ႇမၢတ်ႈ ၵေႃႉ ဢၼ် မၼ်းၸဝ်ႈ ပွႆႇၸႂ်ႉ မႃး ၼၼ်ႉ လႄႈ ယူႇ ဢေႃႈ။- 39သူ သွၵ်ႈႁႃ ၼႂ်း ၵျၢမ်းလိၵ်ႈ ၵွပ်ႈပိူဝ်ႈ သူ ထၢင်ႇ တၵ်း လႆႈ ထႃႇဝရႃႉ ဢသၢၵ်ႈ ၵႃႈၼႂ်း ၵျၢမ်းလိၵ်ႈ ဢေႃႈ။ ၵျၢမ်းလိၵ်ႈ ၼၼ်ႉ ပဵၼ် သၢၵ်ႈသေႇ ၽၢႆႇ ၵဝ် ယဝ်ႉ။- 40ပိၵ်ႉသမ်ႉ သူ ၶႂ်ႈလႆႈ ဢသၢၵ်ႈ သေၵေႃႈ၊သူ ဢမ်ႇ ၶႂ်ႈ မႃး ၸူး တီႈ ၵဝ် လႄႈ ယူႇ ဢေႃႈ။ 41- 42"ၵဝ် ဢမ်ႇ လူဝ်ႇ တၢင်း ဢၼ် ၵူၼ်း ယုၵ်ႉယွင်ႈ။- ၼႂ်းဝႃႈၼၼ် သေၵေႃႈ၊ၵဝ် ႁု လွင်ႈ ဢၼ် သူ ပဵၼ် ၵူၼ်းၸႃႉ ဢၼ် ဢမ်ႇ မီး တၢင်းႁၵ်ႉ မႅတ်ႈတႃႇ ၽြႃးပဵၼ်ၸဝ်ႈ ၵႃႈၼႂ်း ႁူဝ်ၸႂ် သူ ၼၼ်ႉ ဢေႃႈ။- 43ၵဝ် ပႃး တင်း ဢၶႂၢင်ႉ ဢႃႇၼႃႇ ပေႃႈၸဝ်ႈ လႄႈ မႃး ဢေႃႈ။ ၵူၺ်းၵႃႈ၊သူ ဢမ်ႇ ႁပ်ႉတုင်း ဢဝ် ၵဝ်။ ပေႃး ပိူၼ်ႈ တၢင်ႇၵေႃႉ ပႃး ဢဝ် တင်း ဢၶႂၢင်ႉ တူဝ်ၸဝ်ႈၵဝ်ႇ မႃး တႄႉ ၸိုင်၊သူ တၵ်း ႁပ်ႉတုင်း ဢဝ် ၵေႃႉ ၼၼ်ႉ ဢေႃႈ။- 44သူ ၸိူဝ်း ဢၼ် ၸၢင်ႈ ၶၢမ်ႇ ဢဝ် တၢင်း ဢၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ ယုၵ်ႉယွင်ႈ ၵၼ် လႄႈ ဢမ်ႇ ၸၢင်ႈ ႁႃ ဢၵျူဝ်း ဢၼ် ၽြႃးပဵၼ်ၸဝ်ႈ သူႇလဵဝ် ၵူၺ်း ယုၵ်ႉယွင်ႈ ၸိူဝ်း ၼႆႉ၊တၵ်း ႁဵတ်း ၸိူဝ်ႉ ၼင်ႇ ႁိုဝ် လႄႈ ယုမ်ႇမၢတ်ႈ လႆႈ။- 45သူ ယႃႇပေ ထၢင်ႇ ဝႃႈ၊ၵဝ် ပဵၼ် ၵေႃႉ ဢၼ် တၢင်ႇ ဢပျတ်ႈ ၵႃႈၼိူဝ် သူ ၵႃႈတီႈ ၽၢႆႇၼႃႈ ပေႃႈၸဝ်ႈ ၼၼ်ႉ။ မူဝ်းသေႇ၊ဢၼ် သူ ယုမ်ႇ ယမ် ၼၼ်ႉ ပဵၼ် ၵေႃႉ ဢၼ် တၢင်ႇ ဢပျတ်ႈ ၵႃႈၼိူဝ် သူ ယဝ်ႉ။- 46ပေႃး သူ ယုမ်ႇ ၵႂၢမ်း မူဝ်းသေႇ၊တႄႉတႄႉ ၸိုင်၊တီႈ ၵဝ် ၵေႃႈ သူ တၵ်း လႆႈ ယုမ်ႇ ဢေႃႈ။ ၵွပ်ႈပိူဝ်ႈ မၼ်း တႅမ်ႈ ဝႆႉ လွင်ႈ ၵဝ် ဢေႃႈ။- 47ၵူၺ်းၵႃႈ၊ပေႃး သူ ဢမ်ႇ ယုမ်ႇ ၵႂၢမ်း ဢၼ် မၼ်း တႅမ်ႈ ဝႆႉ ၼၼ်ႉ ၸိုင်၊သူ တၵ်း ၸၢင်ႈ ယုမ်ႇ ၵႂၢမ်း ၵဝ် လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1"ပေႃႈ မႄႈ ပီႈၼွင်ႉ တင်းလၢႆ ၶဝ်႟။ ထွမ်ႇငိၼ်း တၢင်း ဢၼ် ၵဝ်ၶႃႈ တၵ်း လၢတ်ႈ ၶႄ တူဝ်ၸဝ်ႈၵဝ်ႇ ၽၢႆႇၼႃႈ သူ တေႃႈလဵဝ် ၼႆႉ သေၵမ်း ၶႃႈ၊" ဝႃႈ ၼင်ႇ ၼႆ သေလႄႈ၊- 2မိူဝ်ႈ ဢၼ် ၶဝ် ငိၼ်း မၼ်း လၢတ်ႈ ၼႂ်း ၽႃႇသႃႇ ႁေႇပြႄး၊ၼၼ်ႉ ၸိုင်၊ၶဝ် ယဵင်ႈၶႅၼ်း တဵတ်ႇ ယဵၼ် ၵႂႃႇ ၼႃႇ လူင်လၢင် လႄႈ သြႃႇ ပေႃးလု၊သိုပ်ႇ လၢတ်ႈ လႄႈ ဝႃႈ။ 3"ၵဝ်ၶႃႈ ပဵၼ် ၵူၼ်း မဵဝ်း ၵျူး၊ၸႃႇတိ ဝဵင်း တႃႇသု၊မိူင်း ၵိလိၵိ၊လႄႈ ယႂ်ႇမႃး ၵႃႈၼႂ်း ဝဵင်း ယေႇရုသလႅမ်ႇ၊ဢမ်ႇၵႃး၊လႆႈ သွၼ် ဢဝ် ၵႃႈတီႈ သြႃႇ ၵႃႇမလျေးလႃႉ၊ၶႃႈ ဢေႃႈ။ ၵဝ်ၶႃႈ လႆႈ ၶၢမ်ႇ ဢဝ် ၼႄးဢုပတေႇ တြႃး ၵႃႈ ဢၼ် ပူႇ ပေႃႈ ႁဝ်း သင်ႇ သွၼ် သုင်းမႃႉ ၼၼ်ႉ၊သေႇၶျႃႇ လီ ငၢမ်း သေလႄႈ ၸႂ်ၸပ်း ၽၢႆႇ ၽြႃးပဵၼ်ၸဝ်ႈ မိူၼ် မိူၼ် ၵၼ် တင်း သူ ၸဝ်ႈ တင်းသဵင်ႈတင်းလူင် ဢၼ် မီး ယူႇ ၵႃႈတီႈ ၼႆႈ ၼႂ်း ဝၼ်း မိူဝ်ႈၼႆႉ ၼၼ်ႉ ဢေႃႈ။- 4ၵဝ်ၶႃႈ ၼိၵ်ႈၸၢၵ်ႈ ငႅၼ်းသႄး ၶဝ် ၸိူဝ်း ဢၼ် ၶဝ်ႈ ၸွမ်း ၽႃႇသႃႇ တြႃး ၸဝ်ႈ ၼႆႉ ၼၼ်ႉ ၶႃႈ ယဝ်ႉ။ ၵဝ်ၶႃႈ ယင်း တိမတ်ႉ ၸဵမ် ယိင်း ၸဵမ် ၸၢႆး လႄႈ ဢဝ် ၶဝ် ၶင် ၵႃႈၼႂ်း ထွင်ႇ ယဝ်ႉ။- 5ၸႃႉၸဵမ် ၶုၼ် ယဵၸ်ႈပရေႃးႁဵၵ်ႈ ဢိၵ်ႇတင်း ၶုၼ်လုမ်း တင်းလၢႆ ၶၢမ်ႇသၢၵ်ႈသေႇ လွင်ႈ ဢၼ် ၵဝ်ၶႃႈ လၢတ်ႈ တီႈ ၸိုဝ်ႈ တီႈ ၸႂ်ႈ ၼၼ်ႉ လႆႈ ယူႇ ၶႃႈ ဢေႃႈ။ ၵဝ်ၶႃႈ လႆႈ ၶၢမ်ႇ ဢဝ် လိၵ်ႈ တီႈ ၶဝ် ဢၼ် တႅမ်ႈ ပၼ် ၵႂႃႇ တီႈ ပီႈၼွင်ႉ ၵူၼ်း မဵဝ်း ၵျူး၊တင်းလၢႆ ၼၼ်ႉ သေယဝ်ႉ၊ၶိုၼ်ႈ ၵႂႃႇ ၵႃႈတီႈ ဝဵင်း တမ်ႇမတ်ႉသၵတ်ႉ၊ပုၼ်ႉ၊ႁႂ်ႈလႆႈ တိဢဝ် ၵူၼ်း ၶဝ်ႈ ၽႃႇသႃႇ ၼႆႉ ၸိူဝ်း ဢၼ် မီး ယူႇ ၼႂ်း ဝဵင်း ၼၼ်ႉ သေလႄႈ သူင်ႇ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ႁႂ်ႈလႆႈ ၸီႇယၢင်ႇ ပၼ်တၢမ်ႇ ၶဝ် ဢေႃႈ။ 6"ယၢမ်း မိူဝ်ႈ ၵဝ်ၶႃႈ ယင်း တိုၵ်ႉ ၸွမ်း တၢင်း ၵႂႃႇ လႄႈ ၸမ် တၵ်း ႁွတ်ႈထိုင် ဝဵင်း တမ်ႇမတ်ႉသၵတ်ႉ၊ၼၼ်ႉ၊ၶိင်ႇ ၵၢင်ဝၼ်းတဵင်ႈ ယဝ်ႉ လႄႈ ဢၼ်လႅင်း ဢၼ် ႁိူဝ်ႈ ၼႃႇ လုၵ်ႉ သေ ၵႃႈတီႈ ၵၢင်ႁၢဝ် ထွင်ႇ လႅင်း လဵပ်ႈႁွပ်ႈ ၵဝ်ၶႃႈ ၵမ်းလဵဝ် ၶႃႈ ဢေႃႈ။- 7ၵဝ်ၶႃႈ လူမ်ႉ တူၵ်း ဢူပ်ႇပူပ်ႇ ၵႃႈၼိူဝ် လိၼ် ၵႂႃႇ လႄႈ လႆႈ ငိၼ်း သဵင် ဢၼ် လၢတ်ႈ တေႃႇ ၵဝ်ၶႃႈ လႄႈ ဝႃႈ၊ 'သေႃးလု၊႟။ သေႃးလု၊႟။ ႁဵတ်းသင် လႄႈ မႂ်း ၼိၵ်ႈၸၢၵ်ႈ ငႅၼ်းသႄး ၵဝ် ၸိူဝ်ႉ ၼင်ႇ ႁိုဝ်၊' ဝႃႈ ၼင်ႇ ၼႆ ဢေႃႈ။- 8ၵဝ်ၶႃႈ ၵေႃႈ ထၢမ် လႄႈ ဝႃႈ၊ 'ၸဝ်ႈ ႁဝ်း ပဵၼ် ၽူႈလႂ် ၶႃႈ၊' ဝႃႈ ၼင်ႇ ၼႆ လႄႈ မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ 'ၵဝ် ပဵၼ် ယေႇသု၊ၵူၼ်း ဝဵင်း ၼႃႇၸရႅတ်ႈ၊ဢၼ် မႂ်း ၼိၵ်ႈၸၢၵ်ႈ ငႅၼ်းသႄး ၼၼ်ႉ ယဝ်ႉ၊' ဝႃႈ ၼင်ႇ ၼႆ ဢေႃႈ။- 9ၵူၼ်း ၸိူဝ်း ဢၼ် ပႃး ၸွမ်း ၵဝ်ၶႃႈ ၸိူဝ်း ၼၼ်ႉ၊လႆႈ ႁၼ် ဢၼ်လႅင်း ၼၼ်ႉ သေၵေႃႈ ၶဝ် ဢမ်ႇ လႆႈ ငိၼ်း သဵင် ၵႂၢမ်း ၸဝ်ႈ ဢၼ် လၢတ်ႈ တေႃႇ ၵဝ်ၶႃႈ ၼၼ်ႉ။- 10မိူဝ်ႈ ၼၼ်ႉ၊ၵဝ်ၶႃႈ လဝ်ႈလၢတ်ႈ လႄႈ ဝႃႈ၊ 'ၸဝ်ႈ႟။ ၵဝ်ၶႃႈ တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ်၊' ဝႃႈၼႆ လႄႈ ၸဝ်ႈၽြႃး ၶိုၼ်း လၢတ်ႈ တီႈ ၵဝ်ၶႃႈ လႄႈ ဝႃႈ၊ 'လုၵ်ႉ လႄႈ ၶဝ်ႈ ၵႃႈၼႂ်း ဝဵင်း တမ်ႇမတ်ႉသၵတ်ႉ၊တႃႉ။ တီႈ ၼၼ်ႈ တၵ်း လၢတ်ႈ ပၼ် ၵူႈၸိူဝ်ႉၵူႈပိူင် ၵႃႈ ဢၼ် ၽြႃးပဵၼ်ၸဝ်ႈ ၶၢၼ်း ဝႆႉ၊ပုၼ်ႈ ဢၼ် မႂ်း တၵ်း လႆႈ ႁဵတ်း ၸိူဝ်း ၼၼ်ႉ ယူႇ၊' ဝႃႈ ၼင်ႇ ၼႆ ဢေႃႈ။- 11ၵွပ်ႈပိူဝ်ႈ ႁႅင်း သၢႆ ဢရွင်ႇ ဢၼ် ႁိူဝ်ႈလႅင်း ၼၼ်ႉ လႄႈ ၵဝ်ၶႃႈ တႃမွတ်ႇ ၵႂႃႇ သေယဝ်ႉ၊ၵူၼ်း ဢၼ် ပႃး ၸွမ်း ၵဝ်ၶႃႈ ၸိူဝ်း ၼၼ်ႉ၊ၸုင် မိုဝ်း ၵဝ်ၶႃႈ ၶဝ်ႈ ဝဵင်း တမ်ႇမတ်ႉသၵတ်ႉ၊ၵႂႃႇ ဢေႃႈ။ 12"ၵႃႈၼႂ်း ဝဵင်း ၼၼ်ႉ၊မီး ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ ဢႃႇၼၼိ၊ဢၼ် ပဵၼ် ၵေႃႉ ဢၼ် ၸၢင်ႈ မူၼ်ႈပျေႃႇ ၼႂ်း ဝၢတ်ႈ ၽြႃးပဵၼ်ၸဝ်ႈ ၸၢင်ႈ ၵမ်ၵျၢင်ႉ ၸွမ်းၼင်ႇ ပိင်းၺၢပ်ႈတြႃး လႄႈ မီး ၵုင်ႇသရေႇ ၵႃႈတီႈ ၼႂ်း ၵူၼ်း မဵဝ်း ၵျူး၊တင်းသဵင်ႈတင်းလူင် ၵႃႈၼႂ်း ဝဵင်း ၼၼ်ႉ ဢေႃႈ။- 13မၼ်း မႃး ၸူး ၵဝ်ၶႃႈ၊ၸုၵ်း ယူႇ ႁိမ်း ၵဝ်ၶႃႈ လႄႈ လၢတ်ႈ ဝႃႈ၊ 'ၼွင်ႉ ၵဝ် သေႃးလု၊႟။ ႁႂ်ႈ တႃ မႂ်း ၶိုၼ်း ႁၼ် လႆႈ တႃႉ၊' ဝႃႈ ၼင်ႇ ၼႆ လႄႈ ယၢမ်း မိူဝ်ႈ ၼၼ်ႉ ၵမ်းလဵဝ် မၢၵ်ႇတႃ ၵဝ်ၶႃႈ ၶိုၼ်း ႁၼ် မႃး လႄႈ မုင်ႈ တူၺ်း ၼႃႈ မၼ်း ဢေႃႈ။- 14မၼ်း လၢတ်ႈ တီႈ ၵဝ်ၶႃႈ လႄႈ ဝႃႈ၊ 'ၽြႃးပဵၼ်ၸဝ်ႈ ပူႇမွၼ်ႇ ႁဝ်း ၼၼ်ႉ လိူၵ်ႈ ဢဝ် မႂ်း ႁႂ်ႈလႆႈ ႁု ဢလူဝ်ႇ တေႃႇ ၽြႃးပဵၼ်ၸဝ်ႈ၊ဢိၵ်ႇတင်း ႁႂ်ႈလႆႈ ႁၼ် ၸဝ်ႈ ယေႇသု၊ၸဝ်ႈ ဢၼ် သိုဝ်ႈတေႃႇ၊ဢိၵ်ႇတင်း ႁႂ်ႈ မႂ်း လႆႈ ငိၼ်း သဵင် ၵႂၢမ်း ဢၼ် ဢွၵ်ႇ သူပ်း ၸဝ်ႈ ၼၼ်ႉ ဢေႃႈ။- 15လွင်ႈ မၼ်း ၸမ်ႉ၊မႂ်း တၵ်း လႆႈ ပဵၼ် သၢၵ်ႈသေႇ ပုၼ်ႈ မၼ်းၸဝ်ႈ လႄႈ တၵ်း လႆႈ မွၵ်ႇလၢတ်ႈ ၵႃႈ ဢၼ် မႂ်း လႆႈ ႁၼ်၊ၵႃႈ ဢၼ် မႂ်း လႆႈ ငိၼ်း ၸိူဝ်း ၼႆႉ တီႈ ၵူႈၵေႃႉၵူႈၵူၼ်း ဢေႃႈ။- 16တေႃႈလဵဝ် ၼႆႉ ၵေႃႈ၊ႁဵတ်းသင် လႄႈ မႂ်း ပႂ်ႉ ယူႇ ႁိုင် ႁိုင် ၼင်ႇ ႁိုဝ်။ လုၵ်ႉ လႄႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ သေလႄႈ ႁႂ်ႈ ဢပျတ်ႈ မႂ်း လႆႈ သုၵ်ႈ ပွတ်ႈ ၵွပ်ႈ လူၺ်ႈ တၢင်း ဢၼ် ႁဵတ်း သူးတွင်း ပထၼႃႇ တီႈ မၼ်းၸဝ်ႈ ၼၼ်ႉ တႃႉ၊' ဝႃႈ ၼင်ႇ ၼႆ ဢေႃႈ။ 17"ၵဝ်ၶႃႈ ၶိုၼ်း မိူဝ်း ၸူး တီႈ ဝဵင်း ယေႇရုသလႅမ်ႇ၊သေယဝ်ႉ၊ယၢမ်း မိူဝ်ႈ ဢၼ် ၵဝ်ၶႃႈ ယင်း သူးတွင်း ယူႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ ၸိုင်၊ၵဝ်ၶႃႈ လႆႈ ပျႃႇတိၵ်ႈ ၼိမိၵ်ႈ ဢေႃႈ။- 18ၼႂ်း ၼၼ်ႉ၊ၵဝ်ၶႃႈ လႆႈ ထူပ်း ႁၼ် ၸဝ်ႈၽြႃး လႄႈ မၼ်းၸဝ်ႈ လၢတ်ႈ တီႈ ၵဝ်ၶႃႈ လႄႈ ဝႃႈ၊ 'မႂ်း ႁဵတ်း ၶၼ် ႁဵတ်း ၽႂ်း ႁႂ်ႈလႆႈ ဢွၵ်ႇ သေ ၵႃႈတီႈ ဝဵင်း ယေႇရုသလႅမ်ႇ၊ၵႂႃႇ ၵမ်းလဵဝ် တႃႉ။ လွင်ႈ မၼ်း ၸမ်ႉ၊ၵူၼ်း တီႈ ၼႆႈ တၵ်း ဢမ်ႇ ၶၢမ်ႇ ဢဝ် ၵႂၢမ်း ဢၼ် မႂ်း ၶၢမ်ႇသၢၵ်ႈသေႇ လွင်ႈ ၵဝ် ၼႆႉ၊' ဝႃႈ ၼင်ႇ ၼႆ ဢေႃႈ။- 19ၵဝ်ၶႃႈ ၶိုၼ်း လဝ်ႈလၢတ်ႈ လႄႈ ဝႃႈ၊ 'ၸဝ်ႈႁဝ်း တီႈၶႃႈ။ လွင်ႈ ဢၼ် ၵဝ်ၶႃႈ ၶဝ်ႈ ၸရွပ်ႈ ႁေႃးတြႃး လႂ် သေလႄႈ တိဢဝ် ၶဝ် ၸိူဝ်း ဢၼ် ယုမ်ႇမၢတ်ႈ ၸဝ်ႈႁဝ်း တင်းလၢႆ ပေႃႉ ယႅၼ်ႉ ၶဝ် လႄႈ ဢဝ် ၶဝ် ၶင်ထွင်ႇ ဝႆႉ ၸိူဝ်း ၼၼ်ႉ၊ၶဝ် ႁု ယူႇ လီ လီ ၶႃႈ ဢေႃႈ။- 20ယၢမ်း မိူဝ်ႈ ဢၼ် ၵူၼ်း ၶၢမ်ႇသၢၵ်ႈသေႇ ၸဝ်ႈႁဝ်း၊ဢၼ် ပဵၼ် သထေႇၽၢၼ်ႇ၊လႆႈ ၶၢမ်ႇ တၢင်း ဢၼ် ဢဝ်တၢႆ ၼၼ်ႉ ၵေႃႈ၊တူဝ် ၵဝ်ၶႃႈ ၸုၵ်း ယူႇ ၵႃႈတီႈ ၼၼ်ႈ သေယဝ်ႉ၊ၸူမ်းၸႂ် ထုၵ်ႇၸႂ် လွင်ႈ ဢၼ် မၼ်း လႆႈ တၢႆ ၼၼ်ႉ ဢေႃႈ။ ၵဝ်ၶႃႈ ပႂ်ႉ ၶူဝ်းလဵင်း ပၼ် ၶဝ် ၸိူဝ်း ဢၼ် ဢဝ် မၼ်း တၢႆ ၼၼ်ႉ ယူႇ ၶႃႈ ဢေႃႈ၊' ဝႃႈ ၼင်ႇ ၼႆ ဢေႃႈ။- 21ၸဝ်ႈၽြႃး သမ်ႉ လၢတ်ႈ လႄႈ ဝႃႈ၊ 'ၵႂႃႇ တႃႉ၊ၵဝ် တၵ်း ပွႆႇၸႂ်ႉ မႂ်း ၵႂႃႇ ၵႆ ၵႆ၊တီႈ ဢၼ် ၵူၼ်း တၢင်ႇၸိူဝ်ႉတၢင်ႇၶိူဝ်း မီး ၼၼ်ႉ ဢေႃႈ၊' ဝႃႈ ၼင်ႇ ၼႆ မီး ဢမိင်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 22ၵူၼ်း ၸိူဝ်း ၼၼ်ႉ၊ထွမ်ႇ ၵႂၢမ်း မၼ်း တေႃႇထိုင်ႁွတ်ႈ ထၼ်ႇ ၼၼ်ႉ သေယဝ်ႉ၊ဢွၼ်ၵၼ် ၵိဝ်သဵင် ႁွင်ႉ ပၢဝ်ႇ သႅၼ်ႇ လႄႈ ဝႃႈ၊ "ၵူၼ်း ၸိူဝ်ႉ ၼင်ႇ မၼ်း ၼႆႉ ဢဝ်တၢႆ ပႅတ်ႈ သေ ၵႃႈၼိူဝ် လိၼ်မိူင်း ၼႆႉ တႃႉ။ မၼ်း ဢမ်ႇ ထုၵ်ႇလီ ဢသၢၵ်ႈလိပ်း ယူႇ ၵူၺ်း၊" ဝႃႈ ၼင်ႇ ၼႆ ဢေႃႈ။- 23ၶဝ် ဢွၼ်ၵၼ် ပၢဝ်ႇ သႅၼ်ႇ ယူႇ၊ဢဝ် ၶူဝ်းလဵင်း ထိမ်ႈ ၶိုၼ်ႈ ၼိူဝ် ႁူဝ် ၶဝ် ယူႇ လႄႈ ၶဝ် ၵမ်ႈၽွင်ႈ ဢဝ် မုၼ်ႈလိၼ် ပိုၼ် ၶိုၼ်ႈ ၵႃႈၼိူဝ် ၵၢင်ႁၢဝ် ယူႇ ၸိူဝ်ႉ ၼင်ႇ ၼၼ် ဢေႃႈ။- 24မိူဝ်ႈ ၼၼ်ႉ ၸဝ်ႈၵွၼ်း တပ်ႉသိုၵ်း ရူဝ်းမႃႉ၊ၼၼ်ႉ ပူင် ဢမိင်ႉ ႁႂ်ႈ ၵူၼ်းသိုၵ်း မၼ်း တင်းလၢႆ၊ဢဝ် သြႃႇ ပေႃးလု၊ၶဝ်ႈ ၵႂႃႇ ၵႃႈၼႂ်း တပ်ႉ လႄႈ သင်ႇ လၢတ်ႈ ႁႂ်ႈ ၶဝ် ပေႃႉ ယႅၼ်ႉ ၸႅတ်ႈ သေး တူၺ်း လွင်ႈ ဢၼ် ႁဵတ်းသင် လႄႈ ၵူၼ်း မဵဝ်း ၵျူး၊တင်းလၢႆ၊ထၢၼ်ႈပေႃး ပၢဝ်ႇ သႅၼ်ႇ ယူႇ ၸိူဝ်ႉ ၼင်ႇ ၼၼ် ၼၼ်ႉ ဢေႃႈ။- 25ၵူၺ်းၵႃႈ၊ယၢမ်း မိူဝ်ႈ ဢၼ် ၶဝ် ယင်း တိုၵ်ႉ မတ်ႉၽုၵ်ႇ မၼ်း ပုၼ်ႈ ဢၼ် တၵ်း ပေႃႉ ယႅၼ်ႉ မၼ်း ယူႇ ၼၼ်ႉ သြႃႇ ပေႃးလု၊လၢတ်ႈ တီႈ တပ်ႉမူး ဢၼ် ၸုၵ်း ယူႇ ၵႃႈတီႈ ၼၼ်ႉ လႄႈ ဝႃႈ၊ "တီႈ ၵူၼ်း ရူဝ်းမႃႉ၊ၵေႃႉ ၼိုင်ႈ ၼၼ်ႉ၊ယင်း ဢမ်ႇ ၸႅတ်ႈထၢမ် ၸွမ်းၼင်ႇ တြႃး ရူဝ်းမႃႉ၊လႄႈ သူ ပေႃႉ ယႅၼ်ႉ လႆႈ ႁိုဝ်း" ဝႃႈ ၼင်ႇ ၼႆ ဢေႃႈ။ 26တပ်ႉမူး ၼၼ်ႉ၊ငိၼ်း သေယဝ်ႉ ၵႂႃႇၸူး ၵႃႈတီႈ ၸဝ်ႈၵွၼ်း တပ်ႉသိုၵ်း လႄႈ ထၢမ် ဝႃႈ၊ "တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ် ၶႃႈ။ ၵေႃႉ ၼႆႉ ပဵၼ် ၵူၼ်း ရူဝ်းမႃႉ၊ဢေႃႈ၊" ဝႃႈ ၼင်ႇ ၼႆ ဢေႃႈ။ 27ၸဝ်ႈၵွၼ်း တပ်ႉသိုၵ်း ၼၼ်ႉ ၵေႃႈ မႃး ၸူး တီႈ သြႃႇ ပေႃးလု၊လႄႈ ထၢမ် ဝႃႈ၊ "လၢတ်ႈ လူး။ ၸွင်ႇ မႂ်း ပဵၼ် ၵူၼ်း ရူဝ်းမႃႉ၊ႁိုဝ်း၊" ဝႃႈ ၼင်ႇ ၼႆ လႄႈ။ "ၸႂ်ႈ ၶႃႈ ယဝ်ႉ" ဝႃႈၼႆ၊သြႃႇ ပေႃးလု၊ၶိုၼ်း လၢတ်ႈ ဢေႃႈ။ 28ၸဝ်ႈၵွၼ်း တပ်ႉသိုၵ်း ၵေႃႈ လၢတ်ႈ လႄႈ ဝႃႈ၊ "ၵဝ် ပၼ် ငိုၼ်း ၼမ်ၼႃႇ လႄႈ ၸင်ႇ လႆႈ ပဵၼ် ၵူၼ်း ရူဝ်းမႃႉ၊ၵေႃႉ ၼိုင်ႈ ဢိူဝ်း၊" ဝႃႈ ၼင်ႇ ၼႆ လႄႈ သြႃႇ ပေႃးလု၊ၶိုၼ်း လၢတ်ႈ လႄႈ ဝႃႈ၊ "ၵဝ်ၶႃႈ ၼႆႉ၊ပဵၼ် ၸွမ်း ၸႃႇတိ ဢေႃႈ၊" ဝႃႈ ၼင်ႇ ၼႆ ဢေႃႈ။ 29မိူဝ်ႈ ၼၼ်ႉ ၵူၼ်း ၸိူဝ်း ဢၼ် ဢၢင်ႈ တၵ်း ၸႅတ်ႈထၢမ် သြႃႇ ပေႃးလု၊ၼၼ်ႉ၊ႁူၼ် ဢွၵ်ႇ သေ ၵႃႈတီႈ မၼ်း ၵႂႃႇ ၵမ်းလဵဝ် လႄႈ ၸဝ်ႈၵွၼ်း တပ်ႉသိုၵ်း ၵေႃႈ မိူဝ်ႈ ဢၼ် လႆႈ ႁု လွင်ႈ ဢၼ် သြႃႇ ပေႃးလု၊ပဵၼ် ၵူၼ်း ရူဝ်းမႃႉ၊ၵေႃႉ ၼိုင်ႈ၊သမ်ႉ လႆႈ ဢဝ် ၸိူၵ်ႈလဵၵ်း မတ်ႉၽုၵ်ႇ မႅၼ်ႈ ၵူၼ်း ရူဝ်းမႃႉ၊ၼၼ်ႉ ၸိုင်၊မီး တၢင်း ဢၼ် ၵူဝ်ႁႄ ၼႃႇ လူင်လၢင် ဢေႃႈ။ 30ၸဝ်ႈၵွၼ်း တပ်ႉသိုၵ်း ၶႂ်ႈ ႁု ဢၼ် ၸိုဝ်ႈ ဢၼ် ၸႂ်ႈ၊ၵွပ်ႈ လွင်ႈ သင် လႄႈ ၵူၼ်း မဵဝ်း ၵျူး၊တင်းလၢႆ၊တၢင်ႇ ဢပျတ်ႈ ၼိူဝ် သြႃႇ ပေႃးလု၊ထၼ်ႇ ၼႆႉ ၼၼ်ႉ လႄႈ ဝၼ်း မိူဝ်ႈၽုၵ်ႈ မၼ်း ၵႄႈ ပၼ် ၸိူၵ်ႈလဵၵ်း ၵႃႈတီႈ သြႃႇ ပေႃးလု၊သေယဝ်ႉ၊ပူင်ဢမိင်ႉ ႁႂ်ႈ ယဵၸ်ႈပရေႃးႁဵၵ်ႈ လူင် တင်းလၢႆ၊ဢိၵ်ႇတင်း ၶုၼ် လုမ်း လူင် တင်းသဵင်ႈတင်းလူင် ၸုတုမ် ၵၼ် သေလႄႈ ႁွင်ႉ ဢဝ် သြႃႇ ပေႃးလု၊မႃး ၸုၵ်း ၵႃႈတီႈ ၽၢႆႇၼႃႈ ၶဝ် ဢေႃႈ။
Copyright
Learn More


text:
1ၵမ်း ၼၼ်ႉ၊ၵဝ် ႁၼ် ၼိမိၵ်ႈ လၢၵ်ႈၶၼႃႇ တၢင်ႇၸိူဝ်ႉ တၢင်ႇ ပိူင် ဢၼ် လီဢၢမ်း ၼႃႇ ၵႃႈၼိူဝ် ၵၢင်ႁၢဝ် ဢေႃႈ။ ၼိမိၵ်ႈ လၢၵ်ႈၶၼႃႇ ၼၼ်ႉ ပဵၼ် တမၢၼ်ႇၵၢင်ႁၢဝ် ၸဵတ်း ပႃး၊ဢၼ် ယိပ်းၵမ် ၽေး ဢုပၢတ်ႈ လိုၼ်းလင် သုတ်း ၸဵတ်း ပိူင် ဝႆႉ ၼၼ်ႉ ပေႃႇမႃး လႄႈ ၼႄပျႃး တၢင်း ဢၼ် ၽြႃးပဵၼ်ၸဝ်ႈ ၸႂ်မႆႈ ၶႂ်ႈၸႃႉ လႆႈ သုတ်းသဵင်ႈ ယဝ်ႉ ၼၼ်ႉ ဢေႃႈ။ 2ၵဝ် သမ်ႉ ႁၼ် ဢၼ် မိူၼ် ၸိူဝ်ႉ ၼင်ႇ ပၢင်ႇလၢႆႇ ၵႅဝ်ႈ မၢၼ်ႇ ဢၼ် လေႃး ၵၼ် တင်း ၽႆး ၼၼ်ႉ ဢေႃႈ။ သမ်ႉ ႁၼ် ၶဝ် ၸိူဝ်း ဢၼ် ပႄႉၼႅင်ႇ တူဝ်ထိူၼ်ႇႁၢႆႉ၊ဢိၵ်ႇတင်း ႁုၼ်ႇႁၢင်ႈ မၼ်း တင်း ၼၢမ်ႇ ပၢတ်ႈ ၸိုဝ်ႈသဵင် မၼ်း လႄႈ ယိပ်းၵမ် ဝႆႉ တိင်ႇ ဢၼ် ၽြႃးပဵၼ်ၸဝ်ႈ ပၼ် တီႈ ၶဝ် ၼၼ်ႉ သေယဝ်ႉ၊ၸုၵ်း ယူႇ ၵႃႈတီႈ ႁိမ်း ပၢင်ႇလၢႆႇ ၵႅဝ်ႈ မၢၼ်ႇ ၼၼ်ႉ သေလႄႈ၊- 3ႁဵတ်းၵႂၢမ်း မူဝ်းသေႇ၊ၶႃႈ ၽြႃးပဵၼ်ၸဝ်ႈ၊ဢိၵ်ႇတင်း ၵႂၢမ်း သူဝ်းဢွၼ်ႇ ၸဝ်ႈ ယူႇ လႄႈ ဝႃႈ၊ "ထႃႇဝရႃႉ ၽြႃး၊ၽြႃးပဵၼ်ၸဝ်ႈ၊ၸဝ်ႈ ဢၼၼ်ႇတႃႉ တၼ်းၶူဝ်း တီႈၶႃႈ။ ၵၢၼ် တၢင်းႁဵတ်း ၸဝ်ႈႁဝ်း မျၢတ်ႈ လီ လႄႈ လီဢၢမ်း ၼႃႇ တီႈၶႃႈ ဢေႃႈ။ ၶုၼ်ႁေႃၶမ်း ၵူၼ်း မဵဝ်း တင်းလၢႆ တီႈၶႃႈ၊ သဵၼ်ႈတၢင်း ၸဝ်ႈႁဝ်း သိုဝ်ႈတေႃႇ လႄႈ မၢၼ်ႇမႅၼ်ႈ ၼႃႇ ဢေႃႈ။ 4ဢူဝ်း ၸဝ်ႈၽြႃး တီႈၶႃႈ၊ၽူႈလႂ် တၵ်း ဢမ်ႇ ရူဝ်ႇသေႇ ၵူဝ်ယမ် ၸဝ်ႈႁဝ်း လႄႈ ယူႇ လႆႈ တီႈၶႃႈ။ ၽူႈလႂ် တၵ်း ထဵင် ပႅတ်ႈ တၢင်း ဢၼ် ၽုၺ်ႇ ပိုတ်ႇ ႁေႃးလၢတ်ႈ လွင်ႈတၢင်း ဢၼ် ယႂ်ႇ မျၢတ်ႈ ၸဝ်ႈႁဝ်း ၼၼ်ႉ လႆႈ။ ၸဝ်ႈ ႁဝ်း သူႇလဵဝ် ၵူၺ်း မူတ်းၸၢင်ႇ တီႈၶႃႈ ဢေႃႈ။ ၵူၼ်း မဵဝ်း ၵႃႈမီး တင်းသဵင်ႈတင်းမူတ်း တၵ်း မႃး ဝႆႈသႃ ၵူဝ်းၵႂၢႆႇ ၸဝ်ႈႁဝ်း၊ ၵွပ်ႈပိူဝ်ႈ တၢင်း ဢၼ် ၸဝ်ႈႁဝ်း တႅပ်းတတ်း ၸွမ်းၼင်ႇ တြႃး ၼၼ်ႉ၊ ထၢင်ႇသႃး ဝႆႉ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 5လိုၼ်းၼၼ်ႉ ၵဝ် ႁၼ် ၵျွင်း ပိၵ်ႈမၢၼ်ႇ ၸဝ်ႈ မိူင်းၵၢင်ႁၢဝ် ၽုၺ်ႇ ပိုတ်ႇ လႄႈ သုမ်ႉထဵင် ၸဝ်ႈ ဢၼ် ၸဝ်ႈၽြႃး ယူႇသဝ်း ၼၼ်ႉ မီး ဝႆႉ ၼႂ်း မၼ်း ဢေႃႈ။- 6တမၢၼ်ႇၵၢင်ႁၢဝ် ၸဵတ်း ပႃး ဢၼ် ယိပ်းၵမ် ၽေး ဢုပၢတ်ႈ ၸဵတ်း ပိူင် ဝႆႉ ၼၼ်ႉ ဢွၵ်ႇ ၵျွင်း ပိၵ်ႈမၢၼ်ႇ ၸဝ်ႈ မႃး လႄႈ ၼုင်ႈ မႆ ၶူဝ်း ၽႃႈ ပၢၼ်ႇ ဢၼ် ၽိူၵ်ႇ ၸိုၼ်ႈ ၶၢဝ် သႂ် ယူႇ၊ဢဝ် သၢႆဢႅဝ် ၶမ်း ႁတ်ႉ ၼႃႈ ဢူၵ်း ၶဝ် ဝႆႉ ယူႇ ဢေႃႈ။- 7မိူဝ်ႈ ၼၼ်ႉ၊ၼႂ်း တူဝ် သတ်ႉတဝႃႇ ဢၼ် ဢသၢၵ်ႈလိပ်း သီႇ တူဝ် ၼၼ်ႉ တူဝ် ၼိုင်ႈ ဢဝ် ၵွၵ်းၶမ်း ၸဵတ်း ၵွၵ်း ဢၼ် တဵမ် ဝႆႉ တင်း တၢင်း ဢၼ် ၸႂ်မႆႈ ၶႂ်ႈၸႃႉ ၽြႃးပဵၼ်ၸဝ်ႈ၊ၸဝ်ႈ ဢၼ် ဢသၢၵ်ႈလိပ်း ယူႇ ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် ၼၼ်ႉ ပၼ် တီႈ တမၢၼ်ႇၵၢင်ႁၢဝ် ၸဵတ်း ပႃး ၼၼ်ႉ ဢေႃႈ။- 8ၵျွင်း ပိၵ်ႈမၢၼ်ႇ ၸဝ်ႈ ၵေႃႈ တဵမ် ဝႆႉ တင်း ဢၢႆ ၵႂၼ်း ဢၼ် ဝႃႈ၊မုၼ်ၽုင်း တၼ်းၶူဝ်း ၽြႃးပဵၼ်ၸဝ်ႈ ယူႇ လႄႈ ၸူဝ်ႈ ဢၼ် ၽေး ဢုပၢတ်ႈ ၸဵတ်း ပိူင် ဢၼ် တမၢၼ်ႇၵၢင်ႁၢဝ် ၸဵတ်း ပႃး ဢဝ် မႃး ၼၼ်ႉ ယင်း ဢမ်ႇ ပႆႇ မူတ်း ပႆႇ ႁၢႆ ၸိုင်၊ၽူႈလႂ် ဢမ်ႇ ၶဝ်ႈ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႆႈ။
Copyright
Learn More


text:
1ၵဝ် ၶႂ်ႈႁႂ်ႈ သူ ႁု လွင်ႈ ဢၼ် ၼွင်ႉယိင်း ႁဝ်း ၽိပေႇ၊ဢၼ် ပွင်ၵၢၼ် ၸိူဝ်းၸဝ်ႈ ယူႇ ၵႃႈတီႈ ဝဵင်း ၵိၼ်ႇၶျေႇ၊ၼၼ်ႉ ပဵၼ် ၵူၼ်းလီ ဢေႃႈ။- 2ၵွပ်ႈပိူဝ်ႈ မၼ်း ပဵၼ် ၵူၼ်း ၸဝ်ႈၽြႃး လႄႈ ႁပ်ႉတုင်း ဢဝ် မၼ်း ၸွမ်း ၵႃႈ ၼင်ႇ ဢၼ် ၵူၼ်း ၸဝ်ႈၽြႃး ထုၵ်ႇလီ ႁဵတ်း ၼၼ်ႉ သေလႄႈ ပေႃး မၼ်း လူဝ်ႇ တၢင်း ၸွႆႈထႅမ် သေ ၸိူဝ်ႉ သေ ပိူင် ၸိုင်၊ၸွႆႈထႅမ် မၼ်း တႃႉ။ လွင်ႈ မၼ်း ၸမ်ႉ၊မၼ်း လႆႈ ၸွႆႈထႅမ် ၵူၼ်း ၼမ်ၼႃႇ ဢိၵ်ႇ ပႃး တင်း ၵဝ် ဢေႃႈ။ 3တူင်ႉတၵ်ႉ ပရီႇသီးလႃႇ၊တင်း ၽူဝ် မၼ်း ဢႃႇၵုလႃႉ၊ဢၼ် လႆႈ ႁူမ်ႈ ပွင်း ႁဵတ်းၵၢၼ် ၸဝ်ႈ ယေႇသု ၶရိၸ်ႈ၊လူၺ်ႈ ၵၼ် တင်း ၵဝ် ၼၼ်ႉ တႃႉ။- 4ၶဝ် ႁတ်း ၶၢမ်ႇ ၽေး တၢင်းတၢႆ ပုၼ်ႈ ၵဝ် ဢေႃႈ။ ၵဝ် ၵူၺ်းဢမ်ႇၵႃး၊ၸႃႉၸဵမ် ၸိူဝ်းၸဝ်ႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ၵေႃႈ ဢွၼ်ၵၼ် တၢင်ႇၵျေးၸူး ၶဝ် သွင် ၵေႃႉ ဢေႃႈ။- 5တူင်ႉတၵ်ႉ ပႃး ၸွမ်း ၵူၼ်း ၸိူဝ်းၸဝ်ႈ ဢၼ် ၸုတုမ် ၵႃႈၼႂ်း ႁိူၼ်း ၶဝ် ၼၼ်ႉ တႃႉ။ တူင်ႉတၵ်ႉ ပႃး ဢေႇပေႇၼိတ်ႉ၊ဢၼ် ပဵၼ် ၵေႃႉသႄႈ ၵဝ် ႁၵ်ႉ ၼႃႇ၊ၵေႃႉ ဢၼ် ယုမ်ႇမၢတ်ႈ ၸဝ်ႈ ၶရိၸ်ႈ၊ဢွၼ်တၢင်း သေပိူၼ်ႈ ၵႃႈၼႂ်း မိူင်း ဢႃႇသိ၊ၼၼ်ႉ တႃႉ။- 6တူင်ႉတၵ်ႉ ပႃး ၼၢင်း မႃႇရိ၊ၵေႃႉ ဢၼ် ၶတ်းၸႂ် ပွင်ႁဵတ်း ပုၼ်ႈ သူ ၼၼ်ႉ တႃႉ။- 7တူင်ႉတၵ်ႉ ပႃး ဢၼ်ႇတြႃးၼိတ်ႉ၊တင်း ယုၼိ၊ဢၼ် ပဵၼ် ပီႈၼွင်ႉ ၸိူဝ်ႉၶိူဝ်း ၵဝ် လႄႈ လႆႈ တူၵ်းထွင်ႇ လူၺ်ႈ ၵၼ် တင်း ၵဝ် ၼၼ်ႉ တႃႉ။ ၼႂ်း ၵႄႈၵၢင် တမၢၼ်ႇၸဝ်ႈ ၸိူဝ်း ဢၼ် ဢွၵ်ႇ ၸိုဝ်ႈ ဢွၵ်ႇ သဵင် လႄႈ ပဵၼ် ၶရိၸ်ႈယၢၼ်ႇ၊မႃး ဢွၼ်တၢင်း ၵဝ် ဢေႃႈ။ 8တူင်ႉတၵ်ႉ ပႃး ဢမ်ႇပလိ၊ၵေႃႉသႄႈ ၵဝ် ႁၵ်ႉ ၼႃႇ ၼႂ်း ၸဝ်ႈၽြႃး ၼၼ်ႉ တႃႉ။- 9တူင်ႉတၵ်ႉ ပႃး ဢုရၽၢၼ်ႇ၊ဢၼ် ႁူမ်ႈ ၵၼ် ပွင်ၵၢၼ် ၸဝ်ႈ ၶရိၸ်ႈ၊လူၺ်ႈ ႁဝ်း ဢိၵ်ႇတင်း သႃႇတႃႇၶု၊ၵေႃႉသႄႈ ၵဝ် ႁၵ်ႉ ၼႃႇ ၼၼ်ႉ တႃႉ။- 10တူင်ႉတၵ်ႉ ပႃး ဢပေႇလေႇ၊ၵေႃႉ ဢၼ် မီး သၢၵ်ႈသေႇ ၼႂ်း တၢင်း ဢၼ် ရူဝ်ႇသေႇ ၵူဝ်ယမ် ၸဝ်ႈ ၶရိၸ်ႈ၊ၼၼ်ႉ တႃႉ။ တူင်ႉတၵ်ႉ ပႃး ၵူၼ်းႁိူၼ်းၵူၼ်းယေး ဢႃႇရိတ်ႉတေႃႇပုလု၊ၼၼ်ႉ တႃႉ။- 11တူင်ႉတၵ်ႉ ပႃး ႁေႇရူဝ်းတရၼ်ႇ၊ၵေႃႉ ဢၼ် ပဵၼ် ပီႈၼွင်ႉ ၸိူဝ်ႉၶိူဝ်း ၵဝ်၊ဢိၵ်ႇတင်း ပီႈၼွင်ႉ ၶရိၸ်ႈယၢၼ်ႇ ၵူၼ်းႁိူၼ်းၵူၼ်းယေး ၼႃႇၵိသု၊ၼၼ်ႉ တႃႉ။ 12တူင်ႉတၵ်ႉ ပႃး တရုၽေႇၼိ၊တင်း တရုၽူဝ်းသႃႉ၊ၸိူဝ်း ဢၼ် ၶတ်းၸႂ် ပွင် ႁဵတ်းၵၢၼ် ၸဝ်ႈၽြႃး ၼၼ်ႉ တႃႉ။ တူင်ႉတၵ်ႉ ပႃး ပေႇရုသိ၊ၵေႃႉသႄႈ ဢၼ် လီ ႁၵ်ႉ ၼႃႇ မႄႈယိင်း တီႈ ၵေႃႉ ဢၼ် ၶတ်းၸႂ် ပွင် ႁဵတ်းၵၢၼ် ၸဝ်ႈၽြႃး ၼမ် တႄႉတႄႉ ၼၼ်ႉ တႃႉ။- 13တူင်ႉတၵ်ႉ ပႃး ရုၽု၊ၵေႃႉ ဢၼ် လႆႈၼႃႈလႆႈတႃ ၵႃႈၼႂ်း ၵၢၼ် ၽြႃးပဵၼ်ၸဝ်ႈ ဢၼ် မၼ်း ႁဵတ်း ဢိၵ်ႇတင်း မႄႈ မၼ်း ဢၼ် မၢတ်ႈ ၵဝ် ပဵၼ် လုၵ်ႈၸၢႆး မၼ်း ၼၼ်ႉ တႃႉ။- 14တူင်ႉတၵ်ႉ ပႃး ၸႃႉၸဵမ် ဢႃႇသိၼ်ႇၵရိတ်ႉတု၊ၽလေႇၵုၼ်ႇ၊ႁေရမိတ်ႉ၊ပတ်ႉတြေႃးပႃႉ၊ႁေႇရမတ်ႉ၊ဢိၵ်ႇတင်း ပီႈၼွင်ႉ ၶရိၸ်ႈယၢၼ်ႇ ဢၼ် မီး ယူႇ လူၺ်ႈ ၵၼ် တင်း ၶဝ် ၼၼ်ႉ တႃႉ။- 15တူင်ႉတၵ်ႉ ပႃး တင်း ၽိလေႃးၵုတ်ႉ၊ယုလိ၊ၼေႇရု၊တင်း ၼွင်ႉယိင်း မၼ်း၊ဢိၵ်ႇတင်း ဢေႃးလုမ်ႇပႃႉ၊တင်း ၵူၼ်း ၽြႃးပဵၼ်ၸဝ်ႈ ၵူႈ ၵေႃႉ ဢၼ် မီး ယူႇ လူၺ်ႈ ၵၼ် တင်း ၶဝ် ၼၼ်ႉ တႃႉ။ 16ၵေႃႉ ၼိုင်ႈ လႄႈ ၵေႃႉ ၼိုင်ႈ တူင်ႉတၵ်ႉ ၼူမ် ၵၼ် ၵၼ် မိူၼ်ၼင်ႇ ပီႈၼွင်ႉ ဢၼ် ႁၵ်ႉပႅင်း ၵၼ် ၼၼ်ႉ တႃႉ။ ၸိူဝ်းၸဝ်ႈ ၸဝ်ႈ ၶရိၸ်ႈ၊တင်းလၢႆ တူင်ႉတၵ်ႉ ထၢမ်ႁႃ သူ ယူႇ ဢေႃႈ။ 17ပီႈၼွင်ႉ ၶဝ်႟။ ဝႆႉ သတိ ၶဝ် ၸိူဝ်း ဢၼ် ၸၢင်ႈ ႁဵတ်း ႁႂ်ႈ ၽႄ ၵိူင်း ၶႂၢႆး ၵိူင်း ၵၼ်၊ၸၢင်ႈ ႁဵတ်း ႁႂ်ႈ တၢင်းယုမ်ႇမၢတ်ႈ ပိူၼ်ႈ လုလႅဝ်၊ဢိၵ်ႇတင်း ၸၢင်ႈ သင်ႇ သွၼ် ၶတ်းၵၼ် တင်း တၢင်း ဢၼ် သူ လႆႈ သွၼ် ဢဝ် ဝႆႉ ယဝ်ႉ ၼၼ်ႉ သေလႄႈ ဝႄႈ ပႅတ်ႈ ၵူၼ်း ၸိူဝ်း ၼၼ်ႉ တႃႉ ဝႃႈၼႆ ၵဝ် တိုၵ်းယူင်း သူ ဢေႃႈ။- 18ၶဝ် ၸိူဝ်း ၼၼ်ႉ ပွင် ဢၵျူဝ်း ပုၼ်ႈ တွင်ႉ ၶဝ် ၵူၺ်း လႄႈ ဢမ်ႇ ပွင် ႁဵတ်းၵၢၼ် ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ။ ၶဝ် ၸၢင်ႈ ဢဝ် ၵႂၢမ်း လီ ၵႂၢမ်း ဝၢၼ် တင်း ၵႂၢမ်း ဢၼ် ၶျေႃးဝွၼ်း သေလႄႈ ပႅတ်ႉလႅၼ် ၶဝ် ၸိူဝ်း ဢၼ် ၸႂ် သိုဝ်ႈ ၸႂ် ယူဝ်း ၼၼ်ႉ ဢေႃႈ။- 19ပိူၼ်ႈ တင်းလၢႆ လႆႈ ႁု လွင်ႈတၢင်း ဢၼ် သူ ယုမ်ႇမၢတ်ႈ ထွမ်ႇဢဝ် ၵႂၢမ်း တြႃး ၸဝ်ႈၽြႃး ၼၼ်ႉ လႄႈ ၵဝ် ၸူမ်းသိူဝ်း တႄႉတႄႉ ဢေႃႈ။ ၵဝ် ၶႂ်ႈႁႂ်ႈ သူ မီး ပိင်ႇၺႃႇ သတိ ၼႂ်း လွင်ႈတၢင်း ဢၼ် လီ ဢၼ် မျၢတ်ႈ လႄႈ သိုဝ်ႈယူဝ်း ၵၢင်းလွတ်ႈ တင်း ဢပျတ်ႈ တၢင်း ဢၼ် ႁၢႆႉမိူၵ်ႈ ၼၼ်ႉ ဢေႃႈ။- 20ႁဵတ်း ၼၼ် လႄႈ ၽြႃးပဵၼ်ၸဝ်ႈ ဢၼ် ပဵၼ် ငဝ်ႈႁၢၵ်ႈ တၢင်းၼိမ် ၶျၢမ်းသႃႇ ၼၼ်ႉ တၵ်း ၸဵဝ်း ၶိုတ်ႈ ႁူဝ် ၸႃႇတၢၼ်ႇ၊တႂ်ႈ တိၼ် သူ ဢေႃႈ။ ႁႂ်ႈ ၵျေးၸူး ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊မီး ယူႇ လူၺ်ႈ သူ သေၵမ်း လူၺ်ႈ။ 21တိမေႃးသေႇ၊ၵေႃႉ ဢၼ် ပွင် ႁဵတ်းၵၢၼ် ၸဝ်ႈ ႁူမ်ႈ လူၺ်ႈ ၵဝ် ၼၼ်ႉ ထၢမ်ႁႃ သူ ဢေႃႈ။ လုၵိ၊ယႃႇသုၼ်ႇ၊တင်း သေႃးသိပတႃႉ၊ဢၼ် ပဵၼ် ပီႈၼွင်ႉ ၸိူဝ်ႉၶိူဝ်း ၵဝ် ၵေႃႈ ထၢမ်ႁႃ သူ ဢေႃႈ။ 22ၵဝ်ၶႃႈ တေႇရတိ၊ၵေႃႉ ဢၼ် ပဵၼ် ၸရေး တႅမ်ႈလိၵ်ႈ ၼႆႉ ၵေႃႈ ထၢမ်ႁႃ သူ ၸဝ်ႈ ၼႂ်း ၸဝ်ႈၽြႃး ဢေႃႈ။ 23ၸဝ်ႈႁိူၼ်း ၵဝ် ၵႃႇယု၊ၵေႃႉ ဢၼ် ႁႂ်ႈ ၵူၼ်း ၸိူဝ်းၸဝ်ႈ ၸုတုမ် ၼႂ်း ႁိူၼ်း မၼ်း ၼၼ်ႉ ၵေႃႈ ထၢမ်ႁႃ သူ ဢေႃႈ။ ဢေးရတ်ႉတု၊ၽူႈ ထိင်း ငိုၼ်း ဝဵင်း ဢိၵ်ႇတင်း ၼွင်ႉ ႁဝ်း ၵွႃႇၸု၊ၵေႃႈ ထၢမ်ႁႃ သူ ဢေႃႈ။- 24[ႁႂ်ႈ ၵျေးၸူး ၸဝ်ႈႁဝ်း ၸဝ်ႈ ယေႇသု ၶရိၸ်ႈ၊မီး ယူႇ လူၺ်ႈ သူ တင်းသဵင်ႈတင်းလူင် သေၵမ်း လူၺ်ႈ။ ဢႃမိၼ်ႈ။] 25ဢွၼ်ၵၼ် ယွင်ႈယေႃး မုၼ်ၽုင်း ၽြႃးပဵၼ်ၸဝ်ႈ တႃႉ ႁဝ်း။ မၼ်းၸဝ်ႈ ၸၢင်ႈ ႁဵတ်း ႁႂ်ႈ တၢင်းယုမ်ႇမၢတ်ႈ သူ မၼ်ႈၶိူင်ႇ ၸွမ်းၼင်ႇ ၶၢဝ်ႇတြႃးသိူဝ်းပျေႃႇ ၸဝ်ႈ ယေႇသု ၶရိၸ်ႈ၊ဢၼ် ၵဝ် ႁေႃးလၢတ်ႈ ယူႇ ၼၼ်ႉ၊ဢိၵ်ႇတင်း ၸွမ်းၼင်ႇ ၵျေးၸူး တၢင်း ဢၼ် ၽုၺ်ႇၼႄ သမ်ႇမႃႇ တြႃး ဢၼ် လိုၵ်ႉ ဢၼ် လမ်ႇ ဢၼ် သိူင်ႇ ဝႆႉ လပ်ႉ ဝႆႉ ၸဵမ်မိူဝ်ႈ ၵၢပ်ႈ ၵႃႇလႃႉ ဢွၼ်တၢင်း ၼၼ်ႉ ဢေႃႈ။- 26မိူဝ်ႈလဵဝ် ၼႆႉ သမ်ႇမႃႇ တြႃး ၼၼ်ႉ လႆႈ ပေႃႇ ဢွၵ်ႇ ထၢင်ႇသႃး မႃး ၼႂ်း ၵျၢမ်းလိၵ်ႈ ဢၼ် ပရေႃးၽႅတ်ႈ ၶဝ် တႅမ်ႈ ဝႆႉ ၵွပ်ႈပိူဝ်ႈ ထႃႇဝရႃႉ ၽြႃးပဵၼ်ၸဝ်ႈ မီး ဢမိင်ႉ ႁႂ်ႈ ၵူၼ်း မဵဝ်း တင်းသဵင်ႈတင်းလူင် လႆႈ ႁု လႄႈ ႁႂ်ႈ ၶဝ် တင်းသဵင်ႈ တၵ်း ယုမ်ႇမၢတ်ႈ ထွမ်ႇဢဝ် ၵႂၢမ်း မၼ်းၸဝ်ႈ ၼၼ်ႉ ဢေႃႈ။ 27ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊လႄႈ ႁႂ်ႈ ၽြႃးပဵၼ်ၸဝ်ႈ ဢၼ် ပဵၼ် သူႇလဵဝ် ၽြႃး၊ဢၼ် ပျေႉၸုမ်ႇ တင်း ပိင်ႇၺႃႇ ၼၼ်ႉ မီး မုၼ်ၽုင်း ယႂ်ႇ ၼႃႇ ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ။
Copyright
Learn More


text:
1မိူဝ်ႈ ဢၼ် ၸဝ်ႈ ယေႇသု၊သွၼ်ပၼ် လွင်ႈတၢင်း တင်းသဵင်ႈတင်းလူင် ၸိူဝ်း ၼႆႉ ယဝ်ႉ ၸိုင်၊လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊- 2"ၸွမ်းၼင်ႇ ဢၼ် သူ ႁု ယူႇ ၼၼ်ႉ ဢဝ် ၼႆႉ ၵႂႃႇ သွင် ဝၼ်း တၵ်း ပဵၼ် ပွႆး ပသၶႃႇ၊ဢေႃႈ။ မိူဝ်ႈ ၼၼ်ႉ ၸဝ်ႈ လုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ဢၢပ်ႈ ႁႂ်ႈလႆႈ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 3ၽွင်းယၢမ်း ၼၼ်ႉ၊ယဵၸ်ႈပရေႃးႁဵၵ်ႈ လူင် ၶဝ် ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၵူၼ်း မဵဝ်း ၵျူး၊ၶဝ် ဢွၼ်ၵၼ် ၸုတုမ် ၵၼ် ၼႂ်း ႁေႃ ႁိူၼ်း ၵယႃႇၽႃႉ၊ဢၼ် ပဵၼ် ႁူဝ်ၼႃႈ ယဵၸ်ႈပရေႃးႁဵၵ်ႈ ၶဝ် ၼၼ်ႉ လႄႈ၊- 4တိူင်ႇပၢင်ႇ ၵၼ် ႁႂ်ႈလႆႈ ႁဵတ်း တၢင်း ပရိယႄႇ တိဢဝ် ၸဝ်ႈ ယေႇသု၊သေလႄႈ ဢဝ်တၢႆ ဢေႃႈ။- 5ၶဝ် တင်းသဵင်ႈ ၽွမ်ႉၵၼ် လႄႈ ဝႃႈ၊ "ၵူဝ် ၵူၼ်း တင်းလၢႆ တၵ်း တူင်ႉ တၵ်း တိူၼ်ႇ လႄႈ ၼႂ်း ဝၼ်း ပွႆး ပသၶႃႇ၊ၼႆႉ ၸိုင်၊ယႃႇပေ ၼႅတ်ႈ ႁဵတ်း လူးၵွၼ်ႇ၊" ဝႃႈ ၼင်ႇ ၼႆ ဢေႃႈ။ 6ၼႂ်း ဝၼ်း ဢၼ် ၸဝ်ႈ ယေႇသု၊ယင်း မီး ယူႇ တီႈ ဝၢၼ်ႈ ပေႇထၼိ၊ၼႂ်း ႁိူၼ်း သိမုၼ်ႇ၊ဢၼ် ယၢမ်ႈ ပဵၼ် တုတ်ႈ ၼၼ်ႉ ယူႇ ၸိုင်၊- 7မႄႈယိင်း ၵေႃႉ ၼိုင်ႈ ဢဝ် တဝ်ႈ ႁိၼ် ၶၢဝ် ဢၼ် တဵမ် ဝႆႉ တင်း ၼမ်ႉမၼ်း ႁွမ် ဢၼ် ၵႃႈယႂ်ႇ ၼႃႇ ၼၼ်ႉ တဝ်ႈ ၼိုင်ႈ မႃး သေယဝ်ႉ၊သွၼ်းလေႃႇ ထွၵ်ႇ သႂ်ႇ တီႈ ၼိူဝ် ႁူဝ် မၼ်းၸဝ်ႈ ယၢမ်း မိူဝ်ႈ ဢၼ် မၼ်းၸဝ်ႈ ယင်း တိုၵ်ႉ ၵိၼ် တၢင်းၵိၼ် ယူႇ ၼၼ်ႉ ဢေႃႈ။- 8တပႄးၸဝ်ႈ ၸိူဝ်း ၼၼ်ႉ ႁၼ် လႄႈ ၶႂ်ႈၸႃႉ ၼႃႇ လူင်လၢင် လႄႈ လၢတ်ႈ ဝႃႈ၊ "ႁဵတ်းသင် လႄႈ ႁႂ်ႈ သုမ်း ပႅတ်ႈ ၼမ်ႉမၼ်း ႁွမ် လၢႆ လၢႆ ၸိူဝ်ႉ ၼင်ႇ ႁိုဝ်။- 9ၼမ်ႉမၼ်း ႁွမ် ၼႆႉ၊ထုၵ်ႇလီ ၶၢႆ ဢဝ် ၵႃႈၶၼ် မၼ်း ဢၼ် ယႂ်ႇ ၼႃႇ ၼၼ်ႉ သေယဝ်ႉ၊ဢဝ် ငိုၼ်း ၼၼ်ႉ ၸႃႇၵႃႉ ပၼ် တီႈ ၵူၼ်းယၢၵ်ႈ ၵူၼ်းၽၢၼ် တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 10ၸဝ်ႈ ယေႇသု၊ႁု လွင်ႈတၢင်း ဢၼ် ၶဝ် လၢတ်ႈၸႃ ၵၼ် ၼၼ်ႉ လႄႈ လၢတ်ႈ တီႈ ၶဝ် လႄႈ ဝႃႈ၊ "သူ ယႃႉ ၸေႇတၼႃႇ မႄႈယိင်း ၼႆႉ ႁဵတ်းသင်။ လွင်ႈတၢင်း ဢၼ် မၼ်း ႁဵတ်း ၵႂႃႇ ၼႆႉ၊ ပဵၼ် ဢၼ် ႁၢင်ႈလီႁၢင်ႈငၢမ်း ပုၼ်ႈ ၵဝ် ဢေႃႈ။- 11ၵူၼ်းယၢၵ်ႈ ၵူၼ်းၽၢၼ် မီး ယူႇ လူၺ်ႈ ၵၼ် တင်း သူ တႃႇသေႇ ဢေႃႈ။ ၵဝ် ၸမ်ႉ၊တၵ်း ယူႇ လူၺ်ႈ ၵၼ် တင်း သူ တႃႇသေႇ ဢမ်ႇၸႂ်ႈ။- 12လွင်ႈ ဢၼ် မၼ်း ထွၵ်ႇ ၼမ်ႉမၼ်း ႁွမ် သႂ်ႇ ၵႃႈၼိူဝ် တူဝ် ၵဝ် ၼႆႉ၊ ပဵၼ် တၢင်း ဢၼ် မႄးႁႅၼ်း ပုၼ်ႈ ဢၼ် တၵ်း သၢင်းၵျူဝ်ႇ တူဝ် ၵဝ် ၼၼ်ႉ ယဝ်ႉ။- 13ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊ၵႃႈတီႈ ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၵႃႈၼိူဝ် ၵမ်ႇၽႃႇ ၵူႈတီႈၵူႈလႅၼ် ၼၼ်ႉ၊ လွင်ႈတၢင်း ဢၼ် မၼ်း ႁဵတ်း ယဝ်ႉ ၼႆႉ တၵ်း လႆႈ ဢုပ်ႇ လႆႈ လၢတ်ႈ ၼႂ်း တၢင်း ဢၼ် ၶုၵ်းၸႂ်လႆႈ ၶႆႈၸႂ်ထူပ်း မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 14မိူဝ်ႈ ၼၼ်ႉ၊ၼႂ်း တပႄးၸဝ်ႈ သိပ်း သွင် ၵေႃႉ ၼၼ်ႉ၊ၵေႃႉ ၼိုင်ႈ ဢၼ် လႆႈ ၸိုဝ်ႈ ယုတႃႉ ဢိသၵႃႇရေႇဢုတ်ႈ၊ၼၼ်ႉ ၵႂႃႇၸူး ယဵၸ်ႈပရေႃးႁဵၵ်ႈလူင် ၶဝ် သေလႄႈ၊- 15လၢတ်ႈ ဝႃႈ၊ "ပေႃး ၵဝ်ၶႃႈ ဢဝ် ၸဝ်ႈ ယေႇသု၊ၶၢႆ ပၼ် ၼႂ်း မိုဝ်း သူ ၸဝ်ႈ ၸိုင်၊တၵ်း ပၼ် ၵဝ်ၶႃႈ ၵႃႈႁိုဝ် ၶႃႈ၊" ဝႃႈ ၼင်ႇ ၼႆ သေယဝ်ႉ၊ၶဝ် ၵေႃႈ ၼပ်ႉဢၢၼ်ႇ ငိုၼ်း သၢမ် သိပ်း ၶႅပ်း သေယဝ်ႉ၊ ပၼ် မၼ်း သေ ဢေႃႈ။- 16တႄႇ ဢဝ် ဝၼ်း ၼၼ်ႉ လႄႈ မၼ်း ႁႃ ဢၶႂၢင်ႉ ဢၼ် သၢင်ႇထုၵ်ႇ ႁႂ်ႈလႆႈ ဢဝ် မၼ်းၸဝ်ႈ ဢၢပ်ႈ ဢေႃႈ။ 17ဝၼ်း တီႈ ၼိုင်ႈ ၼႂ်း ပွႆး ၵိၼ် ၶဝ်ႈမုၼ်း ဢၼ် ဢမ်ႇ ပႃး ၸိူဝ်ႉပႅင်ႈ ၼၼ်ႉ၊တပႄးၸဝ်ႈ တင်းလၢႆ မႃး ၸူး တီႈ ၸဝ်ႈ ယေႇသု၊သေလႄႈ လဝ်ႈထၢမ် ဝႃႈ၊ "ၸဝ်ႈႁဝ်း ၶႂ်ႈႁႂ်ႈ ႁဝ်းၶႃႈ မႄးႁႅၼ်း ပုၼ်ႈ ဢၼ် ၸဝ်ႈႁဝ်း တေ ၵိၼ် ပွႆး ပသၶႃႇ၊ၵႃႈတီႈလႂ် ၶႃႈ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 18မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "သူ ၵႂႃႇၸူး ၵႃႈတီႈ ႁိူၼ်း ၵေႃႉ ၼိုင်ႈ ၵႃႈၼႂ်း ဝဵင်း သေလႄႈ လၢတ်ႈ တီႈ မၼ်း လႄႈ ဝႃႈ၊ 'သြႃႇ ၸဝ်ႈ သင်ႇ လၢတ်ႈ လႄႈ ဝႃႈ၊ၶိင်ႇၼႃႇရီႇ ၵဝ် ႁွတ်ႈမႃး ယဝ်ႉ။ ၵဝ် ဢိၵ်ႇတင်း တပႄး ၵဝ် တင်းလၢႆ တေ ၶၢမ်ႇပွႆး ပသၶႃႇ၊ၵႃႈၼႂ်း ႁိူၼ်း မႂ်း ဢေႃႈ၊' ဝႃႈ ၼင်ႇ ၼႆ တႃႉ၊" ဝႃႈ ၼင်ႇ ၼႆ ဢေႃႈ။ 19တပႄးၸဝ်ႈ ၸိူဝ်း ၼၼ်ႉ ၵေႃႈ၊ၵႃႈ ဢၼ် ၸဝ်ႈ ယေႇသု၊သင်ႇ လၢတ်ႈ ၼၼ်ႉ မႄးႁႅၼ်း ပွႆး ပသၶႃႇ၊ဝႆႉ ဢေႃႈ။ 20မိူဝ်ႈ ဢၼ် ႁွတ်ႈထိုင် ၶိင်ႇ ႁူဝ်ၶမ်ႈ ၸိုင်၊ၸဝ်ႈ ယေႇသု၊ၼင်ႈ ၵိၼ် ပွႆး ပသၶႃႇ၊လူၺ်ႈ ၵၼ် တင်း တပႄးၸဝ်ႈ သိပ်း သွင် ပႃး ၼၼ်ႉ ဢေႃႈ။- 21ယၢမ်း မိူဝ်ႈ ဢၼ် ၶဝ် ယင်း တိုၵ်ႉ ၵိၼ် ယူႇ ၼၼ်ႉ မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "ၵဝ် ဝႃႈ တီႈ သူ ၸမ်ႉ၊ၼႂ်း သူ ၼႆႉ ၵေႃႉ ၼိုင်ႈ တၵ်း ဢဝ် ၵဝ် ဢၢပ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 22ၶဝ် ၸိူဝ်း ၼၼ်ႉ၊တူၵ်းၸႂ် ၼႃႇ လႄႈ ၵေႃႉ ၼိုင်ႈ ယဝ်ႉ ၵေႃႉ ၼိုင်ႈ၊ဢွၼ်ၵၼ် လဝ်ႈထၢမ် လႄႈ ဝႃႈ၊ "ၸဝ်ႈႁဝ်း။ ပဵၼ် ၵဝ်ၶႃႈ ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 23ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵေႃႉ ဢၼ် ဢဝ် ၶဝ်ႈမုၼ်း ၸုမ်ႇ ၼႂ်း ဝၢၼ် ႁူမ်ႈ လူၺ်ႈ ၵၼ် တင်း ၵဝ် ၼၼ်ႉ တၵ်း ဢဝ် ၵဝ် ဢၢပ်ႈ ဢေႃႈ။- 24ၸဝ်ႈ လုၵ်ႈၵူၼ်း၊တၵ်း လႆႈ ၶၢမ်ႇတၢႆ ၸိူဝ်ႉ ၼင်ႇ ဢၼ် တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ ၵေႃႉ ဢၼ် ဢဝ် ၸဝ်ႈ လုၵ်ႈၵူၼ်း၊ၶၢႆ ၼၼ်ႉ။ မၼ်း မီး ဢႃႉမၢင်ႇၵလႃႇ ယဝ်ႉ ဢေႃႈ။ ပေႃး မၼ်း ဢမ်ႇ ၵိူတ်ႇလဵင်ႉ မႃး ၸိုင်၊ယဵင်ႈၶႅၼ်း တၵ်း လီ ဢေႃႈ၊" ဝႃႈ ၼင်ႇ ၼႆ ဢေႃႈ။ 25ယုတႃႉ ဢိသၵႃႇရေႇဢုတ်ႈ၊ၵေႃႉ ဢၼ် တၵ်း ဢဝ် မၼ်းၸဝ်ႈ ၶၢႆ ၼၼ်ႉ ၵေႃႈ ပိုတ်ႇ ပၢၵ်ႇ လဝ်ႈထၢမ် လႄႈ ဝႃႈ၊ "သြႃႇ ၸဝ်ႈ။ ၸဝ်ႈႁဝ်း ၶႃႈ ၶႂ်ႈဝႃႈ ပဵၼ် ၵဝ်ၶႃႈ ၶႃႈ ႁိုဝ်း၊" ဝႃႈ ၼင်ႇ ၼႆ လႄႈ။ မၼ်းၸဝ်ႈ ၵေႃႈ ဝႃႈ၊ "မႅၼ်ႈ ၼင်ႇ ဢၼ် မႂ်း လၢတ်ႈ ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 26ၼႂ်း မိူဝ်ႈ ဢၼ် ၶဝ် ယင်း တိုၵ်ႉ ၵိၼ် ယူႇ ၼၼ်ႉ ၸိုင်၊ၸဝ်ႈ ယေႇသု၊ဢဝ် ၶဝ်ႈမုၼ်း လႄႈ သူးတွင်း ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ၊ ဝိတ်း ၶဝ်ႈမုၼ်း သေယဝ်ႉ၊မႅင်ႇ ပၼ် တီႈ တပႄးၸဝ်ႈ တင်းလၢႆ လႄႈ လၢတ်ႈ ဝႃႈ၊ "ၶဝ်ႈမုၼ်း ၼႆႉ ပဵၼ် တူဝ် ၵဝ် ဢေႃႈ။ ဢွၼ်ၵၼ် ဢဝ် လႄႈ ၵိၼ် တႃႉ၊" ဝႃႈ ၼင်ႇ ၼႆ ဢေႃႈ။ 27ဝၢႆးသေ ၼၼ်ႉ၊မၼ်းၸဝ်ႈ ယိပ်း ဢဝ် ၵွၵ်း လႄႈ ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ ပၼ် တီႈ ၶဝ် လႄႈ ဝႃႈ၊ "သူ ၵူႈၵေႃႉၵူႈၵူၼ်း ဢွၼ်ၵၼ် ၵိၼ် တႃႉ။- 28ၵွၵ်း ၼႆႉ ၸမ်ႉ၊ပဵၼ် လိူတ်ႈ ၵဝ် ဢၼ် ၸၢပ်ႈသႅင်ႇ ၵၼ် တင်း ပတိၺိၺ်ႇ ၵတိ ၽြႃးပဵၼ်ၸဝ်ႈ ဢၼ် မႂ်ႇ၊လိူတ်ႈ ၵဝ် ဢၼ် သွၼ်းလေႃႇ ႁႂ်ႈလႆႈ ပွႆႇလွတ်ႈ ဢပျတ်ႈ ၵူၼ်း ၼမ်ၼႃႇ ဢေႃႈ။- 29ၵဝ် ဝႃႈ တီႈ သူ ၸမ်ႉ၊ၵဝ် တၵ်း ဢမ်ႇ ၵိၼ် ၼမ်ႉမၢၵ်ႇၸပိတ်ႉ ၼႆႉ ထႅင်ႈ တေႃႇထိုင်ႁွတ်ႈ ဝၼ်း ဢၼ် ၵဝ် လႆႈ ၵိၼ် ၼမ်ႉမၢၵ်ႇၸပိတ်ႉ ဢၼ် မႂ်ႇ လူၺ်ႈ ၵၼ် တင်း သူ ၼႂ်း မိူင်း ပေႃႈၸဝ်ႈ ၵဝ် ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 30လိုၼ်း ၼၼ်ႉ၊ၶဝ် ႁဵတ်းၵႂၢမ်း ထမ်ႇမႃႉ သေယဝ်ႉ၊ဢွၵ်ႇ ၵႂႃႇၸူး ၵႃႈတီႈ လွႆ သၢၼ်ႇလုၼ်ႇ၊ပုၼ်ႉ သေ ဢေႃႈ။ 31မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၼႂ်း ၶိုၼ်း ၼႆႉ ၵမ်းလဵဝ် သူ ၵူႈ ၵေႃႉ တၵ်း ပၢႆႈ ပႅတ်ႈ ၵဝ်၊ဢၼ် တၵ်း မႅၼ်ႈ ၸွမ်းၼင်ႇ တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ ဝႆႉ ဝႃႈ၊ 'ၵဝ် တၵ်း ဢဝ်တၢႆ ၵူၼ်း လဵင်ႉ သူဝ်း လႄႈ၊သူဝ်း ၵႃႈၼႂ်း ၽုင် တၵ်း ၽၢတ်ႇၽႄ ၵၼ် ဢေႃႈ၊' မီး မႃး ၼင်ႇ ၼႆ ၼၼ်ႉ ဢေႃႈ။- 32ၼႂ်းဝႃႈၼၼ် သေၵေႃႈ မိူဝ်ႈ ဢၼ် ၵဝ် လုၵ်ႉ သေ ၵႃႈ တၢင် တၢႆ ၶိုၼ်းလိပ်း ယဝ်ႉ ၼၼ်ႉ၊ၵဝ် တၵ်း ၵႂႃႇ ၵႃႈတီႈ ဢိူင်ႇ ၵႃႇလိလႄး၊ပုၼ်ႉ ဢွၼ်တၢင်း သူ ဢေႃႈ၊" ဝႃႈ ၼင်ႇ ၼႆ ဢေႃႈ။ 33ပေႇတရု၊ပိုတ်ႇ ပၢၵ်ႇ လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ပိၵ်ႉသမ်ႉ ၶဝ် ၸိူဝ်း ၼႆႉ ၵူႈ ၵေႃႉ တၵ်း ပၢႆႈ ပႅတ်ႈ ၸဝ်ႈႁဝ်း သေၵေႃႈ၊ၵဝ်ၶႃႈ တၵ်း ဢမ်ႇ ပၢႆႈ ပႅတ်ႈ ၸဝ်ႈႁဝ်း လႃးလႃး ၶႃႈ၊" ဝႃႈ ၼင်ႇ ၼႆ ဢေႃႈ။ 34မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ပေႇတရု၊လႄႈ ဝႃႈ၊ "ၵဝ် လၢတ်ႈ တီႈ မႂ်း ၸမ်ႉ၊ၼႂ်း ၶိုၼ်း ၼႆႉ ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် ၼၼ်ႉ ၸိုင်၊မႂ်း တၵ်း ဝႃႈ မႂ်း ဢမ်ႇ ႁုၸၵ်း ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35ပေႇတရု၊ၶိုၼ်း လၢတ်ႈ လႄႈ ဝႃႈ၊ "ပိၵ်ႉသမ်ႉ ၵဝ်ၶႃႈ တၵ်း လႆႈ တၢႆ လူၺ်ႈ ၸဝ်ႈႁဝ်း သေၵေႃႈ ၵဝ်ၶႃႈ တၵ်း ဢမ်ႇ ဝႃႈ ၸိူဝ်ႉ ၼင်ႇ ၼၼ် သေပွၵ်ႈ ၶႃႈ၊" ဝႃႈ ၼင်ႇ ၼႆ ဢေႃႈ။ တပႄးၸဝ်ႈ တၢင်ႇၵေႃႉ ၸိူဝ်း ၼၼ်ႉ ၵေႃႈ ဢွၼ်ၵၼ် လၢတ်ႈ မိူၼ် မိူၼ် ၵၼ် ဢေႃႈ။ 36ၸဝ်ႈ ယေႇသု၊ဢိၵ်ႇတင်း တပႄးၸဝ်ႈ ၸိူဝ်း ၼၼ်ႉ၊ ႁွတ်ႈထိုင် ၵႂႃႇ ၵႃႈတီႈ ဢၼ် ႁွင်ႉ ႁဵၵ်ႈ ဝႃႈ၊ၵေႇသႃႉသေႇမၼိ၊ၼၼ်ႉ ယဝ်ႉ ၸင်ႇ၊လၢတ်ႈ တီႈ ၶဝ် လႄႈ ဝႃႈ၊ "ၸူဝ်ႈ ဢၼ် ၵဝ် ၵႂႃႇ သူးတွင်း ၵႃႈတီႈ ပုၼ်ႉ ယူႇ ၼၼ်ႉ ၸိုင်၊သူ ဢွၼ်ၵၼ် ၼင်ႈ ပႂ်ႉထႃႈ ၵႃႈတီႈ ၼႆႈ တႃႉ၊" ဝႃႈ ၼင်ႇ ၼႆ သေယဝ်ႉ၊- 37ႁွင်ႉ ဢဝ် ပေႇတရု၊တင်း လုၵ်ႈၸၢႆး ၸေႇပေႇတႄး၊သွင် ၵေႃႉ ၼၼ်ႉ ပႃး လူၺ်ႈ မၼ်းၸဝ်ႈ ၵႂႃႇ ဢေႃႈ။ မိူဝ်ႈ ၼၼ်ႉ၊ တၢင်း ဢၼ် မႆႈၸႂ် ၶီၸႂ် လႄႈ ယၢပ်ႇၸႂ် ၵိၼ်းၸႂ် ၼႃႇ ၼၼ်ႉ၊ တူၵ်း ႁွတ်ႈ ၵႃႈၼိူဝ် မၼ်းၸဝ်ႈ ၼႃႇ လူင်လၢင် လႄႈ၊- 38လၢတ်ႈ တီႈ ၶဝ် လႄႈ ဝႃႈ၊ "ၸႂ် ၵဝ် ၼႆႉ တုၵ်ႉၶႃႉ ၼႃႇ လူင်လၢင် ထၢၼ်ႈပေႃး ၸမ် တၵ်း တၢႆ ဢေႃႈ။ ယူႇ ၵႃႈတီႈ ၼႆႈ လႄႈ ပႂ်ႉထႃႈ ယူႇ လူၺ်ႈ ၵၼ် တင်း ၵဝ် တႃႉ၊" ဝႃႈ ၼင်ႇ ၼႆ ဢေႃႈ။ 39မၼ်းၸဝ်ႈ ၶိုၼ်ႈ ၵႂႃႇ ပႃႈၼႃႈ ထႅင်ႈ ဢိတ်းၼိုင်ႈ သေယဝ်ႉ၊ ၶုပ်ႉမူပ်ႇ လႄႈ သူးတွင်း ဝႃႈ၊ "ဢူဝ်း၊ပေႃႈၸဝ်ႈ ၵဝ် တီႈၶႃႈ။ ပေႃး ပဵၼ် လႆႈ ၸိုင် ၶႅၼ်းတေႃႈ ႁႂ်ႈ ၵွၵ်း ၼႆႉ ပိူင်ႈ သေ ၵဝ်ၶႃႈ သေၵမ်း တီႈၶႃႈ။ ၼႂ်းဝႃႈၼၼ် သေၵေႃႈ၊ယႃႇ ႁႂ်ႈ ပဵၼ် ဢလူဝ်ႇ ၵဝ်ၶႃႈ၊ ႁႂ်ႈ ပဵၼ် ဢလူဝ်ႇ ၸဝ်ႈႁဝ်း သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။ 40မၼ်းၸဝ်ႈ ၶိုၼ်း မႃး တီႈ တပႄးၸဝ်ႈ သၢမ် ၵေႃႉ ၼၼ်ႉ လႄႈ ထူပ်း ႁၼ် ၶဝ် ၼွၼ်းလပ်း ယူႇ သေယဝ်ႉ၊လၢတ်ႈ တီႈ ပေႇတရု၊လႄႈ ဝႃႈ၊ "သူ သၢမ် ၵေႃႉ ၼႆႉ တႃႇ တေ ပႂ်ႉထႃႈ လူၺ်ႈ ၵဝ် ၶိင်ႇ ၸူဝ်ႈၼိုင်ႈ မွင်းၵူၺ်း ၼၼ်ႉ ၵေႃႈ ဢမ်ႇ တၢတ်ႈၼိူင်ႇ လႆႈ ႁိုဝ်း။- 41လွင်ႈ ၼင်ႇ ႁိုဝ် တၵ်း ဢမ်ႇ လႆႈ လူင်း ၵႂႃႇ ၵႃႈၼႂ်း တၢင်း ဢၼ် ၸၢမ်းတူၺ်း ယႃႉ ၵဝ်း ႁႅင်း ၼႃႇ ၼၼ်ႉ ၸိုင်၊သူးတွင်း လႄႈ ပႂ်ႉထႃႈ ယူႇ တႃႉ။ ၸႂ်ဝိၺိၺ်ႇ ႁႅင်း ၸေႇတၼႃႇ သေၵေႃႈ ၼိူဝ်ႉလိူတ်ႈ ၵူၼ်း ႁႅင်း လဵၵ်ႉ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 42မၼ်းၸဝ်ႈ သမ်ႉ ၵႂႃႇ ထႅင်ႈ ၵမ်းၼိုင်ႈ လႄႈ သူးတွင်း လႄႈ ဝႃႈ၊ "ဢူဝ်း ပေႃႈၸဝ်ႈ ၵဝ်ၶႃႈ။ ပေႃး ၵွၵ်း ၼႆႉ ဢမ်ႇ ဝႄႈ ပိူင်ႈ သေ ၵဝ်ၶႃႈ လႆႈ ၸိုင်၊ၵဝ်ၶႃႈ တေ လႆႈ ၵိၼ် ၵွၵ်း ၼႆႉ လႄႈ ၶႅၼ်းတေႃႈ ႁႂ်ႈ ပဵၼ် ၸွမ်း ဢလူဝ်ႇ ၸဝ်ႈႁဝ်း မီး ၼၼ်ႉ သေၵမ်း တီႈၶႃႈ၊" ဝႃႈ ၼင်ႇ ၼႆ သူးတွင်း ယဝ်ႉ ၸင်ႇ၊- 43ၶိုၼ်း မႃး ၸူး တီႈ ၶဝ် ထႅင်ႈ လႄႈ ထူပ်း ႁၼ် ၶဝ် ၼွၼ်းလပ်း ယူႇ ထၢၼ်ႈပေႃး ဢမ်ႇ မိုၼ်းတႃ လႆႈ ၼၼ်ႉ ဢေႃႈ။ 44မၼ်းၸဝ်ႈ ၸင်ႇ ပႅတ်ႈ ၶဝ် ဝႆႉ သေယဝ်ႉ၊သမ်ႉ ၶိုၼ်း ၵႂႃႇ သူးတွင်း ထႅင်ႈ ပွၵ်ႈ တီႈ သၢမ်၊သူးတွင်း ၸွမ်းၼင်ႇ ၶေႃႈၵႂၢမ်း ၵမ်း ဢွၼ်တၢင်း ၼၼ်ႉ ဢေႃႈ။- 45လိုၼ်း ၼၼ်ႉ၊မၼ်းၸဝ်ႈ ၶိုၼ်း မႃး ၸူး တီႈ တပႄးၸဝ်ႈ ၸိူဝ်း ၼၼ်ႉ လႄႈ လၢတ်ႈ ဝႃႈ၊ "သူ ယင်း တိုၵ်ႉ လိုဝ်ႈႁိူဝ်ႉ ၼွၼ်းလပ်း ယူႇ လူးၵွၼ်ႇ ႁိုဝ်း။ တူၺ်း လူး။ ၶိင်ႇၼႃႇရီႇ ဢၼ် တၵ်း ဢဝ် ၸဝ်ႈ လုၵ်ႈၵူၼ်း၊ဢၢပ်ႈ ၼႂ်း မိုဝ်း ၵူၼ်းႁၢႆႉ တင်းလၢႆ ၼၼ်ႉ မႃး ထိုင် ယဝ်ႉ။- 46လုၵ်ႉ တႃႉ။ ဢွၼ်ၵၼ် ၵႂႃႇ တႃႉ ႁဝ်း။ ႁၼ် ႁိုဝ်း။ ၵေႃႉ ဢၼ် ဢဝ် ၵဝ် ဢၢပ်ႈ ၼၼ်ႉ ႁွတ်ႈမႃး ယဝ်ႉ၊" ဝႃႈ ၼင်ႇ ၼႆ ဢေႃႈ။ 47ၼႂ်း မိူဝ်ႈ ဢၼ် ၸဝ်ႈ ယေႇသု၊လၢတ်ႈ ၸိူဝ်ႉ ၼင်ႇ ၼႆ ယူႇ ၼၼ်ႉ ၸိုင်၊ယုတႃႉ ဢိသၵႃႇရေႇဢုတ်ႈ၊ဢၼ် ၶဝ်ႈပႃး ၵႃႈၼႂ်း သိပ်း သွင် ပႃး ၼၼ်ႉ ႁွတ်ႈမႃး လူၺ်ႈ ၵၼ် တင်း ၵူၼ်း ၼမ်ၼႃႇ ဢၼ် ပႃး လၢပ်ႇ ပႃး လႅဝ်း တင်း ၶွၼ်ႉ ပေႃႉ တင်းလၢႆ ဢေႃႈ။ ၶဝ် ၸိူဝ်း ၼၼ်ႉ ပဵၼ် ၵူၼ်း ဢၼ် ယဵၸ်ႈပရေႃးႁဵၵ်ႈလူင် ၶဝ် တင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၼႂ်း ၽႃႇသႃႇ ၵျူး၊ၶဝ် ပွႆႇၸႂ်ႉ မႃး ဢေႃႈ။- 48ၵွပ်ႈပိူဝ်ႈ ၵေႃႉ ဢၼ် ဢဝ် မၼ်းၸဝ်ႈ ၶၢႆ ၼၼ်ႉ၊သႂ်ႇ သူပ်း သႂ်ႇ ၵႂၢမ်း ဝႆႉ လႄႈ ဝႃႈ၊ "ပေႃး ၵေႃႉ ဢၼ် ၵဝ် ၼူမ် လႄႈ တၵ်ႉလၢတ်ႈ ၼၼ်ႉ ပဵၼ် မၼ်း ယဝ်ႉ။ တိဢဝ် တႃႉ၊" ဝႃႈ ၼင်ႇ ၼႆ ဝႆႉ ယဝ်ႉ ဢေႃႈ။ 49မိူဝ်ႈ ဢၼ် ယုတႃႉ၊ႁွတ်ႈမႃး ၼၼ်ႉ မၼ်း ၵႂႃႇၸူး တီႈ ၸဝ်ႈ ယေႇသု၊ၵမ်းလဵဝ် လႄႈ လၢတ်ႈ ဝႃႈ၊ "သြႃႇ ၸဝ်ႈ။ ႁႂ်ႈ မီး မၢင်ႇၵလႃႇ သေၵမ်း ၶႃႈ၊" ဝႃႈ ၼင်ႇ ၼႆ သေလႄႈ ၼူမ် မၼ်းၸဝ်ႈ ဢေႃႈ။ 50ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵေႃႉ႟။ ၵႃႈ ၼင်ႇ ဢၼ် မႂ်း မႃး ႁႂ်ႈလႆႈ ႁဵတ်း ၼၼ်ႉ ႁဵတ်း ဝႆး ဝႆး တႃႉ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊ၶဝ် ၼၼ်ႉ မႃး လႄႈ တိမတ်ႉ ဢဝ် မၼ်းၸဝ်ႈ သေ ဢေႃႈ။- 51ၼႂ်း ၶဝ် ၸိူဝ်း ဢၼ် ပႃး ၸွမ်း ၸဝ်ႈ ယေႇသု၊ၼၼ်ႉ ၵေႃႉ ၼိုင်ႈ၊ ထွတ်ႇ လႅဝ်း မၼ်း ၽၼ်း မႅၼ်ႈ ဝၢၼ်ႁူ ၵူၼ်း ၵေႃႉ ၼိုင်ႈ၊ဢၼ် ပဵၼ် ၶႃႈ ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၶၢတ်ႇ တူၵ်း ၵႂႃႇ ဢေႃႈ။- 52ၸဝ်ႈ ယေႇသု၊လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ဢဝ် လႅဝ်း မႂ်း သႂ်ႇ ၶိုၼ်း ၵႃႈၼႂ်း ၵပ်း မၼ်း သေတႃႉ။ ၵေႃႉ ဢၼ် ယိပ်း လႅဝ်း ၼၼ်ႉ ၸၢင်ႈ တၢႆ လူၺ်ႈ လႅဝ်း ၵူႈၵေႃႉၵူႈၵူၼ်း ဢေႃႈ။- 53မႂ်း ထၢင်ႇ ၵဝ် တၢတ်ႈၼိူင်ႇ လႆႈ ပုၼ်ႈ ဢၼ် တၵ်း ယွၼ်း ဢဝ် တၢင်း ၸွႆႈ တၢင်း ထႅမ် ၵႃႈတီႈ ပေႃႈၸဝ်ႈ ၵဝ်၊ႁႂ်ႈ ပွႆႇၸႂ်ႉ တပ်ႉ တမၢၼ်ႇၵၢင်ႁၢဝ် ဢမ်ႇၵႃး သိပ်း သွင် တပ်ႉ မႃး ၵႃႈတီႈ ၵဝ် ၼႆႉ ၵမ်းလဵဝ် ၼၼ်ႉ ႁိုဝ်း။- 54ပေႃး လွင်ႈတၢင်း ၸိူဝ်း ၼႆႉ ဢမ်ႇ ပဵၼ် မႃး ၸိုင်၊လွင်ႈ ဢၼ် ၵျၢမ်းလိၵ်ႈ တႅမ်ႈ ဝႆႉ ၼၼ်ႉ၊တၵ်း ပျေႉၸုမ်ႇ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 55ၶိင်ႇ ၼၼ်ႉ၊ၸဝ်ႈ ယေႇသု၊လၢတ်ႈ တီႈ မူႇၵူၼ်း တင်းလၢႆ လႄႈ ဝႃႈ၊ "သူ မၢတ်ႈ ၵဝ် ပဵၼ် ၸူၼ် ဢၼ် ဢွၵ်ႇ ပၢႆႈ လႄႈ သူ ပႃး ဢဝ် လၢပ်ႇလႅဝ်း တင်း ၶွၼ်ႉ ပေႃႉ သေယဝ်ႉ၊မႃး တိဢဝ် ၵဝ် လူင် ပႄႇ။ မိူဝ်ႈ ဢၼ် ၵဝ် ယူႇ လူၺ်ႈ ၵၼ် တင်း သူ ၵူႈဝၼ်း လႄႈ သင်ႇသွၼ် ပၼ် ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ သူ ဢမ်ႇ တိဢဝ် ၵဝ်။- 56ၼႂ်းဝႃႈၼၼ် သေၵေႃႈ၊ၵႃႈ ၼင်ႇ ဢၼ် ပဵၼ် မႃး ၸိူဝ်း ၼႆႉ၊ လႆႈ ပျေႉၸုမ်ႇ လႄႈ ပဵၼ် မႃး ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ တင်းလၢႆ တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ မိူဝ်ႈ ၼၼ်ႉ တပႄးၸဝ်ႈ တင်းလၢႆ ပႅတ်ႈ ဝႆႉ မၼ်းၸဝ်ႈ သေလႄႈ ဢွၼ်ၵၼ် လႅၼ်ႈပၢႆႈ ဢေႃႈ။ 57ၶဝ် ၸိူဝ်း ဢၼ် တိဢဝ် ၸဝ်ႈ ယေႇသု၊တင်းလၢႆ ၼၼ်ႉ ဢဝ် မၼ်းၸဝ်ႈ ၵႂႃႇ သူင်ႇ ၵႃႈတီႈ ၶုၼ် ယဵၸ်ႈပရေႃးႁဵၵ်ႈ ၵယႃႇၽႃႉ၊ဢေႃႈ။ ၵႃႈတီႈ ၼၼ်ႈ သြႃႇ မေႃ ၵျၢမ်း ထမ်ႇမႃႉ ၶဝ် ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ ၸုတုမ် ၵၼ် ယူႇ ဝႆႉ ယဝ်ႉ ဢေႃႈ။- 58ပေႇတရု၊ယူႇ ဢမ်ႇ ၵႆ ဢမ်ႇ ၸမ် လႄႈ ၸွမ်းလင် ၶဝ် ၵႂႃႇ ထိုင် တီႈ ၼႂ်း ပၢင်ႇ ဝၢင်း ႁေႃ ၶုၼ် ယဵၸ်ႈပရေႃးႁဵၵ်ႈ ၼၼ်ႉ ဢေႃႈ။ ႁႂ်ႈ ပေႃး လႆႈ ႁု လွင်ႈ ဢၼ် တၵ်း ပဵၼ် မႃး ၸိူဝ်ႉ ၼင်ႇ ႁိုဝ် ၼၼ်ႉ ၸိုင်၊မၼ်း ၶဝ်ႈ လႄႈ ၼင်ႈ လူၺ်ႈ ၵၼ် တင်း ၵူၼ်း ပႂ်ႉ ယၢမ်း ၸိူဝ်း ၼၼ်ႉ ယူႇ ဢေႃႈ။- 59မိူဝ်ႈ ၼၼ်ႉ၊ယဵၸ်ႈပရေႃးႁဵၵ်ႈလူင် ဢိၵ်ႇတင်း ၶုၼ်လုမ်း ၸိူဝ်း ဢၼ် ၶဝ်ႈပႃး ၼႂ်း လုမ်းလူင် ဢၼ် ၸီႇယၢင်ႇ တြႃး တင်းသဵင်ႈတင်းလူင် ဢွၼ်ၵၼ် ႁႃ သၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ၵႃႈၼိူဝ် ၸဝ်ႈ ယေႇသု၊ႁႂ်ႈလႆႈ ဢဝ် မၼ်းၸဝ်ႈ တၢႆ ဢေႃႈ။- 60ပိၵ်ႉသမ်ႉ ၵူၼ်း ၼမ်ၼႃႇ မႃး ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ၼမ်ၼႃႇ ထၼ်ႇ ၼၼ်ႉ သေၵေႃႈ၊ဢမ်ႇ ထူပ်း ဢမ်ႇ ႁၼ် သၢၵ်ႈသေႇ သေ ၸိူဝ်ႉ သေ ပိူင်။ လိုၼ်း ၼၼ်ႉ၊ၵူၼ်း သွင် ၵေႃႉ သုတ်ႉ ၶိုၼ်ႈ ၽၢႆႇၼႃႈ လႄႈ၊- 61လၢတ်ႈ ဝႃႈ၊ "ၵူၼ်း ၵေႃႉ ၼႆႉ လၢတ်ႈ ဝႃႈ၊ 'ၵဝ် တၢတ်ႈၼိူင်ႇ ၵိူၼ်ႇ ယႃႉ ၵျွင်း ပိၵ်ႈမၢၼ်ႇ ၽြႃးပဵၼ်ၸဝ်ႈ သေလႄႈ ၼႂ်း သၢမ် ဝၼ်း ၶိုၼ်း ပူၵ်း ၶိုၼ်း တင်ႈ လႆႈ ဢေႃႈ၊' ဝႃႈ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 62မိူဝ်ႈ ၼၼ်ႉ၊ၶုၼ် ယဵၸ်ႈပရေႃးႁဵၵ်ႈ လုၵ်ႉၸုၵ်း သေလႄႈ လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "တၢင်း ဢၼ် ၶဝ် ယူႇ ၽၢႆႇ ၼိုင်ႈ တင်း မႂ်း လႄႈ ႁဵတ်း ဢမု တေႃႇ မႂ်း ၼၼ်ႉ၊မႂ်း ဢမ်ႇ ၸၢင်ႈ ၶိုၼ်း တွပ်ႇ ၵႃႈသင် ယဝ်ႉ ႁိုဝ်း၊" ဝႃႈ ၼင်ႇ ၼႆ ထၢမ် သေၵေႃႈ၊- 63မၼ်းၸဝ်ႈ ယူႇတဵတ်ႇတဵတ်ႇ ဝႆႉ ယူႇ ဢေႃႈ။ ၶုၼ် ယဵၸ်ႈပရေႃးႁဵၵ်ႈ သမ်ႉ ထၢမ် ထႅင်ႈ လႄႈ ဝႃႈ၊ "တိူင်ႇၵၢဝ်ႇ ၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ ၼၼ်ႉ သေယဝ်ႉ၊ထၢမ် တီႈ မႂ်း ၸမ်ႉ၊လွင်ႈ ဢၼ် မႂ်း ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ ဝႃႈၼႆ ၸႂ်ႈ တႄႉ ယူႇ ႁိုဝ်း၊" ဝႃႈ ၼင်ႇ ၼႆ ဢေႃႈ။ 64ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ပဵၼ် ၵႃႈ ၼင်ႇ ဢၼ် မႂ်း ဝႃႈ ၼႆႉ ယဝ်ႉ။ ၵူၺ်းၵႃႈ၊ၵဝ် သမ်ႉ လၢတ်ႈ တီႈ သူ ထႅင်ႈ ၸမ်ႉ၊ မိူဝ်းၼႃႈ ထႃႈ လိုၼ်း သူ တၵ်း လႆႈ ႁၼ် ၸဝ်ႈ လုၵ်ႈၵူၼ်း၊ၼင်ႈ ယူႇ ၵႃႈတီႈ ၽၢႆႇၶႂႃ ၸဝ်ႈ ဢၼၼ်ႇတႃႉ တၼ်းၶူဝ်း သေလႄႈ ၶီႇ မွၵ်ႇၵုမ်ႈ လူင်း သေ ၵႃႈၼိူဝ် ၵၢင်ႁၢဝ် မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 65ၵွပ်ႈပိူဝ်ႈ လႆႈ ငိၼ်း ၵႂၢမ်း ၸိူဝ်ႉ ၼင်ႇ ၼႆ ၼၼ်ႉ ၸိုင်၊ၶုၼ် ယဵၸ်ႈပရေႃးႁဵၵ်ႈ ၼၼ်ႉ၊ၸၵ်ႉ သိၵ်ႇ သိူဝ်ႈယၢဝ်း တူဝ်ၸဝ်ႈၵဝ်ႇ သေလႄႈ လၢတ်ႈ ဝႃႈ၊ "ၵေႃႉ ၼႆႉ လၢတ်ႈ ပူၼ်ႉ လၢတ်ႈ လိူဝ် ၽြႃးပဵၼ်ၸဝ်ႈ ယဝ်ႉ။ ႁဝ်း လူဝ်ႇ သၢၵ်ႈသေႇ ၸိူဝ်ႉ ၼင်ႇ ႁိုဝ် ထႅင်ႈ။- 66သူ ၶႂ်ႈ ၸီႇယၢင်ႇ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ ၶဝ် ၸိူဝ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "မၼ်း ထုၵ်ႇလီ ၶၢမ်ႇ ဢပျတ်ႈ ဢၼ် ထိူၵ်ႈ လႆႈ တၢႆ ဢေႃႈ၊" ဝႃႈ ၼင်ႇ ၼႆ ၽွမ်ႉၵၼ် ၸီႇယၢင်ႇ ဢေႃႈ။ 67မိူဝ်ႈ ၼၼ်ႉ၊ၶဝ် ထူမ်ႇ ၼမ်ႉလၢႆး သႂ်ႇ ၼႃႈ မၼ်းၸဝ်ႈ လႄႈ ဢဝ် တႃမိုဝ်း ထုပ်ႉ ပေႃႉ မၼ်းၸဝ်ႈ ဢေႃႈ။ ၵမ်ႈၽွင်ႈ ၸိူဝ်း ဢၼ် ဢဝ် ၽႃႇမိုဝ်း တူပ်း ၼႃႈ မၼ်းၸဝ်ႈ ၼၼ်ႉ၊- 68လၢတ်ႈ လႄႈ ဝႃႈ၊ "ၸဝ်ႈ ၶရိၸ်ႈ၊႟။ ဢဝ် တင်း ၺၢၼ်ႇ ပရေႃးၽႅတ်ႈ သေလႄႈ ႁေႃးလၢတ်ႈ ပၼ် တီႈ ႁဝ်း လွင်ႈ ဢၼ် ၽူႈလႂ် ပေႃႉ ယႅၼ်ႉ ၸဝ်ႈႁဝ်း ၼၼ်ႉ သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။ 69ၼႂ်း မိူဝ်ႈ ဢၼ် ပေႇတရု၊ယင်း ၼင်ႈ ယူႇ ၵႃႈ ၼွၵ်ႈ ပၢင်ႇ ဝၢင်း လုမ်း ၶုၼ် ယဵၸ်ႈပရေႃးႁဵၵ်ႈ ယူႇ ၼၼ်ႉ ၸိုင်၊ၵူၼ်းၸႂ်ႉ မႄႈယိင်း ဢွၼ်ႇ ၵႃႈၼႂ်း ႁိူၼ်း ၶုၼ် ယဵၸ်ႈပရေႃးႁဵၵ်ႈ ၵေႃႉ ၼိုင်ႈ၊မႃး တီႈ မၼ်း လႄႈ လၢတ်ႈ ဝႃႈ၊ "မႂ်း ၼႆႉ ၵေႃႈ ပဵၼ် ၵေႃႉ ဢၼ် ယူႇ လူၺ်ႈ ၵၼ် တင်း ယေႇသု၊ၵူၼ်းမိူင်း ၵႃႇလိလႄး၊ၼၼ်ႉ ၵေႃႉ ၼိုင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 70မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊မၼ်း ထဵင် ပႅတ်ႈ ၽၢႆႇၼႃႈ ၵူၼ်း တင်းသဵင်ႈတင်းလူင် လႄႈ ဝႃႈ၊ "ၵဝ် ဢမ်ႇ ႁု လွင်ႈ ဢၼ် မႂ်း လၢတ်ႈ ၼႆႉ၊" ဝႃႈ ၼင်ႇ ၼႆ ယဝ်ႉ ၸင်ႇ၊- 71ယၢင်ႈ ဢွၵ်ႇ ၵႂႃႇ ၵႃႈတီႈ ၽၵ်းတူ ဢၼ် ၶဝ်ႈ ပၢင်ႇ ဝၢင်း လုမ်း ၼၼ်ႉ ဢေႃႈ။ မႄႈယိင်း ဢွၼ်ႇ တၢင်ႇၵေႃႉ သမ်ႉ မႃး ႁၼ် မၼ်း လႄႈ လၢတ်ႈ တီႈ ၵူၼ်း ၸိူဝ်း ဢၼ် မီး ယူႇ ၵႃႈတီႈ ႁိမ်း ၼၼ်ႉ လႄႈ ဝႃႈ၊ "မၼ်း ပဵၼ် ၵေႃႉ ဢၼ် ယူႇ လူၺ်ႈ ၵၼ် တင်း ယေႇသု၊ၵူၼ်း ဝဵင်း ၼႃႇၸရႅတ်ႈ၊ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 72မိူဝ်ႈ ၼၼ်ႉ၊ပေႇတရု၊သမ်ႉ ထဵင် ပႅတ်ႈ ထႅင်ႈ လႄႈ ဝႃႈ၊ "ၵဝ် တိူင်ႇၵၢဝ်ႇ ၵႂၢမ်း သဵတ်ႈၸႃႇ ဝႃႈ။ ၵဝ် ဢမ်ႇ ႁုၸၵ်း ၵူၼ်း ၵေႃႉ ၼၼ်ႉ၊" ဝႃႈ ၼင်ႇ ၼႆ ဢေႃႈ။ 73ယူႇ ထႅင်ႈ ၵမ်းဢွၼ်ႇၼိုင်ႈ ၵူၺ်း၊ၵူၼ်း ၸိူဝ်း ဢၼ် ၸုၵ်း ယူႇ ၵႃႈတီႈ ႁိမ်း ၼၼ်ႉ မႃး တီႈ ပေႇတရု၊လႄႈ ဝႃႈ၊ "ၸႂ်ႈ တႄႉ ယဝ်ႉ။ မႂ်း ပဵၼ် ၵူၼ်း ဢၼ် ၶဝ်ႈပႃး ၵႃႈၼႂ်း ၶဝ် ဢေႃႈ။ ထွၵ်ႈလူၺ်ႈ သဵင် ၵႂၢမ်း မႂ်း လႄႈ ႁု လွင်ႈ မႂ်း လႆႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 74ပေႇတရု၊ၵေႃႈ ၶိုၼ်း ထဵင် ပႅတ်ႈ ထႅင်ႈ လႄႈ ဝႃႈ၊ "ၵဝ် တိူင်ႇၵၢဝ်ႇ ၵႂၢမ်း သဵတ်ႈၸႃႇ လႄႈ ဝႃႈ၊ပေႃး ၵဝ် ဢမ်ႇ လၢတ်ႈ ၵႂၢမ်း ဢၼ် ၸိုဝ်ႈ ဢၼ် ၸႂ်ႈ ၸိုင်၊ႁႂ်ႈ ၽြႃးပဵၼ်ၸဝ်ႈ ၸီႇယၢင်ႇ ၵဝ် တႃႉ။ ၵဝ် ဢမ်ႇ ႁုၸၵ်း ၵူၼ်း ၵေႃႉ ၼၼ်ႉ၊" ဝႃႈ ၼင်ႇ ၼႆ ယဝ်ႉ ၵေႃႈ ၵႆႇ ၶၼ် ၵမ်းလဵဝ် ဢေႃႈ။- 75ပေႇတရု၊ၶုၵ်းၸႂ်လႆႈ ၵႂၢမ်း ဢၼ် ၸဝ်ႈ ယေႇသု၊လၢတ်ႈ ဝႆႉ လႄႈ ဝႃႈ၊ "ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် ၼၼ်ႉ မႂ်း တၵ်း ထဵင် ပႅတ်ႈ ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ သေယဝ်ႉ၊ဢွၵ်ႇ ၵႂႃႇ ၵႃႈ ၼွၵ်ႈ သေ ႁွင်ႉႁႆႈ ထိုင်ၸႂ်ထိုင်ၶေႃး ၼႃႇ လူင်လၢင် ယူႇ ဢေႃႈ။
Copyright
Learn More


text:
1ၸဝ်ႈ ယေႇသု၊လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "ၶိူင်ႈ ဢၼ် ၶီႈလိုတ်း ဢၼ် ႁဵတ်း ႁႂ်ႈ ၽိတ်းပိူင်ႈ တြႃး ၵႂႃႇ ၼၼ်ႉ တၵ်း ပဵၼ် မႃး ဢေႃႈ။ ၵူၺ်းၵႃႈ၊ၵေႃႉ ဢၼ် ႁဵတ်း ႁႂ်ႈ ၶီႈလိုတ်း ၼၼ်ႉ႟။ မႂ်း မီး ဢႃႉမၢင်ႇၵလႃႇ ဢေႃႈ။- 2တီႈ ၵေႃႉ ၼၼ်ႉ ပေႃး ဢဝ် မၢၵ်ႇႁိၼ် လူၺ် မတ်ႉ ႁွႆႈ ၶေႃး မၼ်း လႄႈ ဢဝ် ထိမ်ႈ တူၵ်း ၵႃႈၼႂ်း ၼမ်ႉ ပၢင်ႇလၢႆႇ တီႈ ဢၼ် လိုၵ်ႉ ၼၼ်ႉ ၸိုင်၊ယဵင်ႈၶႅၼ်း တေ လီ သေၵေႃႉ ဢၼ် ႁႂ်ႈ လုၵ်ႈဢွၼ်ႇ ၸိူဝ်း ၼႆႉ သေၵေႃႉသေၵူၼ်း ၶီႈလိုတ်း လႄႈ လႆႈ ႁဵတ်း ဢပျတ်ႈ ၼၼ်ႉ ဢေႃႈ။- 3ႁဵတ်း သတိ တီႈ တူဝ်ၸဝ်ႈၵဝ်ႇ တႃႉ။ "ပေႃး ပီႈၼွင်ႉ မႂ်း ႁဵတ်း တၢင်းၽိတ်း တေႃႇ မႂ်း ၸိုင်၊သင်ႇ သွၼ် သုင်းမႃႉ မၼ်း တႃႉ။ ပေႃး မၼ်း ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၸိုင်၊ပွႆႇ ၶႂၢင်း ပၼ် တၢင်းၽိတ်း မၼ်း တႃႉ။- 4ပေႃး မၼ်း မႃး ၽိတ်း မႂ်း ၸဵတ်း ပွၵ်ႈ ၼႂ်း ဝၼ်း လဵဝ် ၵူၺ်း လႄႈ မၼ်း သမ်ႉ မႃး လၢတ်ႈ ဝႃႈ၊ 'ၵဝ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ယဝ်ႉ၊' ဝႃႈၼႆ ပွၵ်ႈ လႂ် ပွၵ်ႈ ၼၼ်ႉ ၸိုင်၊မႂ်း တၵ်း လႆႈ ပွႆႇ ၶႂၢင်း ပၼ် တၢင်းၽိတ်း မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 5တမၢၼ်ႇၸဝ်ႈ တင်းလၢႆ လၢတ်ႈ တီႈ ၸဝ်ႈၽြႃး လႄႈ ဝႃႈ၊ "ၶႅၼ်းတေႃႈ ႁဵတ်း ႁႂ်ႈ တၢင်းယုမ်ႇမၢတ်ႈ ႁဝ်းၶႃႈ ၼမ် ၵိုၼ်း မႃး သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 6ၸဝ်ႈၽြႃး ၶိုၼ်း လၢတ်ႈ လႄႈ ဝႃႈ၊ "ပေႃး တၢင်းယုမ်ႇမၢတ်ႈ သူ မီး ထၢၼ်ႇ မဵတ်ႉ ၽၼ်း ၽၵ်းၵၢတ်ႇ မဵတ်ႉ ၼိုင်ႈ ၵူၺ်း ၵေႃႈ ပေႃး သူ လၢတ်ႈ တီႈ တူၼ်ႈ မၢၵ်ႇလိူဝ်ႇ လႄႈ ဝႃႈ၊ 'ထူၺ်ႈ ဢဝ် ၸဵမ် ႁၢၵ်ႈ မႂ်း လႄႈ ၵႂႃႇ ပၵ်း ယူႇ ၵႃႈၼႂ်း ၼမ်ႉ ပၢင်ႇလၢႆႇ ပုၼ်ႉ တႃႉ၊' ဝႃႈ ၼင်ႇ ၼႆ ၸိုင်၊တူၼ်ႈ ၼၼ်ႉ တၵ်း ထွမ်ႇဢဝ် ၵႂၢမ်း သူ ဢေႃႈ။ 7"ၼႂ်း သူ ၼႆႉ မီး လုၵ်ႈၸၢင်ႈ ဢၼ် ထႆ ၼႃး ယူႇ၊ဢမ်ႇၼၼ် ၵေႃႈ လဵင်ႉ သူဝ်း ယူႇ ဝႃႈၼႆ လူးၵွၼ်ႇ တႃႉ။ မိူဝ်ႈ ဢၼ် မၼ်း ပွၵ်ႈ ၼႃး မႃး ၼၼ်ႉ ၸိုင်၊ၸွင်ႇ သူ လၢတ်ႈ တီႈ မၼ်း လႄႈ ဝႃႈ၊ 'မႃး ၵိၼ် ၶဝ်ႈ မႂ်း ၵမ်းလဵဝ် တႃႉ၊' ဝႃႈ ၼင်ႇ ၼႆ ႁိုဝ်း။- 8သူ ဢမ်ႇ ဝႃႈ ၸိူဝ်ႉ ၼင်ႇ ၼႆ ၵူၺ်းဢမ်ႇၵႃး၊သူ ၸၢင်ႈ လၢတ်ႈ တီႈ မၼ်း လႄႈ ဝႃႈ၊ 'ႁႅၼ်း ၽိူၼ်ၶဝ်ႈ ပၼ် ၵဝ် လူး။ ဢဝ် ၽႃႈ ႁတ်ႉဢႅဝ် လႄႈ ပႂ်ႉ ထႅမ် ၶဝ်ႈ ထႅမ် ၽၵ်း ၵဝ် တေႃႇ ႁွတ်ႈ ၵဝ် ၵိၼ် ယဝ်ႉ တႃႉ။ လိုၼ်း ၼၼ်ႉ မႂ်း ၸင်ႇ ႁႅၼ်း ၵိၼ် တႃႉ၊' ဝႃႈ ၼင်ႇ ၼႆ ဢမ်ႇၸႂ်ႈ ႁိုဝ်း။- 9လုၵ်ႈၸၢင်ႈ ၼၼ်ႉ ပိူဝ်ႈ ဢၼ် ႁဵတ်း ၸွမ်း ၵႃႈ ဢၼ် ပေႃႈလဵင်ႉ မၼ်း ၸႂ်ႉ ႁဵတ်း ၼၼ်ႉ လႄႈ လႆႈ ၶၢမ်ႇ ဢဝ် ၵႂၢမ်း ဢၼ် ပေႃႈလဵင်ႉ မၼ်း တၢင်ႇၵျေးၸူး ႁိုဝ်း။ ၵဝ် ဢမ်ႇ ထၢင်ႇ ၵူၺ်း။- 10သူ ၵေႃႈ၊မိူၼ် ၵၼ် ယဝ်ႉ။ မိူဝ်ႈ ဢၼ် သူ ႁဵတ်း ၵႃႈ ဢၼ် ၸဝ်ႈ သူ ၸႂ်ႉ ႁဵတ်း ၼၼ်ႉ ယဝ်ႉ တူဝ်ႈ လီ ငၢမ်း ယဝ်ႉ ၸိုင်၊သူ လၢတ်ႈ ဝႃႈ၊ 'ႁဝ်း ပဵၼ် ၵူၼ်းၸႂ်ႉ ၵူၼ်းသွႆ ယူဝ်း ယူဝ်း လႄႈ ႁဝ်း ႁဵတ်း ႁႂ်ႈ ၼႃႈၵၢၼ် ႁဝ်း ယဝ်ႉ တူဝ်ႈ ၵူၺ်း ဢေႃႈ၊' ဝႃႈၼႆ ႁပ်ႉတုင်း ဢဝ် တႃႉ၊" မၼ်းၸဝ်ႈ ဝႃႈ ၼင်ႇ ၼႆ ဢေႃႈ။ 11ၼႂ်း ၶၢဝ်းတၢင်း ဢၼ် ၸဝ်ႈ ယေႇသု၊ပႆ ၵႂႃႇၸူး ဝဵင်း ယေႇရုသလႅမ်ႇ၊ၼၼ်ႉ၊မၼ်းၸဝ်ႈ ပႆ ၽႃႇ ၸွမ်း လႅၼ် လိၼ်မိူင်း သမႃႇရိ၊တင်း မိူင်း ၵႃႇလိလႄး၊ၵႂႃႇ ဢေႃႈ။- 12မိူဝ်ႈ ဢၼ် မၼ်းၸဝ်ႈ ၸမ် တေ ၶဝ်ႈ ဝၢၼ်ႈ ဝၢၼ်ႈ ၼိုင်ႈ ၼၼ်ႉ ၸိုင်၊ၵူၼ်းတုတ်ႈ သိပ်း ၵေႃႉ ၸုၵ်း ယူႇ ၵႃႈတီႈ ဢၼ် ၵႆ သေလႄႈ ႁပ်ႉ ႁူဝ် တၢင်း မၼ်းၸဝ်ႈ ဢေႃႈ။- 13ၶဝ် ႁွင်ႉ ပၢဝ်ႇ လႄႈ ဝႃႈ၊ "ယေႇသု၊ၸဝ်ႈႁဝ်း တီႈၶႃႈ။ ၶႅၼ်းတေႃႈ ဢဵတ်း လူ ႁဝ်းၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 14ၸဝ်ႈ ယေႇသု၊ႁၼ် ၶဝ် လႄႈ လၢတ်ႈ တီႈ ၶဝ် ဝႃႈ၊ "ၵႂႃႇ ၵႃႈတီႈ ယဵၸ်ႈပရေႃးႁဵၵ်ႈ လႄႈ၊ႁႂ်ႈ ၶဝ် ၸႅတ်ႈ တူၺ်း ယေႃးၵႃႇ သူ တႃႉ၊" ဝႃႈ ၼင်ႇ ၼႆ ဢေႃႈ။ မိူဝ်ႈ ဢၼ် ၶဝ် ယင်း တိုၵ်ႉ ၵႂႃႇ ယူႇ ၼၼ်ႉ ၸိုင်၊ၶဝ် လႆႈ ႁွတ်ႈထိုင် တၢင်း ဢၼ် မူတ်းသႂ် ဢေႃႈ။- 15ၼႂ်း ၶဝ် ၼၼ်ႉ ၵေႃႉ ၼိုင်ႈ၊လႆႈ ႁၼ် တုတ်ႈ မၼ်း မူတ်းသႂ် ယဝ်ႉ ၼၼ်ႉ လႄႈ ၶိုၼ်း ပွၵ်ႈ မႃး သေယဝ်ႉ၊ယွင်ႈယေႃး ၽြႃးပဵၼ်ၸဝ်ႈ လူၺ်ႈ တင်း သဵင် ဢၼ် ယႂ်ႇ ၼႃႇ ဢေႃႈ။- 16မၼ်း ၶုပ်ႉမူပ်ႇ ႁိမ်း တိၼ် ၸဝ်ႈ ယေႇသု၊လႄႈ လၢတ်ႈ ဝႃႈ၊ "ၵျေးၸူး ၸဝ်ႈႁဝ်း ယႂ်ႇ ၼႃႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ ၵေႃႉ ၼၼ်ႉ ပဵၼ် ၵူၼ်း မဵဝ်း သမႃႇရိ၊ဢေႃႈ။- 17ၸဝ်ႈ ယေႇသု၊ၵေႃႈ ထၢမ် လႄႈ ဝႃႈ၊ "ၵူၼ်း သိပ်း ၵေႃႉ လႆႈ ႁွတ်ႈထိုင် တၢင်း ဢၼ် မူတ်းသႂ် ဢမ်ႇၸႂ်ႈ ႁိုဝ်း။ ၵဝ်ႈ ၵေႃႉ ၼၼ်ႉ မီး ၵႃႈတီႈလႂ်။- 18လိူဝ် သေၵူၼ်း တၢင်ႇၸိူဝ်ႉတၢင်ႇၶိူဝ်း ၼႆႉ ဢမ်ႇ မီး ၵေႃႉ ဢၼ် တေ ၶိုၼ်း ပွၵ်ႈ မႃး ယွင်ႈယေႃး ၵျေးၸူး ၽြႃးပဵၼ်ၸဝ်ႈ သေၵေႃႉသေၵူၼ်း ယဝ်ႉ ႁိုဝ်း၊" ဝႃႈ ၼင်ႇ ၼႆ သေယဝ်ႉ၊- 19သမ်ႉ လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "လုၵ်ႉ လႄႈ မိူဝ်း ၵႂႃႇ တႃႉ။ တၢင်းယုမ်ႇမၢတ်ႈ မႂ်း ႁဵတ်း ႁႂ်ႈ တၢင်းၶႆႈတၢင်းပဵၼ် မႂ်း ႁၢႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 20ၵူၼ်း ၵိူင်း ၽႃႇရိသႄး၊ၶဝ် ၵမ်ႈၽွင်ႈ လဝ်ႈထၢမ် ၸဝ်ႈ ယေႇသု၊လူၺ်ႈ လွင်ႈ မိူင်းၽြႃးပဵၼ်ၸဝ်ႈ တၵ်း တႄႇပဵၼ် မႃး မိူဝ်ႈလႂ် ၼၼ်ႉ လႄႈ မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ ၸမ်ႉ၊ "မိူင်းၽြႃးပဵၼ်ၸဝ်ႈ တၵ်း တႄႇပဵၼ် ၵႃႈတီႈ ဢၼ် တႃ ၵူၼ်း ႁၼ် လႆႈ ဢမ်ႇၸႂ်ႈ။- 21'တူၺ်း ၵႃႈတီႈ ၼႆႈ တႃႉ၊' 'တူၺ်း ၵႃႈတီႈ ၼၼ်ႈ တႃႉ၊' ဝႃႈၼႆ ဢမ်ႇ မီး တီႈ ဢၼ် တၵ်း ၸိၼႄ လႆႈ။ ၵွပ်ႈ ၸိူဝ်ႉႁိုဝ် လႄႈ ဝႃႈ ၸမ်ႉ၊မိူင်းၽြႃးပဵၼ်ၸဝ်ႈ မီး ယူႇ ၵႃႈၼႂ်း သူ ဢေႃႈ၊" ဝႃႈ ၼင်ႇ ၼႆ ဢေႃႈ။ 22မၼ်းၸဝ်ႈ သမ်ႉ လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "မိူဝ်းၼႃႈ ထႃႈ လိုၼ်း သူ တၵ်း ၸႂ်ထိုင် ၶႂ်ႈ ႁၼ် ဝၼ်း လုၵ်ႈၵူၼ်း၊သေ ဝၼ်း ၼိုင်ႈ ၵေႃႈ တၵ်း ဢမ်ႇ လႆႈ ႁၼ် မၼ်း ယဝ်ႉ။- 23တၵ်း မီး ၵူၼ်း ၸိူဝ်း ဢၼ် လၢတ်ႈ လႄႈ ဝႃႈ၊ 'တူၺ်း ၵႃႈတီႈ ၼႆႈ တႃႉ၊' 'တူၺ်း ၵႃႈတီႈ ၼၼ်ႈ တႃႉ၊' ဝႃႈ ၼင်ႇ ၼႆ ၼၼ်ႉ ဢေႃႈ။ ၵူၺ်းၵႃႈ၊ယႃႇပေ ၸွမ်း ၵႂႃႇ တူၺ်း။- 24ဝၼ်း လုၵ်ႈၵူၼ်း၊ၼၼ်ႉ တၵ်း ပဵၼ် မႃး မိူၼ် ၸိူဝ်ႉ ၼင်ႇ ၽႃႉမႅပ်ႈ ဢၼ် မၢပ်ႈ ၵႃႈတီႈ ၸဵင်ႇ တွင်ႉၽႃႉ ၸဵင်ႇ ၼိုင်ႈ ႁိူဝ်ႈလႅင်း ႁွတ်ႈ ၵႂႃႇ ထိုင် ၸဵင်ႇ ၼိုင်ႈ ၼၼ်ႉ ဢေႃႈ။- 25ၵူၺ်းၵႃႈ၊ၸူဝ်ႈ ဢၼ် လွင်ႈတၢင်း ၸိူဝ်း ၼႆႉ ဢမ်ႇ ပႆႇ ပဵၼ် ၼၼ်ႉ မၼ်းၸဝ်ႈ တၵ်း လႆႈ ၶၢမ်ႇ ဝူၺ်ႇတၼႃႇ လူင်လၢင်၊ဢိၵ်ႇတင်း တၢင်း ဢၼ် ၵူၼ်း ၸူဝ်ႈပၢၼ် ၼႆႉ ပႄႇပႅတ်ႈ မၼ်းၸဝ်ႈ ၼၼ်ႉ ဢွၼ်တၢင်း ဢေႃႈ။- 26ၸိူဝ်ႉ ၼင်ႇ ဢၼ် ပဵၼ် ယဝ်ႉ ၼႂ်း ၸူဝ်ႈပၢၼ် ၼူဝ်းဢႃႇ၊ၼၼ်ႉ၊တၵ်း ပဵၼ် ၼႂ်း ဝၼ်း လုၵ်ႈၵူၼ်း၊ဢေႃႈ။- 27ၵူၼ်း တင်းလၢႆ ဢွၼ်ၵၼ် ၵိၼ် ယူႇ၊ဢဝ်ၽူဝ် ဢဝ်မေး တေႃႇထိုင်ႁွတ်ႈ ဝၼ်း ဢၼ် ၼူဝ်းဢႃႇ၊ၶဝ်ႈ ႁိူဝ်းသၢင်းၽေႃး သေယဝ်ႉ၊ၼမ်ႉ ထူမ်ႈ မိူင်း လႄႈ ဢဝ်တၢႆ ၶဝ် တင်းသဵင်ႈတင်းလူင် ၼၼ်ႉ ဢေႃႈ။- 28ပိူင်လဵဝ် ၵၼ် တၵ်း ပဵၼ် မိူၼ် ၸိူဝ်ႉ ၼင်ႇ ဢၼ် ပဵၼ် ယဝ်ႉ ၼႂ်း ၸူဝ်ႈပၢၼ် လေႃးတႃႉ၊ၼၼ်ႉ ဢေႃႈ။ ၵူၼ်း တင်းလၢႆ ၵိၼ် ယူႇ၊သိုဝ်ႉ ယူႇ ၶၢႆ ယူႇ၊ၽုၵ်ႇ ယူႇ သွမ်ႈ ယူႇ၊တႄႇတင်ႈ ႁဵတ်း ႁိူၼ်း ယူႇ ဢေႃႈ။- 29ၼႂ်း ဝၼ်း ဢၼ် လေႃးတႃႉ၊ဢွၵ်ႇ ဝဵင်း သေႃးတုမ်ႇ၊ၼၼ်ႉ ၽူၼ် ၽႆး ဢၼ် လေႃး ၵၼ် တင်း ၵၢၼ်ႉ လုၵ်ႉ သေ ၵႃႈၼိူဝ် တွင်ႉၽႃႉ တူၵ်း လူင်း မႃး လႄႈ မႆႈ ၶဝ် တင်းသဵင်ႈတင်းလူင် တၢႆ ပႅတ်ႈ ၼၼ်ႉ ဢေႃႈ။- 30ၼႂ်း ဝၼ်း ဢၼ် လုၵ်ႈၵူၼ်း၊ပေႃႇမႃး ၼၼ်ႉ တၵ်း ပဵၼ် ၸိူဝ်ႉ ၼင်ႇ ၼၼ် ဢေႃႈ။ 31"ၼႂ်း ဝၼ်း ၼၼ်ႉ ၵူၼ်း ၵေႃႉ ဢၼ် မီး ယူႇ ၵႃႈၼိူဝ် လင်ၶႃးႁိူၼ်း ၼၼ်ႉ တၵ်း ဢမ်ႇ လႆႈ လူင်း မႃး ဢဝ် ၶူဝ်းလဵင်း မၼ်း ဢၼ် မီး ၵႃႈၼႂ်း ႁိူၼ်း၊ပိူင်လဵဝ် ၵၼ်၊ၵေႃႉ ဢၼ် ဢွၵ်ႇ ၵႂႃႇ မီး ယူႇ ၵႃႈတီႈ တူင်ႈၼႃး ၵေႃႈ တၵ်း ဢမ်ႇ လႆႈ ပွၵ်ႈ မႃး ၸူး တီႈ ႁိူၼ်း မၼ်း။- 32ဝူၼ်ႉၸႂ် တူၺ်း လူၺ်ႈ လွင်ႈ မေး လေႃးတႃႉ၊ၼၼ်ႉ လူး။- 33ၽူႈလႂ် သေဢမ်ႇဝႃႈ၊ၵေႃႉ ဢၼ် ၶႂ်ႈ ၵႄႇသႄႇ ဢဝ် ဢသၢၵ်ႈ တူဝ်ၸဝ်ႈၵဝ်ႇ ၼၼ်ႉ ၵေႃႉ ၼၼ်ႉ တၵ်း သုမ်း ဢသၢၵ်ႈ ဢေႃႈ။ ၽူႈလႂ် သေဢမ်ႇဝႃႈ၊ၵေႃႉ ဢၼ် သုမ်း ဢသၢၵ်ႈ ၼၼ်ႉ ၵေႃႉ ၼၼ်ႉ တၵ်း ၵႄႇသႄႇ ဢဝ် ဢသၢၵ်ႈ တူဝ်ၸဝ်ႈၵဝ်ႇ ဢေႃႈ။- 34ၵဝ် ဝႃႈ တီႈ သူ ၸမ်ႉ၊ၼႂ်း ၶိုၼ်း ၼၼ်ႉ ၵူၼ်း သွင် ၵေႃႉ ၼွၼ်း ယူႇ ၵႃႈၼိူဝ် ၵူႇ ဢၼ် လဵဝ် ၵၼ် ၼၼ်ႉ၊တၵ်း လႆႈ ၶၢမ်ႇ တၢင်း ဢၼ် သိမ်းဢဝ် ၵႂႃႇ ၵေႃႉ ၼိုင်ႈ လႄႈ တၵ်း ဝႆႉ ၵိုတ်း ယူႇ ၵေႃႉ ၼိုင်ႈ ဢေႃႈ။- 35မႄႈယိင်း သွင် ၵေႃႉ တၵ်း လူၺ် ၶဝ်ႈ ၸွမ်း ၵၼ် ယူႇ ဢေႃႈ။ ၵေႃႉ ၼိုင်ႈ တၵ်း လႆႈ ၶၢမ်ႇ တၢင်း ဢၼ် သိမ်းဢဝ် ၵႂႃႇ လႄႈ ၵေႃႉ ၼိုင်ႈ တၵ်း ၵိုတ်းၵျၢၼ်ႇ ဝႆႉ ယူႇ ဢေႃႈ။- 36[ၵူၼ်းၸၢႆး သွင် ၵေႃႉ တၵ်း ႁဵတ်းၵၢၼ် ယူႇ ၵႃႈၼႂ်း တူင်ႈၼႃး ဢေႃႈ။ တၵ်း သိမ်းဢဝ် ၵႂႃႇ ၵေႃႉ ၼိုင်ႈ လႄႈ တၵ်း ဝႆႉ ၵိုတ်း ယူႇ ၵေႃႉ ၼိုင်ႈ ဢေႃႈ၊]" ဝႃႈ ၼင်ႇ ၼႆ ဢေႃႈ။ 37မိူဝ်ႈ ၼၼ်ႉ၊တပႄးၸဝ်ႈ တင်းလၢႆ လဝ်ႈထၢမ် လႄႈ ဝႃႈ၊ "တၵ်း ပဵၼ် မႃး ၵႃႈတီႈလႂ် ၶႃႈ၊ၸဝ်ႈ၊" ဝႃႈ ၼင်ႇ ၼႆ လႄႈ၊ မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "တီႈ ဢၼ် တူဝ်တၢႆ မီး ၼၼ်ႉ လၢင်းတႃႉ တင်းလၢႆ ၸုတုမ် ဝႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၵႂၢမ်း ဢၼ် ဝႃႈ၊ပေႃး သေၵေႃႉသေၵူၼ်း မီး ၸႂ် ၶႂ်ႈ ပဵၼ် ၵူၼ်းလူင် ၼႂ်း ၸိူဝ်းၸဝ်ႈ ၸိုင်၊မၼ်း မီး ၸႂ် ၶႂ်ႈ ႁဵတ်းၵၢၼ် ဢၼ် လီ ဢၼ် ငၢမ်း ဢေႃႈ၊ဝႃႈ ၼင်ႇ ၼႆ ၼၼ်ႉ ပဵၼ် ၵႂၢမ်း သဵတ်ႈၸႃႇ ဢေႃႈ။- 2ပိူဝ်ႈ ၼႆ လႄႈ ၵူၼ်းလူင် ၼႂ်း ၸိူဝ်းၸဝ်ႈ ၸိုင်၊တၵ်း လႆႈ ပဵၼ် ၵေႃႉ ဢၼ် ၵၢင်းလွတ်ႈ တင်း တီႈ ဢၼ် တၢင်ႇ ဢပျတ်ႈ လႄႈ တေ လႆႈ ပဵၼ် ၵေႃႉ ဢၼ် မီး မေး ၵေႃႉလဵဝ် ၵူၺ်း လႄႈ မီး သမ်ႇမႃႇ သတိ၊တေ လႆႈ ပဵၼ် ၵေႃႉ ဢၼ် ပႂ်ႉထိင်း တူဝ်ၸဝ်ႈၵဝ်ႇ၊တေ လႆႈ ပဵၼ် ၵေႃႉ ဢၼ် ၵမ်ၵျၢင်ႉ ဢၼ် သၢင်ႇထုၵ်ႇ၊တေ လႆႈ ပဵၼ် ၵေႃႉ ဢၼ် ၸူမ်း တွၼ်ႈႁပ်ႉ ၶႅၵ်ႇ၊တေ လႆႈ ပဵၼ် ၵေႃႉ ဢၼ် ၸၢင်ႈ သင်ႇ သွၼ် သုင်းမႃႉ ပိူၼ်ႈ ဢေႃႈ။- 3မၼ်း တၵ်း ဢမ်ႇ လႆႈ ပဵၼ် ၵေႃႉ ဢၼ် မၵ်ႉ လဝ်ႈ မဝ်း ယႃ လႄႈ ၸၢင်ႈ ပေႃႉ ယႅၼ်ႉ ပိူၼ်ႈ၊မၼ်း တၵ်း လႆႈ ပဵၼ် ၵေႃႉ ဢၼ် မီး ၸႂ်ယႂ်ႇ ၸႂ် ယၢဝ်း လႄႈ ယိူၼ်ႉ ၶၢမ်ႈ ပိူၼ်ႈ၊တေ လႆႈ ပဵၼ် ၵေႃႉ ဢၼ် ဢမ်ႇ ၽိတ်း ဢမ်ႇ ထဵင် ပိူၼ်ႈ၊တေ လႆႈ ပဵၼ် ၵေႃႉ ဢၼ် ဢမ်ႇ မီး ၸႂ် လေႃးၽႃႉ ပူၼ်ႉလိူဝ် လႄႈ ၸႂ်ၸပ်း ငိုၼ်း တွင်း ဢေႃႈ။- 4မၼ်း တၵ်း လႆႈ ပဵၼ် ၵေႃႉ ဢၼ် ၸၢင်ႈ ဢုပ်ႉ ထိင်း ၼႃႈႁိူၼ်း တူဝ်ၸဝ်ႈၵဝ်ႇ လီ လီ လႄႈ ၸၢင်ႈ သင်ႇ သွၼ် ႁႂ်ႈ လုၵ်ႈလၢင်း မၼ်း ရူဝ်ႇသေႇ ၵူဝ်ယမ် မၼ်း လႄႈ ထွမ်ႇ သူပ်း ဢဝ် ၵႂၢမ်း မၼ်း ဢေႃႈ။- 5ပေႃး မၼ်း ယင်း ဢမ်ႇ မေႃ ဢုပ်ႉ ၼႃႈႁိူၼ်း တူဝ်ၸဝ်ႈၵဝ်ႇ ၸိုင်၊မၼ်း တေ ႁဵတ်း ႁိုဝ် ၸၢင်ႈ ၸွႆႈ ဢုပ်ႉ ထိင်း ၸိူဝ်းၸဝ်ႈ ၽြႃးပဵၼ်ၸဝ်ႈ လႆႈ။- 6မၼ်း တၵ်း ဢမ်ႇ လႆႈ ပဵၼ် ၵေႃႉ ဢၼ် တိုၵ်ႉ ႁႃ ၶဝ်ႈ ၽႃႇသႃႇ မႃး မႂ်ႇ မႂ်ႇ ၼၼ်ႉ ဢေႃႈ။ ၵူဝ် မၼ်း ၸၢင်ႈ မီး ႁူဝ်ၸႂ်ၽႅၼ်သုင် သေလႄႈ လႆႈ ၶၢမ်ႇ ၸီႇယၢင်ႇ တြႃး မိူၼ် ၸိူဝ်ႉ ၼင်ႇ မႃႇၼၢတ်ႈ လႆႈ ၶၢမ်ႇ ၼၼ်ႉ ဢေႃႈ။- 7လိူဝ် သေ ၼၼ်ႉ မၼ်း ထုၵ်ႇလီ ပဵၼ် ၵူၼ်း ၵေႃႉ ဢၼ် ၵူၼ်း ၼွၵ်ႈ ၸိူဝ်းၸဝ်ႈ ၶဝ် ရူဝ်ႇသေႇ ၼၼ်ႉ ဢေႃႈ။ ပေႃး ဢမ်ႇၼၼ် မၼ်း ၸၢင်ႈ လႆႈ ဢူၵ်း လႆႈ ဢၢႆ လႄႈ တူၵ်း ၶမ် ယူႇ ၵႃႈၼႂ်း တူင်ႇၶိုမ်း ၽီႁၢႆႉ မႃႇၼၢတ်ႈ ၼၼ်ႉ ဢေႃႈ။ 8မိူၼ် ၸိူဝ်ႉ ၼင်ႇ ၼၼ် ၽူႈ ၸွႆႈ ထၢမ်းၵၢၼ် ၸိူဝ်းၸဝ်ႈ တင်းလၢႆ ၵေႃႈ တေ ဢမ်ႇ လႆႈ ပဵၼ် ၵူၼ်း လိၼ်ႉ သွင် ငၢမ်ႈ၊တၵ်း လႆႈ မီး ဢဵင်ႇ သရေႇ ဢၼ် လီ လႄႈ၊ဢမ်ႇ လႆႈ ၵိၼ် ၼမ်ႉမၢၵ်ႇၸပိတ်ႉ ႁႂ်ႈ ပူၼ်ႉလိူဝ်၊- 9ၶဝ် တၵ်း လႆႈ မီး ၸႂ် ဢၼ် ႁု တူဝ်ၸဝ်ႈၵဝ်ႇ ဢၼ် ၶၢဝ်ၸၢင်ႇ သေလႄႈ ၸႂ်ၸပ်း တြႃး တၢင်းယုမ်ႇမၢတ်ႈ ဢၼ် လိုၵ်ႉ ဢၼ် လမ်ႇ ၼႂ်း ၸဝ်ႈၽြႃး ၼၼ်ႉ ဢေႃႈ။- 10ႁႂ်ႈ ၶဝ် လႆႈ ၶၢမ်ႇ ၸႅတ်ႈ ၸၢမ်းတူၺ်း ဢွၼ်တၢင်း တႃႉ။ ပေႃး ၶဝ် ၵၢင်းလွတ်ႈ တၢင်း ဢၼ် တၢင်ႇ ဢပျတ်ႈ ၸိုင်၊ႁႂ်ႈ ၶဝ် လုမ်းလႃး ၼႂ်း ၸိူဝ်းၸဝ်ႈ ၼႂ်း ဢရႃႇ ၵူၼ်းလူင် ၼႂ်း ၸိူဝ်းၸဝ်ႈ တႃႉ။- 11မေး ၶဝ် ၵေႃႈ တၵ်း လႆႈ မီး ဢဵင်ႇ သရေႇ ဢၼ် လီ လႄႈ ၶဝ် တၵ်း ဢမ်ႇ လႆႈ ၶႃႉၸိုဝ်ႈ ၶၢႆသဵင် ပိူၼ်ႈ၊တၵ်း လႆႈ ပဵၼ် ၵေႃႉ ဢၼ် မီး သမ်ႇမႃႇ သတိ၊ၵေႃႉ ဢၼ် မီး သဵတ်ႈၸႃႇ ၵႃႈၼႂ်း ၵူႈၸိူဝ်ႉၵူႈပိူင် ဢေႃႈ။- 12ၵူၼ်းလူင် ၼႂ်း ၸိူဝ်းၸဝ်ႈ တၵ်း လႆႈ မီး မေး ၵေႃႉလဵဝ် ၵူၺ်း လႄႈ ပဵၼ် ၵေႃႉ ဢၼ် မေႃ ဢုပ်ႉ ထိင်း လုၵ်ႈလၢင်း မၼ်း တင်း ၼႃႈႁိူၼ်း မၼ်း လီ လီ တႃႉ။- 13လွင်ႈ မၼ်း ၸမ်ႉ၊ၶဝ် ၸိူဝ်း ဢၼ် လုမ်းလႃး ၸိူဝ်းၸဝ်ႈ လီ လီ ငၢမ်း ငၢမ်း ၼႂ်း ဢရႃႇ ၵူၼ်းလူင် ၼႂ်း ၸိူဝ်းၸဝ်ႈ ၼၼ်ႉ လႆႈ ဢၵျူဝ်း ပုၼ်ႈ တူဝ်ၸဝ်ႈၵဝ်ႇ လႄႈ ၸၢင်ႈ ႁေႃးလၢတ်ႈ လွင်ႈ တင်း ယုမ်ႇမၢတ်ႈ ဢၼ် မီး ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ ႁတ်း ႁတ်းႁၢၼ် ႁၢၼ် ဢေႃႈ။ 14ၵဝ် ဢၢၼ်း ၸဵဝ်း မႃး ၸူး တီႈ မႂ်း ယူႇ၊ၵူၺ်းၵႃႈ ၵဝ် လႆႈ တႅမ်ႈလိၵ်ႈ ၽိုၼ် ၼႆႉ ထိုင် မႂ်း ယဝ်ႉ၊- 15ပေႃး ၵဝ် ၼၢၼ်း ႁွတ်ႈမႃး ၸိုင်၊လိၵ်ႈ ၼႆႉ တၵ်း ႁႂ်ႈ မႂ်း လႆႈ ႁု ဝႃႈ၊ႁဝ်း တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ် သၢင်ႈ ႁဵတ်း ၵမ်ၵျၢင်ႉ ၼႂ်း ႁိူၼ်း ၽြႃးပဵၼ်ၸဝ်ႈ ဢေႃႈ။ ႁိူၼ်း ၸဝ်ႈ ၼၼ်ႉ ၸမ်ႉ၊ပဵၼ် ၸိူဝ်းၸဝ်ႈ ၽြႃးပဵၼ်ၸဝ်ႈ၊ၸဝ်ႈ ဢၼ် ဢသၢၵ်ႈလိပ်း ယူႇ ၼၼ်ႉ ဢေႃႈ။ ၸိူဝ်းၸဝ်ႈ ၼၼ်ႉ ပဵၼ် သဝ် ဢၼ် ၵမ်ႉထွၵ်ႈ သမ်ႇမႃႇ တြႃး လႄႈ သမ်ႉ ပဵၼ် ငဝ်ႈႁၢၵ်ႈ တီႈ ဢၼ် သမ်ႇမႃႇ တြႃး တႄႇ ယူႇ ဢေႃႈ။- 16လွင်ႈတၢင်း ဢၼ် လိုၵ်ႉ ဢၼ် လမ်ႇ ၽႃႇသႃႇ တြႃး ႁဝ်း ၼႆႉ ပဵၼ် ဢၼ် ယႂ်ႇ မျၢတ်ႈ ၼႃႇ လူင်လၢင် ဢေႃႈ၊ဝႃႈၼႆ ၽူႈလႂ် ဢမ်ႇ ၸၢင်ႈ တွပ်ႇထဵင် လႆႈ။ ၸဝ်ႈၽြႃး လႆႈ ပေႃႇမႃး ၼႂ်း တူဝ် ႁၢင်ႈ ၵူၼ်း လႄႈ၊ လႆႈ ၼႄပျႃး ဝႃႈ မၼ်းၸဝ်ႈ သိုဝ်ႈတေႃႇ ၼႂ်း ဝိၺိၺ်ႇ ၸဝ်ႈ သေယဝ်ႉ၊ လႆႈ ၶၢမ်ႇ တၢင်း ဢၼ် တမၢၼ်ႇၵၢင်ႁၢဝ် တင်းလၢႆ တူၺ်း ႁၼ် ယဝ်ႉ ၸင်ႇ၊ လႆႈ ၶၢမ်ႇ တၢင်း ဢၼ် ႁေႃးလၢတ်ႈ လွင်ႈ မၼ်း ၵႃႈၼႂ်း ၵူၼ်း ၵူႈၶိူဝ်းၶိူဝ်း၊ လႆႈ ၶၢမ်ႇ တၢင်း ဢၼ် ၵူၼ်းလေႃးၵီႇ တင်းလၢႆ ယုမ်ႇမၢတ်ႈ ဢိင်ပိုင်ႈ သေလႄႈ၊ လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ဢဝ် ၶိုၼ်ႈ ၵႂႃႇ ၵႃႈၼိူဝ် မိူင်းၵၢင်ႁၢဝ် ယဝ်ႉ ဢေႃႈ။
Copyright
Learn More


text:
1လွင်ႈတၢင်း ၼႆႉ ၵေႃႈ မႂ်း ႁု ဝႆႉ တႃႉ။ ၼႂ်း ၶိင်ႇၵႃႇလႃႉ လိုၼ်းသုတ်း ၼၼ်ႉ တၵ်း တေ မီး တၢင်း ဢၼ် ႁၢႆႉ ယုတ်ႈ လႄႈ တၢင်း ယၢပ်ႇၽိုတ်ႇ ၼႃႇ ဢေႃႈ။- 2ၵူၼ်း တင်းလၢႆ တၵ်း ႁၼ် ဢၵျူဝ်း ပုၼ်ႈ တူဝ်ၸဝ်ႈၵဝ်ႇ၊တႃ ၶဝ် တူၺ်း ႁၼ် ငိုၼ်း တွင်း၊တေ ဢုပ်ႇ ဝၢဝ်း ၽႅၼ်သုင်၊တေ ထၢင်ႇယႂ်ႇ တူဝ်ၸဝ်ႈၵဝ်ႇ၊တေ ယႃႉသရေႇ ပိူၼ်ႈ၊တေ ဢမ်ႇ ထွမ်ႇ ၵႂၢမ်း ပေႃႈ မႄႈ၊တေ ဢမ်ႇ ၸၢင်ႈ ႁု ၵျေးၸူး၊တေ ဢမ်ႇ မီး တၢင်း ဢၼ် မူတ်းၸၢင်ႇ၊- 3တေ ဢမ်ႇ ၸၢင်ႈ မေႃ ႁၵ်ႉ ၸူမ်းပႅင်း ပိူၼ်ႈ၊တေ ဢမ်ႇ မီး ၸႂ် ဢၼ် ဢဵတ်းလူ ပိူၼ်ႈ၊တေ ၶႃႉၸိုဝ်ႈ ၶၢႆသဵင် ပိူၼ်ႈ၊တေ မီး တၢင်း ဢၼ် ႁၢႆႉမိူၵ်ႈ ၼႃႇ၊တေ လိူင်း ၵျၢမ်း ၼႃႇ၊တေ ငိၼ်းၸင်း လွင်ႈတၢင်း ဢၼ် လီ ငၢမ်း ၵူႈမဵဝ်း၊- 4တေ ယႃႉ သဵတ်ႈၸႃႇ၊တေ ဢမ်ႇ မေႃ ဝႆႉ သတိ၊တေ ၸၢင်ႈ မီး ႁူဝ်ၸႂ် ဢၼ် ၽႅၼ်သုင်၊တေ ၸၢင်ႈ ၵျိူၵ်ႈ ႁၵ်ႉ ထုၵ်ႇၸႂ် တၢင်း ဢၼ် မူၼ်ႈပျေႃႇ ၸေးၸိမ်ႇ ၵႃႇမၵုင်ႇ၊ၼႃႇ သေ ႁၵ်ႉပႅင်း ၽြႃးပဵၼ်ၸဝ်ႈ၊- 5တေ ႁဵတ်း ႁၢင်ႈ ၼပ်ႉယမ် ၽြႃး တြႃး ယူႇ၊ၵူၺ်းၵႃႈ၊တၼ်းၶူဝ်း မၼ်းၸဝ်ႈ တေ ဢမ်ႇ မီး ၼႂ်း တၢင်း ၵမ်ၵျၢင်ႉ ၶဝ် ဢေႃႈ။ ဝႄႈ ပႅတ်ႈ ၵူၼ်း မဵဝ်း ၼၼ်ႉ တႃႉ။- 6ၼႂ်း ၶဝ် ၼၼ်ႉ ၵမ်ႈၽွင်ႈ၊ၸၢင်ႈ ၶဝ်ႈ ၼႂ်း ႁိူၼ်း ပိူၼ်ႈ ၵႂႃႇ လႄႈ ၸူဝ်း ဢဝ် မႄႈယိင်း ဢၼ် မီး ၸႂ် ဢၼ် ဢမ်ႇ မၼ်ႈၶိူင်ႇ၊ၸႂ် ဢၼ် ဢမ်ႇ ၼိမ် ၵွပ်ႈပိူဝ်ႈ ဢပျတ်ႈ၊ဢိၵ်ႇတင်း ၸႂ် ဢၼ် ၸပ်းၸွမ်း ဢလူဝ်ႇ ၵိလေႇသႃႇ ၵူႈၸိူဝ်ႉၵူႈပိူင်၊- 7မႄႈယိင်း ဢၼ် ထွမ်ႇဢဝ် သွၼ် ဢဝ် ယူႇ သေၵေႃႈ၊ဢမ်ႇ ၸၢင်ႈ ႁုၸႅင်ႈ သမ်ႇမႃႇ တြႃး လႆႈ ၼၼ်ႉ ဢေႃႈ။- 8မိူၼ် ၸိူဝ်ႉ ၼင်ႇ ဢၼ် ယၢၼ်ႇၼေႇ၊ဢိၵ်ႇတင်း ယမ်ႇပြေႇ၊သၢၼ် ၶတ်းၵၼ် တင်း မူဝ်းသေႇ၊ၼၼ်ႉ ၵူၼ်း ၸိူဝ်း ဢၼ် မီး ႁူဝ်ၸႂ် ဢၼ် ၵူဝ်ႈၵိူၵ်ႇ လႄႈ ယုမ်ႇ ၽိတ်း ယုမ်ႇ ပိူင်ႈ ၸိူဝ်း ၼၼ်ႉ ၵေႃႈ၊သၢၼ် ၶတ်းၵၼ် တင်း သမ်ႇမႃႇ တြႃး ဢေႃႈ။- 9ၵူၺ်းၵႃႈ၊ၶဝ် တၵ်း ႁဵတ်း လႆႈ ႁိုင် ႁိုင် ဢမ်ႇၸႂ်ႈ။ လွင်ႈ မၼ်း ၸမ်ႉ၊ၵူၼ်း တင်းလၢႆ တၵ်း ႁၼ် တၢင်း ႁၢႆႉမိူၵ်ႈ ၶဝ် ထၢင်ႇထၢင်ႇသႃးသႃး မိူၼ် ၸိူဝ်ႉ ၼင်ႇ တၢင်း ႁၢႆႉမိူၵ်ႈ ၶဝ် သွင် ၵေႃႉ ထၢင်ႇသႃး ၼၼ်ႉ ဢေႃႈ။ 10မႂ်း လႆႈ ၸွမ်း ႁု ၸွမ်း ႁၼ် ၵႂၢမ်း ဢၼ် ၵဝ် သင်ႇ သွၼ်ပၼ်၊တၢင်း ဢၼ် ၵဝ် ၵမ်ၵျၢင်ႉ၊တၢင်း ဢၼ် ၵဝ် ဢဵၼ်းဢၢၼ်း ၼႂ်း ၸူဝ်ႈ တႃႇ ဢသၢၵ်ႈ ၵဝ်၊တၢင်း ဢၼ် ၵဝ် ယုမ်ႇမၢတ်ႈ၊တၢင်း ဢၼ် ၵဝ် ယိူၼ်ႉၶၢမ်ႇ၊တၢင်း ဢၼ် ၵဝ် ႁၵ်ႉပႅင်း၊တၢင်း ဢၼ် ၵဝ် ၸႂ် တႄႇ ၼိမ် မၼ်ႈၶိူင်ႇ ယူႇ၊- 11တၢင်း ဢၼ် ၵဝ် လႆႈ ၶၢမ်ႇ ပိူၼ်ႈ ၼိၵ်ႈၸၢၵ်ႈ ငႅၼ်းသႄး၊ဢိၵ်ႇတင်း တၢင်း ဢၼ် ၵဝ် လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ၸိူဝ်း ၼၼ်ႉ ယဝ်ႉ ယဝ်ႉ ဢေႃႈ။ မႂ်း လႆႈ ႁုႁၼ် ၵႃႈ ဢၼ် ပဵၼ် မႃး တီႈ ၵဝ် ၵႃႈတီႈ ဝဵင်း ဢၼ်ႇတိဢူၵ်ႉ၊ဝဵင်း ဢိၵေႃးၼိ၊ဢိၵ်ႇတင်း ဝဵင်း လုတ်ႉတရႃႉ၊ၸိူဝ်း ၼၼ်ႉ၊ၵဝ် လႆႈ ယိူၼ်ႉၶၢမ်ႇ ဢဝ် တၢင်း ဢၼ် ပိူၼ်ႈ ၼိၵ်ႈၸၢၵ်ႈ ငႅၼ်းသႄး ၵဝ် ထၢၼ်ႇ ႁိုဝ် ၼၼ်ႉ ယဝ်ႉ ဢေႃႈ။ ၵူၺ်းၵႃႈ၊ၸဝ်ႈၽြႃး ၵႄႇသႄႇ ဢဝ် ၵဝ် ဢွၵ်ႇ သေ လွင်ႈတၢင်း ၸိူဝ်း ၼၼ်ႉ၊တင်းသဵင်ႈတင်းလူင် ဢေႃႈ။- 12ၸႂ်ႈ တႄႉ ယဝ်ႉ၊ၶဝ် ၸိူဝ်း ဢၼ် ၶႂ်ႈ ၵမ်ၵျၢင်ႉ ၸွမ်း တြႃး ၸဝ်ႈၽြႃး ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ တင်းသဵင်ႈ တင်း လူ တၵ်း လႆႈ ၶၢမ်ႇ တၢင်း ဢၼ် ပိူၼ်ႈ ၼိၵ်ႈၸၢၵ်ႈ ငႅၼ်းသႄး တႄႉ ဢေႃႈ။- 13ၵူၺ်းၵႃႈ၊ၵူၼ်းႁၢႆႉ ၵူၼ်းမိူၵ်ႈ တင်း သြႃႇ ဢၼ် သွၼ်ၽိတ်း သွၼ်ပိူင်ႈ ၸိူဝ်း ၼၼ်ႉ၊တၵ်း ယဵင်ႈၶႅၼ်း ၵူဝ်ႈၵိူၵ်ႇ ၵႂႃႇ တိၵ်းတိၵ်း သေယဝ်ႉ၊ပႅတ်ႉလႅၼ် ပိူၼ်ႈ ယူႇ သေလႄႈ တူဝ် ၶဝ် ၵေႃႈ ၶၢမ်ႇ ပိူၼ်ႈ ပႅတ်ႉလႅၼ် ဢေႃႈ။- 14ၵူၺ်းၵႃႈ၊မႂ်း ၸမ်ႉ၊သိုပ်ႇ တႄႇ ယူႇ ၼႂ်း တၢင်း ဢၼ် မႂ်း လႆႈ သွၼ် ဢဝ် ဝႆႉ လႄႈ ယုမ်ႇမၢတ်ႈ ယူႇ မၼ်ႈ မၼ်ႈၶိူင်ႇ ၶိူင်ႇ တႃႉ။ ၽူႈလႂ် ပဵၼ် သြႃႇ မႂ်း ဢၼ် ဝႃႈ ၼၼ်ႉ မႂ်း ႁု ယူႇ ဢေႃႈ။- 15ပိူဝ်ႈ ၼႆ လႄႈ ၶုၵ်းၸႂ်လႆႈ လွင်ႈတၢင်း ဢၼ် ၸဵမ်မိူဝ်ႈ မႂ်း ယင်း ပဵၼ် လုၵ်ႈဢွၼ်ႇ ၼၼ်ႉ၊မႂ်း လႆႈ ႁုၸႅင်ႈ ထမ်ႇမႃႉ ၵျၢမ်းလိၵ်ႈ ဢၼ် ၸၢင်ႈ ပၼ် ပိင်ႇၺႃႇ၊ဢၼ် ၼႄ တၢင်း ႁႂ်ႈ မႂ်း လႆႈ တၢင်း ဢၼ် ၵႄႇၶျွတ်ႈ ဢဝ်၊ၵွပ်ႈပိူဝ်ႈ တၢင်း ဢၼ် ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ တႃႉ။- 16ၵျၢမ်း တြႃး တင်းသဵင်ႈတင်းလူင် ပဵၼ် ၵျၢမ်း တြႃး ဢၼ် ၽြႃးပဵၼ်ၸဝ်ႈ ပဝ်ႇ သႂၢင်းသႂ်ႇ ဝႆႉ ၼႂ်း ၸႂ် ၵူၼ်း လႄႈ မၼ်း ၸၢင်ႈ ပဵၼ် ဢၵျူဝ်း ပုၼ်ႈ ဢၼ် တၵ်း သင်ႇ သွၼ်ပၼ် သမ်ႇမႃႇ တြႃး ပုၼ်ႈ ဢၼ် တၵ်း ၽုၺ်ႇၼႄ ဢပျတ်ႈ၊ပုၼ်ႈ ဢၼ် တၵ်း မႄး တၢင်းၽိတ်း၊ဢိၵ်ႇတင်း ပုၼ်ႈ ဢၼ် တၵ်း သင်ႇ လၢတ်ႈ ႁႂ်ႈ မေႃ ၵမ်ၵျၢင်ႉ ၸွမ်း တြႃး၊- 17ၼင်ႇ ႁိုဝ် ၵူၼ်း ၽြႃးပဵၼ်ၸဝ်ႈ တၵ်း ပျေႉၸုမ်ႇ လႄႈ တၼ်း ဝႆႉ တႃႇ တေ ႁဵတ်းၵၢၼ် ဢၼ် လီ ဢၼ် ငၢမ်း ၵူႈၸိူဝ်ႉၵူႈပိူင် ဢေႃႈ။
Copyright
Learn More